ސ. މަރަދޫ ފޭދޫ / ސ. ފޭދޫ\nވިއްސާރައިގައި އައްޑޫން 636 ގެއަކަށް ގެއްލުން\nބުރާސްފަތި ދުވަހު އައްޑު އަށް ކުރި ވިއްސާރައިގައި ފެން ވަދެ ގެއްލުން ލިބުނު ގެތަކުގެ އަދަދު މިހާރު 636 އަށް އަރާ ކަމަށް އައްޑޫ ސިޓީ ކައުންސިލުން ބުނެފި އެވެ.\nއައްޑު އަށް ހެޔޮއެދޭ ފަރާތަކުން 100،000ރ. ގެ އެހީއެއް\nއައްޑު އަށް މިދިޔަ ބުރާސްފަތި ދުވަހު ކުރި ބޯ ވިއްސާރައާ ގުޅިގެން ބޮޑެތި ގެއްލުންތަކެއް ލިބިފައިވާތީ ހެޔޮއެދޭ ފަރާތަކުން 100،000ރ. ހަދިޔާކޮށްފި އެވެ.\nމިދިޔަ ބުރާސްފަތި ދުވަހު އައްޑު އަށް ބޯކޮށް ވާރޭ ވެހި ފެންބޮޑުވެ، 161 ގެ އަކަށް ބޮޑެތި ގެއްލުންތަކެއް ލިބުނު ކަމަށް އެމްއެންޑީއެފް ސަދަން އޭރިއާ އިން ބުނެފި އެވެ.\nވިއްސާރައިގައި އައްޑޫގެ 151 ގެއަކައަށް ގެއްލުންވި\nއައްޑު އަށް އިއްޔެ ބޯކޮށް ވާރޭ ވެހި ފެންބޮޑުވި ހާދިސާގައި މިހާތަނަށް 151 ގެއަކަށް ގެއްލުންވެފައިވާ ކަމަށް އައްޑޫ ސިޓީ ކައުންސިލުން މިއަދު ބުނެފި އެވެ.\nކޮވިޑް-19 ގެ ފެތުރުނަ ނުދިނުމަށް އައްޑޫގައި އަޅާފައިވާ ފިޔަވަޅުތަކުގެ ތެރެއިން، ވިޔަފާރި އާއި އެއްގަމު ދަތުރުފަތުރުތަކަށް އައްޑޫ ސިޓީ ކައުންސިލުން ހާއްސަ އުސޫލުތަކަކާ އެކު މިއަދު...\nބޯކޮށް ވާރޭވެހި އައްޑޫގެ ބައެއް ގެތަކަށް ފެން ވަދެއްޖެ\nއައްޑު އަށް މިހާރު ކުރަމުންދާ ވިއްސާރައިގައި ބޯކޮށް ވާރޭ ވެހުމުގެ ސަބަބުން ބައެއް ސަރަހައްދުތަކުގައި ފެންބޮޑުވެ، ބައެއް ގެތަކަށް ވެސް ފެން ވަދެއްޖެ އެވެ.\nއައްޑޫގެ ގުޅިފައިވާ އަވަށްތަކުގެ ނަރުދަމާ ނިޒާމުގެ މަސައްކަތް އަންނަ ސެޕްޓެމްބަރު މަހަށް އެއްކޮށް ނިމި ބޭނުންކުރަން ފެށޭނެ ކަމުގެ ޔަގީންކަން އެންވަޔަރަމަންޓް މިނިސްޓްރީން ދީފައިވާ ކަމަށް އައްޑޫ ސިޓީ ކައުންސިލުން ބުނެފި އެވެ.


SunOnline: Samsung Group ge chairman avahaara vejje\nސެމްސަންގް ގުރޫޕުގެ ޗެއާމަން އަވަހާރަވެއްޖެ\nރުގިއްޔާ މުހައްމަދު މޫސާ 25 Oct 2020, 16:32\nސެމްސަންގް ގްރޫޕުގެ ޗެއާމަން ލީ ކަން-ހީ ވަނީ އުމުރުން 78 އަހަރުގައި މިއަދު މަރުވެފަ -- ފޮޓޯ: ރޮއިޓާސް\nސޯލް (އޮކްޓޯބަރު 25): ސެމްސަންގް ގްރޫޕުގެ ޗެއާމަން ލީ ކަން-ހީ އުމުރުން 78 އަހަރުގައި އަވަހާރަވެއްޖެ އެވެ.\nސެމްސަންގްއިން ނެރުނު ބަޔާނެއްގައިވާ ގޮތުން ލީ މިއަދު އަވަހާރަވީ އިރު އޭނާގެ ގާތުގައި އާއިލާގެ މެމްބަރުން ތިއްބެވެ. އެވެ. އޭގެ ތެރޭގައި ފިރިހެން ދަރިފުޅު އަދި ކުންފުނީގެ ވައިސް ޗެއާމަން ލީ ޖޭ-ޔޮންގް ހިމެނެ އެވެ.\nލީގެ މަރާ ބެހޭ ގޮތުން އިތުރު ތަފްސީލެއް ސެމްސަންގްއިން ހާމައެއް ނުކުރެ އެވެ. ނަމަވެސް 2014 ވަނަ އަހަރު ހާޓް އެޓޭކެއް ޖެހުނު ފަހުން ލީއަށް ހިނގާބިނގާވެ ނޫޅެވެ އެވެ.\nލީ އަކީ 1938 ވަނަ އަހަރު ސެމްސަންގް ގްރޫޕު އުފެއްދި ލީ ބިޔަންގް-ޗުލްގެ ތިން ވަނަ ދަރިފުޅެވެ. އެ ގުރޫޕުގެ ޗެއާމަން ކަމާ ލީ ހަވާލުވީ 1987ގައި އޭނާގެ ބައްޕަ އަވަހާރަވުމުންނެވެ. އަދި އޭރު ފެންވަރު ދަށް، އަގު ހެޔޮ ޓީވީ ފަދަ ތަކެތި އުފައްދާ ކުންފުންޏެއްގެ ގޮތުގައި އޮތް ސެމްސަންގް ދުނިޔޭގެ އެންމެ ފާހަގަ ކޮށްލެވޭ އެއް ބްރޭންޑަށް ހެދީ ލީ އެވެ.\nލީ އަވަހާރަވިއިރު އޭނާ އަކީ 21 ބިލިއަން ޑޮލަރުގެ މިލްކިއްޔާތަކާ އެކު ދެކުނު ކޮރެއާގެ އެންމެ މުއްސަނދި މީހާ އެވެ.\nލީގެ މައްޗަށް ދެ ފަހަރެއްގެ މަތިން ކުށުގެ ދައުވާ ސާބިތުވެފައިވެ އެވެ. އެއީ ދެކުނު ކޮރެއާގެ ކުރީގެ ރައީސަކަށް ރިޝްވަތު ދިނުމުގެ ދައުވާ 1995ގައި އަދި ޓެކުހަށް މަކަރު ހެދުމާއި ހިޔާނާތްތެރިވުމުގެ ދައުވާ 2008ގަ އެވެ. އެ ދެ މައްސަލާގައިވެސް އޭނާގެ މައްޗަށް ސާބިތުވި ދައުވާތަކަށް ދެ ރައީސަކު ވަނީ މާފު ދެއްވާފަ އެވެ.\nލީ އަށް ފަހު ސެމްސަންގް ގްރޫޕުގެ ޗެއާމަން ކަމަށް އިސް ވާނީ އޭނާގެ ދަރިފުޅު ލީ ޖޭ-ޔޮންގް ކަމަށް ބެލެވެ އެވެ. އޭނާގެ މައްޗަށްވެސް 2017 ވަނަ އަހަރު ކޮރަޕްޝަނުގެ ދައުވާ ސާބިތުވުމުން ފަސް އަހަރަށް ޖަލަށް ލާން ހުކުމް ކުރި އެވެ. ނަމަވެސް 2018 ވަނަ އަހަރު އެ ހުކުމް ވަނީ ސަސްޕެންޑުކޮށްފަ އެވެ.


Rayyithunge bin engumaka nulaa negumah fahu Court ah dhaan Mayor akah neyngeyne! – adduLIVE\nރައްޔިތުންގެ ބިން ނެގުމަށް ފަހު ކޯޓަށް ދާން މޭޔަރަކަށް ނޭންގޭނެ!\n1 Aug 01, 2021, 13:21 އަހުމަދު ނަސޫހް\nއައްޑޫ ސިޓީގެ މާމެންދޫ ސަރަހައްދުން ރައްޔިތުންނަށް ދޫކުރެވިފައިވާ ބަންޑާރަ ގޯތި ރައްޔިތުންގެ ރުހުމަކާ ނުލާ ނެގުމަށް ފަހު، އެކަމާ މެދު ހިތްހަމަ ނުޖެހުން ފާޅުކުރުމުން އައްޑޫ ސިޓީ މޭޔަރ އަލީ ނިޒާރު ރައްޔިތު މީހާ ކޯޓަށް ދާން ގޮވުމުން ގިނަ ބަޔެއްގެ ފާޑުކިިޔުންތައް ވަނީ އަމާޒުވެފައެވެ.\nމިކަން ހިނގާދިިޔަ ގޮތާ ގުޅޭގޮތުން "އައްޑޫލައިވް" އިން ގާނޫނީ އެހީތެރިކަން ފޯރުކޮށްދޭ ޕަބްލިކް ލޯ ސެންޓަރ(ޕީއެލްސީ) ގެ ގާނޫނީ ވަކީލުންނާ މަޝްވަރާ ކުރުމުން، އެ ފަރާތުން ބުނެފައިވަނީ، ދައުލަތުން ނުވަތަ ކައުންސިލުން ބަންޑާރަ ގޯއްޗެއް ރައްޔިތުންގެ އަތުން ނެގޭނީ އޭގެ ބަދަލުގައި ގޯއްޗެއް ދިނުމަށް ފަހު އެގޯއްޗާ މެދު އެ މީހަކު އެއްބަސް ވުމުން ކަމަށެވެ.\nކައުންސިލުން ދޭ ބަދަލާ މެދު އެ މީހަކު އެއްބަސް ނުވެއްޖެނަމަ ދެން މައްސަލަ ހައްލު ކުރަން ޖެހޭނީ ޝަރުއީ ކޯޓެއް މެދުވެރިކޮށް ކަމަށާއި، ކޯޓު މެދުވެރިކޮށް މައްސަލަ ހައްލުކުރަން ކޯޓަށް ދާން ޖެހޭނީ ކައުންސިލުންނެވެ. އަދި ކައުންސިލަކަށް ނުވަތަ މޭޔަރަކަށް ވެސް ރައްޔިތު މީހާ ކޯޓަށް ދާން އެންގޭނެ ހާލަތެއް ގާނޫނު ތަން ނުދޭ ކަމަށް ގާނޫނީ ވަކީލުން ވަނީ ފާހަގަކޮށްފައެވެ.\nވިޔަފާރި ބޭނުމަށް ނުވަތަ ރައްޔިތުންގެ ލާބައަށް ކުރެވޭ އެހެން މަސައްކަތްތައް ކުރުމަށް ލާމަރުކަޒީ ގާނޫނުން ކައުންސިލްތަކަށް ބިން ނެގުމުގެ ބާރު ދީފައި އޮތް ނަމަވެސް، އެކަން ކުރަން އޮންނަ ގޮތަކީ ބިމުގެ ވެރިޔާއާ ކައުންސިލާ ދެމެދު ހެދޭ އެއްބަސްވުމަކަށް ފަހުގައެވެ.\nއައްޑޫ އީކުއޭޓޯރިއަލް ހޮސްޕިޓަލް ކައިރިން ގޯތިތައް ނަގަން ކައުންސިލުން ނިންމާފައިވަނީ އެ ގޯތިތަކުގެ ވެރިންނާއި މަޝްވަރާ ކުރުމެއް ނެތި ދަންވަރު ގަޑީގައި ޖަލްސާ ބާއްވައިގެން ރައްޔިތުންނަށް ސިއްރުކޮށްގެންނެވެ. އެކަމާ މެދު އެތައް ބަޔަކު ހިތްހަމަ ނުޖެހުން ފާޅުކޮށްފައިވަނިކޮށް މޭޔަރު އަލީ ނިޒާރު ވަނީ ހިތްހަމަ ނުޖެހޭ ނަމަ ކޯޓަށް ދިއުމަށާއި އެކަމަށް ކައުންސިލްގެ ގާނޫނީ ޓީމު އޮތީ ތައްޔާރަށް ކަމަށް ވިދާޅުވެފައެވެ.\nއެއްބަސްވުމެއް ނަހަދާ ރައްޔިތަކަށް ދޫކުރެވިފައިވާ ބިމެއް ކައުންސިލްގެ ބޭނުމަށް ނަގާފައިވާކަން އަންގާ ފޮނުވާ ޗިޓަކީ އޭގައި ގާނޫނީ އެއްވެސް ބުރަދަނެއް ނެތް ޗިޓެއް ކަމަށް ގާނޫނީ ވަކީލުން ވަނީ ފާހަގަކޮށްފައެވެ. ނަމަވެސް ކައުންސިލުން ހުށައަޅާ ބަދަލުގެ ހުށައެޅުމަށް ބިމުގެ ވެރިޔާ އެއްބަސް ވެއްޖެނަމަ، އަދި ޝަރުއީ ކޯޓެއް މެދުވެރިކޮށް މައްސަލަ ނިންމާއިރު، ކޯޓުން ކައުންސިލުން ހުށައަޅާ ބަދަލަކީ އަދުވެރި ބަދަލެއް ކަމަށް ނިންމައިފިނަމަ ކައުންސިލަށް ބިން ނެގުމުގެ ބާރު ލިިބިގެންވެއެވެ.\nނަމަވެސް ބިން ދޫކޮށްފައި ވާތާ ފަސް އަހަރު ވެ، މަސައްކަތެއް ނުކުރާ ބިންތައް އަތުލުމުގެ ބާރު ކައުންސިލަށް ލިބިގެން ވެއެވެ.\nއިކުއެޓޯރިއަލް ހޮސްޕިޓަލް ސަރަހައްދުން 44 ބިން ކައުންސިލަށް ނަގާފައިވާ އިރު ބިމުގެ ވެރިންގެ ފަރާތުން އެކަން ހުއްޓުވުމަށް މިހާރު ވަނީ ކޯޓަށް މައްސަލައެއް ވެސް ހުށައަޅާފައެވެ.


Soi kuri 36 mashroouge agu eh billion rufiya ah araa: Aslam | Mihaaru\nޕްލޭނިން މިނިސްޓަރު މުހައްމަދު އަސްލަމް މަޖިލިހުގައި މިއަދު ވާހަކަ ދައްކަވަނީ. --- ފޮޓޯ: މަޖިލިސް\nސޮއިކުރި 36 މަޝްރޫއުގެ އަގު އެއް ބިލިއަނަށް އަރާ: އަސްލަމް\n03 ޖުލައި 2019 - 10:42 42 comments\nސ. މަރަދޫގެ ބަނދަރާއި ބިން ހިއްކުމުގެ މަސައްކަތް ނުފެށި ލަސްވާ މައްސަލައިގައި ރައްޔިތުންގެ މަޖިލިހުގައި މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް ކުރެއްވި ސުވާލާ ގުޅިގެން އަސްލަމް ވިދާޅުވީ މިހާތަނަށް ސޮއިކުރީ ބަނދަރު ހެދުމުގެ 14 މަޝްރޫއަކާއި ފެނާއި ނަރުދަމާގެ 11 މަޝްރޫއަކާއި މަގު ހެދުމުގެ ހަތް މަޝްރޫއަކާއި ފެނުގެ ތިން މަޝްރޫއަކާއި ނަރުދަމާ އެޅުމުގެ އެއް މަޝްރޫއެއް ކަމަށެވެ. އެ މަޝްރޫއުތަކުގެ އަގު 1.1 ބިލިއަން ރުފިޔާ އަށް އަރާ ކަމަށް އޭނާ ވިދާޅުވި އެވެ.\nއަސްލަމް ވިދާޅުވި ގޮތުގައި 41 މަޝްރޫއެއް ކޮންޓްރެކްޓަރުންނާ މަޝްވަރާ ކުރަމުން އަންނަ ކަމަށެވެ. އަދި ޓެންޑަރުގައި 20 މަޝްރޫއެއްގެ މަސައްކަތް އޮތް އިރު، ޑޯނަ ފަންޑިންގައި 39 މަޝްރޫއެއްވާ ކަމަށް އަސްލަމް ވިދާޅުވި އެވެ. މި އަހަރަށް ލަފާކޮށް މަޖިލިހުން ފާސް ކުރި 30 ބިލިއަން ރުފިޔާގެ ބަޖެޓުގައި ހުރިި އެއްވެސް މަޝްރޫއެއް މި އަހަރު ނުފައްޓާ ނުދާނެ ކަމަށް ވެސް އޭނާ ވިދާޅުވި އެވެ.\nމަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް މިއަދު ވާހަކަ ދައްކަވަނީ. --- ފޮޓޯ: މަޖިލިސް\n"ވަރަށް ގިނަ މަސައްކަތް އެބަހުރި ކުޑަކުޑަ ލާރިކޮޅެއް ޖަހާލާފައި. ހަމަ އަދަދެއް ޖަހާލާފައި. އެ އެއްޗެހި އަހަރުގެ ކުރީކޮޅު ފަށައިފި ނަމަ، މަސައްކަތް މެދުކެނޑޭނެ. އެހެންވީމަ އެ އެއްޗެހިތައް ފެށޭނީ އަހަރުގެ ފަހުކޮޅަށް ދިޔައީމަ، ތަރުތީބުކޮށްފައި އޮތް ޕްލޭނެއް އެބައޮތް،" އަސްލަމް ވިދާޅުވި އެވެ.\nބަޖެޓުގައި ހިމަނާފައި އޮތް ކަމެއް ނަމަ، މި އަހަރު ތެރޭގައި "އަތް ނުލާ" ނުދާނެ ކަމަށް އަސްލަމް ތަކުރާރުކޮށް ވިދާޅުވި އެވެ. އަދި ފައިސާ ހުރި ވަރަކުން އެ މަޝްރޫއުތައް ކުރިއަށް ގެންދާނެ ކަމަށާއި އެ މަސައްކަތްތަކަށް ތާވަލެއް ހަދާފައިވާ ކަމަށް ވެސް އޭނާ ވިދާޅުވި އެވެ.\nރައްޔިތުންގެ މަޖިލިހުގެ މިއަދުގެ ޖަލްސާގައި ޕްލޭނިން މިނިސްޓަރު (ކ) ބައިވެރިވެވަޑައިގަންނަވަނީ. މެމްބަރުން ކުރެއްވި ސުވާލުތަކަށް ޖަވާބު ދެއްވި. --- ފޮޓޯ: މަޖިލިސް\nޝަރީފްގެ ސުވާލުގެ ޖަވާބުގައި އަސްލަމް ވިދާޅުވީ މަރަދޫގެ ބިން ހިއްކުމުގެ މަސައްކަތް ކުރުމަށް ބަޖެޓުގައި އޮތީ ވަރަށް ކުޑަކުޑަ އަދަދެއް ކަމަށެވެ. ބަޖެޓުގައި އޮތް އަދަދަކީ "މާ ބޮޑު ކަމެއް" ކުރެވޭނެ އަދަދެއް ނޫން ކަމަށް ވެސް އޭނާ ވިދާޅުވި އެވެ. މަރަދޫގެ ބިން ހިއްކުމުގެ މަޝްރޫއު ބަޔަކާ ހަވާލުކޮށްފައި އޮތް ކަން ލިޔެކިޔުންތަކެއް އެނގެން ނެތް ކަމަށް ވެސް އަސްލަމް ވިދާޅުވި އެވެ.\nސަރުކާރުން ނިންމާފައި އޮތީ އިންޑިއާގެ އެގްޒިމް ބޭންކުން އެކަން ކުރަން ކަމަށް އަސްލަމް ވިދާޅުވި އެވެ. އަސްލަމް ވިދާޅުވީ ބިން ހިއްކުމުގެ މަސައްކަތް ވެސް ކުރަމުން އަންނަ ކަމަށެވެ. އަސްލަމްގެ ވާހަކައިގައި އެ މަސައްކަތް ލަސްވާ ސަބަބުތައް ތަފްސީލްކޮށް ދެއްވި އެވެ.\nމިނިސްޓަރުގެ ވާހަކައިގައި ވަނީ ގައުމީ ތަރައްގީގެ ޕްލޭނެއް ކުރިއަށް އޮތް ދޮޅު މަހެއްހާ ދުވަހުގެ ތެރޭގައި އާންމު ކުރައްވާނެ ކަން އިއުލާން ކުރައްވައިފަ އެވެ.\nގައުމީ ތަރައްގީގެ ޕްލޭނާ ގުޅޭ ގޮތުން ތިމަރަފުށީ ދާއިރާގެ ޖޭޕީގެ މެމްބަރު އަބްދުﷲ ރިޔާޒް ކުރެއްވި ސުވާލުގެ ޖަވާބުގައި އަސްލަމް ވިދާޅުވީ އެ ޕްލޭންގެ ޑްރާފްޓެއް ތައްޔާރުކޮށް ސަރުކާރުގެ ހުރިހާ ވުޒާރާއެއްގެ އެހީތެރިކަން ހޯދަމުން އަންނަ ކަމަށެވެ.\nއިތުރު ލިޔުންތައް ތަރައްގީގެ މަޝްރޫއުތައް ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން މަގު ހެދުން މުހައްމަދު އަސްލަމް، ނޭޝަނަލް ޕްލޭނިން މިނިސްޓަރު ބަނދަރު ހެދުން ފެނާއި ނަރުދަމާ\nމިއަހަރު ހާސިލްވާނީ މަޝްރޫތަކުގެ 80 ޕަސެންޓް


Cultures – ޙެޔޮބަސް\nފެންބޮކި ނުވަތަ ސައިބޯނި ބޮއްކަކީ ފެންނައިރު ވަރަށް ރީތި އެއްޗެކެވެ. ބައެއް ކުދިން ފިހާރަތަކުން ފުޅިފުޅި ގަނެގެން ވެސް ވަރަށް ރީތި ކުލަކުލައިގެ ބޮކި އަރުވާހަދައެވެ. އެކަމަކު އެ ސައިބޯނި ...\nލޮލުގެ ރީތިކަން އިތުރުކުރުމަށް ބޭނުންކުރެވިދާނެ އެތައް ވައްތަރެއްގެ ތަކެތި ހުރެއެވެ. މަސްކަރާ، އައިލައިނަރ، އައިލެޝް އަދި ތަފާތު ވައްތަރުގެ މޭކަޕް ކުލަތަކަކީ ލޮލުގެ ރީތިކަން އިތުރުކޮށްދޭ ތަކެއްޗެވެ. ނަމަވެސް މިއިން ...\nނ. އަތޮޅު ކުރެދިވަރަކީ ނޫނު އަތޮޅުގެ ފަޅުރަށުގެ ގޮތުގައި މިހާރު ފާހަގަކުރެވޭ 58 ރަށުގެ ތެރޭން ފާހަގަކޮށްލެވޭ ރީތި ރަށެކެވެ. މުޅި ޖުމްލަ 71 ރަށް އޮންނަ ނޫނު އަތޮޅުގައި\nމެއިން ދިލަނެގުމަކީ ކޮބާ؟ ވަރަށް ގިނަ މީހުން ހީކުރާގޮތުގައި މެއިން ދިލަނެގުމަށް މެދުވެރިވަނީ ބަނޑުގައި މާގިނައިން އެސިޑް އުފެދިގެންނެވެ. މެއިން ދިލަނެގުމާއި ކުރިމަތިލާންޖެހިފައިވާ ގިނަ މީހުންނަށް މިކަންތައް ދިމާވަނީ ކޮންމެހެން ...\nފެމުނު މިިޔަރަކީ ކޮބާތޯއެވެ؟ މީ ވަރަށް ގިނަ ފަރާތްތަކަކުން އުފައްދާ ސުވާލެކެވެ. ހަމަ އެހެންމެ ދިވެހިންގެ ތެރެއިން ގިނަ ބަޔަކަށް އަދިވެސް ފެމުނު މިޔަރު ވަކި ކުރުމުގައި އޮޅުންތަކެއް\nނޯޑިސްކް(( No-Disk ވައިރަސް އަކީ ވަރަށް އާންމު ކޮންޕިއުޓަރު ވައިރަސް އެކެވެ. ޕެންޑްރައިވްތައް މެދުވެރިވެގެން އެއް ސިސްޓަމް އިން އަނެއް ސިސްޓަމް އަށް ފެތުރިގެންދެއެވެ. އަދި މި ވައިރަސްގެ ސަބަބުން ...\nޑރ.ޢަބްދުލް މުޙްސިން މުޙައްމަދު “ތުއްތު ކުއްޖާ އުފަންވާއިރު ދެކޮނޑު ދޭތެރޭ ބޮލެއް ހުރެއެވެ. އެބޮލުގައި އުނގެނުން ތައްޔާރަށް އޮތް ސިކުނޑިއެއްވެއެވެ. ނަމަވެސް އެސިކުނޑީގެ ތަފާތު ބައިތައް (ބަހުރުވަޔާއި ހިސާބާއި ހެވާއިނުބައި ...\nއުފެދުމުގެ ނުކުޅެދުންތަކުން ދަރިފުޅު ރައްކާތެރިކުރުން\nއިސްލާމީ ޝަރީޢަތަކީ، މާތްﷲ އެންމެ ފަހުގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ މެދުވެރިކުރައްވައި، އިންސާނުންގެ ދުނިޔެއާއި އާޚިރަތުގެ އުފަލާއި ...\nBy އައިޝަތު ޝަހުލާ\nޤާދިޔާނިންނަކީ ވަރަށް ގިނަ ބާޠިލް ޢަޤީދާތަކެއް ގެންގުޅޭ ބައެކެވެ. އެގޮތުން ޤާދިޔާނިންގެ ޢަޤީދާތަކުގެ ތެރެއިން ބައެއް ޢަޤީދާތަކަށް ބަލާލާނަމެވެ. ޤާދިޔާނީން ...\nރޯދައަށްހުރެ ދަތްއުނގުޅާ ބޭހުން ދަތްއުނގުޅުމުން ރޯދަ ގެއްލޭނެތޯއެވެ؟ ސ. ރޯދައަށްހުރެ ދަތްއުނގުޅާ ބޭހުން ދަތްއުނގުޅުމުން ރޯދަ ގެއްލޭނެތޯއެވެ؟ ޖ. ދަތްއުނގުޅާ ...\nރާގޮނޑި ކޮއްޔަކީ ކޮލި އާއިލާޔަށް ނިސްބަތްވާ މަހެކެވެ. މި މަހުގެ ލޯ ރާނގޮނޑީގެ ލޮލާއި އެއްގޮތްވާއިރު ހަންގަނޑުގައި އެއްގޮތްކަމެއް ހުރެއެވެ. ...\nއާދައިގެ މަތިން މިއަދު ހަބަރުތައް ކިޔާލަން ނޫސްތަކަށް ވަނުމުން ލޮލުގައި އަޅައިގަތީ ވިހަ ކަށިތަކެއް ހުރި މަސްތަކެއް ވޭމަންޑޫ ފަޅުން ...\nނުރައްކާތެރި މަސްތަކެއްގެ ގޮތުގައި ބައެއް ބާވަތްތަކުގެ މޫދުގެ ދިރުންތައް ދިވެހިންގެ ތެރޭގައިވެސް އަންނަނީ ފާހަނގަކުރެވެމުންނެވެ. ބައެއް ފަރާތްތަކުން ވަރަށް ބޮޑަށް ...\nކިޔަވައި ދިނުމުގެ ބޭނުމަކީ ނޭންގޭ ބަޔަކަށް އެއްޗެއް އޮޅުން ފިލުވާދިނުމެވެ. އެހެންކަމުން ހަމައެކަނި މުދައްރިސަކު ކްލާހަށް އައިސް ލެކްޗަރ ދިނުމަކުން ...\nއަބްދުއްރަީމް މުޙައްމަދު ދިވެހިރާއްޖެ މިވަނީ ރަށްފުށުގެ ތަރައްޤީގެ އާމަރުހަލާއެއް ފެށިފައެވެ. ރައްތަކާއި އަތޮޅު އަދި ސިޓީ ތަރައްޤީ ކުރުމަށް ވަނީ ...\nBy އަބްދުއްރަހީމް މުޙައްމަދު، ޅޮހި(އަންދު)\nޔޫރިން އިންފެކްޝަން؛ އަންހެނުންގެ އެންމެ ބޮޑު މައްސަލަ\nކުޑަކަމުދާ ނިޒާމުގައި ޖަރާސީމު އަށަގަތުން ނުވަތަ އާންމު ބަހުން ނަމަ ޔޫރިން އިންފެކްޝަން އުފެދުމަކީ ވަރަށް ގިނަ މީހުންނަށް ދިމާވެފައިވާ ...\nފެންބޮކި ނުވަތަ ސައިބޯނި ބޮއްކަކީ ފެންނައިރު ވަރަށް ރީތި އެއްޗެކެވެ. ބައެއް ކުދިން ފިހާރަތަކުން ފުޅިފުޅި ގަނެގެން ވެސް ވަރަށް ...\nލޮލުގެ ރީތިކަން އިތުރުކުރުމަށް ބޭނުންކުރެވިދާނެ އެތައް ވައްތަރެއްގެ ތަކެތި ހުރެއެވެ. މަސްކަރާ، އައިލައިނަރ، އައިލެޝް އަދި ތަފާތު ވައްތަރުގެ މޭކަޕް ...\nނ. އަތޮޅު ކުރެދިވަރަކީ ނޫނު އަތޮޅުގެ ފަޅުރަށުގެ ގޮތުގައި މިހާރު ފާހަގަކުރެވޭ 58 ރަށުގެ ތެރޭން ފާހަގަކޮށްލެވޭ ރީތި ރަށެކެވެ. ...


Baaruthah mushuthereah lamungos, majlis therey atoll ministry ufadhaifi: Thoriq\nބާރުތައް މުށުތެރެއަށް ލަމުންގޮސް، މަޖިލިސް ތެރޭގައި އެޓޯލްސް މިނިސްޓްރީ އުފައްދައިފި: ތޯރިގު\nސަރުކާރު ހިންގުމުގެ ބާރުތަކާއި ރައްޔިތުންގެ ބާރުތައް މުށުތެރެއަށް ލަމުން ގޮސް، މިހާރު ރައްޔިތުންގެ މަޖިލީހުގެ ތެރޭގައި އެޓޯލްސް މިނިސްޓްރީއެއް އުފައްދައިފައިވާކަމަށް މަހިބަދޫ ދާއިރާގެ މެންބަރު އަހުމަދު ތޯރިގު ވިދާޅުވެއްޖެއެވެ.\nތޯރިގު މިހެން ވިދާޅުވީ، ކައުންސިލަރުންނާއި މޭޔަރުން، ރައްޔިތުންގެ މަޖިލިހަށް ވަކިކުރެވޭ ގޮތަށް ލާމަރުކަޒީ ގާނޫނަށް އިސްލާހު ގެނައުމުގެ ބިލުގެ ރިޕޯޓަށް މިއަދުގެ މަޖިލިހުގައި ބަހުސް ކުރައްވަމުންނެވެ.\nތޯރިގު ވިދާޅުވީ، ލާމަރުކަޒީ ގާނޫނަށް ހުށަހެޅި ބިލްގެ ބޭނުމަކީ ހުރިހާ ބާރުތަކެއް ރައްޔިތުންގެ މަޖިލިހަށް ޖަމާ ކުރުން ކަމަށެވެ. ކައުންސިލުތަކަށް ބާރުތައް ދޫކޮށްލާނެ ކަމަށް އެޖެންޑާ 19 ގައި ބުނި ނަމަވެސް، މިއީ ރައްޔިތުންނަށް ބާރުދޭން ވެގެން ކުރާ ކަމެއް ނޫން ކަމަށް ތޯރިގު ވިދާޅުވި އެވެ.\nއޭނާ ވިދާޅުވީ މިހާރުވެސް މިއޮންނަނީ މީގެކުރިން އެޓޯލްސް މިނިސްޓްރީން ކަތީބުން އަންޔަން ކުުމާއި ވަކިކުރުމުގެ އުސޫލު ކަމަށެވެ. ވާނުވާ ނޭނގި ކަތީބުން މާލެ ގެނެސް މިނިސްޓްރީއަށް ހާޒިރުކޮށް ލިޔުން ހަވާލުކުރާ އުސޫލުން ކަންކަން ކުރަން ވިސްނަނީ ކައުންސިލުތަކަށްބާރުތައް ދޫކޮށްލުމުގެ ނަމުގައި އެބާރުތައް މަޖިލީހަށް ނަގަން ކަމަށް ވެސް ތޯރިގު ވިދާޅުވިއެވެ.\n"މީގެކުރިން އެޓޯލްސް މިނިސްޓްރީން ކަތީބުންނާއި އަތޮޅުވެރިން ތަންތަނަށް ފޮނުވަނީ. ފޮނުވާފައި ދުވަސްކޮޅަކުން ސިޓީއަކުން އަންގާނެ މާލެ އަންނާށޭ.'' މިއަދުވެސް މިފެންނަނީ ހަމަ އެއުސޫލުން ކަންކުރާތަން. އެހެންވެ މިދަންނަވަނީ ބާރުތައް މުށުތެރެ އަށް ލަމުން ގޮސް މިހާރު އޮތީ މަޖިލިހުގެ ތެރޭގައި އެޓޯލްސް މިނިސްޓްރީ އުފައްދާފައި،" ތޯރިގް ވިދާޅުވި އެވެ.\nލާމަރުކަޒީ ކޮމިޓީން ނިންމާފައި ވަނީ ކައުންސިލަރެއްގެ މައްސަލައެއް އޮތް ނަމަ ލޯކަލް ގަވަމަންޓް އޮތޯރިޓީ (އެލްޖީއޭ) އިން އެކަން މަޖިލީހަށް ހުށަހެޅުމުން މަޖިލީހުގައި ނަގާ ވޯޓަކުން އެ ކައުންސިލަރަކު މަގާމުން ވަކިކުރެވޭނެ ކަމަށެވެ.\nމިއިސްލާހުގައި ބުނާ އެ މާއްދާ އުނިކުރަން ތިނަދޫ ދެކުނު ދާއިރާގެ އެމްޑީޕީގެ މެމްބަރު އަބްދުﷲ ސަނީފުވަނީ އިސްލާހު ހުށަހަޅުއްވައިފައެވެ.


Maldivian Ge Flight Ehgai Lanka In 10 Ton Ge Cargo Raajje Ah Genesfi - Vaguthu\nމޯލްޑިވިއަންގެ ފްލައިޓެއްގައި ލަންކާ އިން ދިހަ ޓަނުގެ ކާގޯ ރާއްޖެއަށް ގެނެސްފި\nމޯލްޑިވިއަންގެ ފްލައިޓެއް ލަންކާއިން ރާއްޖެއަށް މުދާ ހިފައިގެން އައިސް ވީއައިއޭ އެއާޕޯޓުގައި - ފޮޓޯ: މޯލްޑިވިއަން\nރާއްޖޭގެ ގައުމީ އެއާލައިން މޯލްޑިވިއަންގެ ފްލައިޓެއްގައި، ލަންކާއިން ދިހަ ޓަނުގެ ކާގޯ ރާއްޖެއަށް ގެނެސްފިއެވެ.\nމިކަން ހާމަކޮށް މޯލްޑިވިއަން އިން ބުނެފައިވަނީ އެ އެއާލައިނުގެ ފްލައިޓެއްގައި، 9810 ކިލޯ ނުވަތަ 10.8 ޓަނުގެ ކާގޯ ކޮލަމްބޯ އިން ރާއްޖެއަށް ގެނެސްފައިވަނީ މިރޭގެ ވަގުތެއްގައި ކަމަށެވެ. މި ތަކެތި ރާއްޖެ ގެނެސްފައިވަނީ މޯލްޑިވިއަންގެ އެއާބަސް ފްލައިޓުގައެވެ.\nމިރޭ ލަންކާއިން ގިނަ އަދަދެއްގެ މުދާ މޯލްޑިވިއަންގެ ފްލައިޓެއްގައި ގެނެސްފައިވާއިރު، މީގެ ކުރިން ވެސް ލަންކާ، ދުބާއި އަދި ތައިލޭންޑުން ގިނަ އަދަދެއްގެ މުދާ މޯލްޑިވިއަން އިން ރާއްޖެއަށް ގެނެސްފައި ވެއެވެ. މޯލްޑިވިއަނުން ބުނީ ކުރިއަށް އޮތްތަނުގައިވެސް ޑިމާންޑަށް ބެލުމަށް ފަހު އިތުރު ބައެއް އެހެން ޤައުމުތަކަށް ވެސް ކާގޯ ދަތުރުތައް އެ އެއާލައިނުން ކުރުމަށް ނިންމާފައިވާ ކަމަށެވެ.\nމޯލްޑިވިއަން އިން ބުނެފައިވަނީ، އިންޑިއާ، ބެންކޮކް އަދި ދުބާއި ފަދަ ތަންތަނުން މުދާ ގެންނަން ބޭނުންވާ ފަރާތްތަކަށް އެ ފުރުސަތު ހުޅުވާލާފައިވާ ކަމަށެވެ.\nކޮވިޑް-19 އާ ގުޅިގެން ރާއްޖެއަށް އަންނަ ގިނަ އަދަދެއްގެ ފްލައިޓްތައް ހުއްޓާލާފައި ވާއިރު، ރާއްޖެއިން މުދާ އެތެރެކުރާ އިންޑިއާ އާއި ސްރީލަންކާ މިހާރު އޮތީ ފުރަބަންދުކޮށްފައެވެ. އެހެންކަމުން ރާއްޖެއަށް މުދާ އެތެރެކުރުމުގައި ކޮންމެވެސްވަރެއްގެ ގޮންޖެހުންތަކަކާއި ވަނީ ކުރިމަތިލާން ޖެހިފައެވެ.\nމޯލްޑިވިއަން އިން އަންނަނީ ރާއްޖޭގެ އެތެރޭގެ ސަރަޙައްދުތަކަށް ވެސް ކާގޯ ދަތުރުތައް ކުރުމަށް ތައްޔާރުވަމުންނެވެ.\nމެއި 5, 2020 20:23\nދިހަ ޓަނުގެ ދިވެހިން ގެންނަންވީނު


އެމް.ޑީ.އޭ އަށް މީހުން ހޯދުމުގެ މަސައްކަތް ފަށައިފި | Landhooinfo\nއެމް.ޑީ.އޭ އަށް މީހުން ހޯދުމުގެ މަސައްކަތް ފަށައިފި\nއެމްޑީއޭގެ ފުރިހަމަ ވެރިކަމެއްގައި ޑޮލަރެއް5ރުފިޔާއަށް ހަދާނަން – ސިޔާމް\nސަންޓްރެވަލްގެ ވެރިޔާ އަދި ރައްޔިތުންގެ މަޖިލީހުގެ މީދޫ ދާއިރާގެ މެމްބަރ އަހުމަދު ސިޔާމް މުހައްމަދު އިސްކޮށް ހުންނަވައިގެން އުފައްދަވަން މަސައްކަތް ކުރައްވާ ޕާރޓީއަށް މީހުން ހޯދުމުގެ މަސައްކަތް ލަންދޫގައި ވަރަށް ބާރު ސްޕީޑްގައި ކުރިއަށް އެބަދެއެވެ.\nމޯލްޑިވްސް ޑިވެލޮޕްމަންޓް އެލައެންސް ( އެމް.ޑީ.އޭ ) ގެ ނަމުގައި އައު ޕާރޓީއެއް އުފެއްދުމުގެ ހުއްދަ އިލެކްޝަން ކޮމިޝަނުން ދިނުމާއި ގުޅިގެން އެފަރާތުން އަންނަނީ ޕާރޓީ އުފެއްދުމަށް ބޭނުންވާ 3000 މީހުންގެ ސޮއި ހޯދުމަށް މަސައްކަތް ކުރަމުންނެވެ.\nލަންދޫގައި މި ޕާރޓީއަށް މީހުން ހޯދުމުގެ މަސައްކަތް ކުރަމުން ގެންދާ ޒުވާނަކު ހާމަ ކުރެއްވި ގޮތުގައި މިހާރުވެސް ގާތް ގަޑަކަށް 60 މީހުންވަނީ ވަނީ މި ޕާރޓީއަށް ސޮއި ކޮށްފައެވެ.\nވަރަށް އިތުބާރުހުރި ގޮތަކަށް ” ލަންދޫއިންފޯ ” އަށް މަޢުލޫމާތު ލިބިފައިވާ ގޮތުގައި ލަންދޫއިން އެމް.ޑީ.އޭ އަށް ސޮއިކުރި މީހުންގެ ތެރޭގައި ގިނައީ ލަންދޫގައި ހަރަކާތްތެރި ވަމުން އަންނަ އެމް.ޑީ.ޕީ ގެ މެމްބަރުންނެވެ. މީގެ ތެރޭގައި އެމް.ޑީ.ޕީ ގައި ނަގާ ކިޔަމުން އައި އެންމެ ވަރުގަދަ އެކްޓިވިސްޓުންވެސް ހިމެނެއެވެ.\nލަންދޫގައި އެމް.ޑީ.އޭ އަށް މީހުން ވެއްދުމަށްޓަކައި އެންމެ އިސްކޮށް ހަރަކާތްތެރި ވަމުން އަންނަތަން ފެންނަނީ އިރުދޯނީ ގައި މަސައްކަތް ކުރައްވާ ފަރާތްތަކެވެ.


Dharieh hoadhanee Big Boss ah gossfa: Bharti\nދަރިއެއް ހޯދާނީ ބިގް ބޮސްއަށް ގޮސްފަ: ބާރްތީ\nކޮމެޑިއަން ބާރްތީއާއި އޭނާގެ ފިރިމީހާ ހާރްޝު ލިމްބަޗިޔާ --\nއިންޑިއާގެ އެންމެ ބޮޑު ރިއަލިޓީ ޓީވީ ޝޯ "ބިގް ބޮސް" ގެ 12 ވަނަ ސީޒަން މި މަހު ދައްކަން ފަށާނެއިރު، އެންމެ ގިނަ ބައެއްގެ ސަމާލުކަން މިފަހަރު ހުއްޓިފައި ވަނީ އިންޑިއާގެ މަޝްހޫރު ކޮމެޑިއަން ބާރްތީ ސިންހު އަށެވެ. މި ސީޒަންގައި ބާރްތީއާއެކު އޭނާގެ ފިރިމީހާ ހާރްޝު ލިމްބަޗިޔާވެސް ބައިވެރިވާނެ އެވެ.\n"ބިގް ބޮސް 12" ލޯންޗުކުރުމަށް ބޭއްވި ހަފްލާގައި މީޑިއާއަށް ދިން އިންޓަވިއުއެއްގައި ބާރްތީ ބުނީ މި ޝޯއަށް އޭނާ ކެތްމަދުވެފައިވާ ކަމަށާއި އަދި ފިރިމީހާއެކު ކުއްޖެއް ހޯދަންވެސް މަޝްވަރާކުރަނީ މި ޝޯގެ ތެރެއިން ކަމަށެވެ. ބާރުތީ ބުނީ އާ ޝޯއަކަށް ދެމީހުން އެކުގައި ދާއިރު، ދެމީހުންވެސް މިހާރު ދިރިއުޅުމުގައި އިތުރު ހަރުފަތެއް ގިރާކުރަން ބޭނުންވާ ކަމަށެވެ.\nއެ ދެމީހުން އެކުގައިވާ ވަނީ ރިއަލިޓީ ޝޯ "ކަތުރޯކޭ ކިލާޑީ" އަދި "ނަޗް ބަލިއޭ" އަށްވެސް ގޮސްފަ އެވެ.\nބިގް ބޮސްގައި ބައިވެރިވެފައިވާތީ ބާރްތީ ވަނީ އޭނާ ހޮސްޓުކުރަމުން އަންނަ ޝޯ، "އިންޑިއާސް ގޮޓް ޓެލެންޓް" ދޫކޮށްލާފަ އެވެ. ބާރްތީ ބުނީ އެކަމާއި ހިތާމަކުރާ ކަމަށާއި ފާއިތުވި ހަތަރު އަހަރު ހޮސްޓުކުރި އެ ޝޯއަކީ އަބަދުވެސް އޭނާއަށް ހާއްސަ ޝޯއަކަށް ވާނެ ކަމަށެވެ.\nސަލްމާން ޚާން ހޮސްޓުކުރާ "ބިގް ބޮސް 12" ލޯންޗުކުރީ މިދިޔަ ހަފްތާގަ އެވެ. އާ ސީޒަން ފެށުމުގެ ކުރިން، މި ސީޒަންގައި ފެނިގެންދާނެ ހުރިހާ ބައިވެރިންވެސް ވަނީ ހާމަކޮށްފަ އެވެ. މިއީ ބައިވެރިންގެ ނަންތައް މި ޝޯ ފެށުމުގެ ކުރިން ހާމަކުރި ފުރަތަމަ ފަހަރެވެ.


މައިންބަފައިންގެ ލޮލުން އޮހޮރުނު ކަރުނައަކީ “ރައްޔިތުންގެ ދަރިފުޅު”ގެ މިންނަތް މަސައްކަތް! – Dhen.mv\nޢާލިމް އަބްދުއްލަތީފް April 20, 2021 - 4:43 am\nއަހަރެމެންގެ މުޖުތަމައުގައި އަންހެން ކުދިންގެ އަގަކީ ކޮބައި ހެއްޔެވެ. އަންހެން ކުދިންގެ ފެންވަރު އަހަރެމެން މިން ކުރަނީ ކޮން ތަރާދަކުން ހެއްޔެވެ. އަންހެން ކުދިންނަށް ނުވާނޭ ކަަމަށް އަހަރެމެން ހީކުރަނީ ކީއްވެގެން ހެއްޔެވެ. އަންހެން ކުއްޖަކަށް ވެއްޖެ ނަމަ ހަމައެކަނި ކުރެވޭނީ ފިހާރައެއްގެ ސޭޓެއްގެ ވަޒީފާ ކަން ނުވަތަ ކައުންޓަރުގައި ކަސްޓަމަރ ސާވިސްގެ މަސައްކަތް ކަމުގައި ދެކެނީ ކީއްވެގެން ހެއްޔެވެ. މިއީ މިއަދު އަހަރެމެން ބަދަލު ކުރަން ޖެހޭ ވިސްނުމެކެވެ.\nއެމްޓީސީސީ އިން ނެރެފައިވާ "ރައްޔިތުންގެ ދަރިން" ވީޑިއޯ އަހަރެން ވެސް ބަލާލީމެވެ. ވީޑިއޯ ބަލަމުން ދިޔަ ވަރަކަށް އަހަރެންގެ ގައިން ހީބިހި ނަގަމުން ދިޔައެވެ. ސަބަބެއް ނެތިއެއް ވެސް ނޫނެވެ. އެ ވީޑިއޯގައި ދައްކުވައިދީފައިވަނީ އަންހެން ކުދިންނަށް ކުރެވޭނެ ކަމެވެ. އަންހެން ކުދިންނަށް ނުކުރެވޭނޭ މަސައްކަތެއް ނޯންނާނެ ކަމެވެ. އަންހެން ކުއްޖަކަށް ވެސް އާއިލާ ބެލެހެއްޓޭނެ ކަމެވެ.\nވީޑިއޯގައި ފެންނަނީ ފިލްމީ ދާއިރާގައި ބެލުންތެރިންގެ ބޮޑު މަގުބޫލުކަމެއް ހޯދައިފައިވާ ޒުވާން ފަންނާނު ވާޝިޔާ މުހައްމަދު (ޝިޔާ) އެވެ. ޝިޔާގެ އެކްޓިންގއާ ދޭތެރޭ ބުނާނެ އެއްޗެއް ނެތެވެ. ކުރާނެ ތައުރީފެއް ވެސް ދުލަކަށް ނައެވެ. ކުރުކޮށް ފޮނިކޮށް ބުނާ ނަމަ ޝިޔާގެ އެކްޓިން މި ވީޑިއޯގަައި "ފުރިހަމަ"އެވެ.\nވީޑިއޯގައި ފެންނަނީ ކުޑަކުޑަ އާއިލާއެކެެވެ. ދެމަފިރިއަކާއި އެ ދެމަފިރިންގެ ދެ ދަރިންނެވެ. އަންހެން ކުއްޖަކާ ފިރިހެން ކުއްޖެކެވެ. އެ ކުދިންގެ ބައްޕަގެ ވަޒީފާ ގެއްލިގެން އެ ކުދިން ތިބީ ހަދާނެ ގޮތް ހުސްވެފައެވެ. ކުރިއަށް އޮތީ ރޯދަ މަސް ކަމަށް ވާތީ އެ މަހުގައި ހަރަދުބަރަދު ބަލަހައްޓާނޭ ގޮތަކާ މެދު ހާސްވެ ކަންބޮޑުވެފައެވެ.\nއެ ހާސްކަން މަތީގައި ތިއްބާ ފިިރިހެން ދަރިފުޅު، އޭނާ ވަޒީފާއެއް ހޯދަން މަސައްކަތް ކުރާ ކަމަށާއި އަދި ދޮންތަ ވެސް ވަޒީފާއެއް ހޯދާނެ ކަމަށް ބުނެއެވެ. އެހެން ބުނުމުން އެކުދިންގެ ބައްޕަ ބުނަނީ މި ޒަމާނުގައި ހަމަ ގިނަ މައިންބަފައިން ވެސް އާންމުކޮށް ބުނާ ފަދަ ބަހެކެވެ. އަންހެން ކުއްޖަކަށް ލިބޭނީ ކައުންޓަރުގައި އިންނަ ވަޒީފާއެކޭ އެެވެ. އަދި އެ ވަޒީފާއަކުން މާ ބޮޑު އާމްދަނީއެއް ނުލިބޭނެއޭ އެވެ.\nބައްޕަ އެހެން ބުނުމުން ވާޝިޔާގެ މޫނުމައްޗަށް ވެރިވީ މާޔޫސްކަމުގެ ކުލަވަރެކެވެ. ބައްޕައާ ދިމާއަށް މާޔޫސީ ނަޒަރަކުން ބަލާލުމަށްފަހު ވާޝިޔާ ދިޔައީ އޭނާގެ ކޮޓަރިއަށެވެ. މޫނުމަތިން ފެންނަނީ ހިތާމަވެރިކަމެވެ، އެ ގޮތުގައި އޭނާ ވިސްނަން އިނީ ފޯނާ ކުޅެމުންނެވެ. އެހެން އިންދާ އޭނާއަށް ފެނުނީ އިއުލާނެކެވެ. އޭނާގެ މޫނުމައްޗަށް އުފާވެރިކަން ގެނުވި އިއުލާނެކެވެ. ރައްޔިތުންގެ ކުންފުނި، އެމްޓީސީސީއިން ދިވެހި ރައްޔިތުންނަށް 250 ވަޒީފާ ހުޅުވާލަައިފައިވާ ކަމުގެ އިއުލާނެވެ.\nވާޝިޔާ ނިންމީ އެ ވަޒީފާއަށް ކުރިމަތިލާށެވެ. ދެން ފެންނަނީ ވާޝިޔާ އިންޓަވިއުގައި އިންނަ މަންޒަރެވެ. އިންޓަވިއުގައި ވާޝިޔާ ބުނަނީ ޖޯޝުން ފުރިފައިވާ ޖުމުލައެކެވެ. އޭނާގެ ބައްޕައަށް އޭނާ ދައްކުވައިދޭން ބޭނުން ވަނީ އަންހެން ކުދިންނަށް ވެސް ވާނޭ ކަމެވެ. ވާޝިޔާ ބުނީ ކައުންޓަރެއްގެ ފަހަތުގައި އިންނަން ނުޖެހޭ ނަމަ އޭނާއަށް އެންމެ ރަނގަޅު ކަމަށެވެ.\nއެ ވީޑިއޯގައި ދެން ފެންނަނީ މި މުޖުތަމައުން އެހާ އާންމު މަންޒަރެއް ނޫނެވެ. ނަމަވެސް އެ ވީޑިއޯ ބެލި ކޮންމެ އަންހެން ދަރިއަކަށްމެ އެތައް މެސެޖުތަކެއް ލިބޭނެ މަންޒަރު ތަކެކެވެ. އެންމެ ފުރަތަމަ ދައްކުވައިދެނީ ވާޝިޔާ އެމްޓިސީސީ ފެރީގައި މަސައްކަތް ކުރާ މަންޒަރެވެ. ވިލިމާލެ އާއި މާލެއާ ދެމެދު ދުއްވާ ފެރީގައި އޭނާ އެކި ފަރާތްތަކަށް އެހީތެރިވެ ނަމޫނާ ދައްކާ މަންޒަރެެވެ.\nއެ މަންޒަރަށް ފަހު ފެންނަނީ ވާޝިޔާ އެމްޓީސީސީ ބަހުގައި މަސައްކަތް ކުރާ ތަނެވެ. އެ މަސައްކަތް ވެސް އަންހެން ކުއްޖަކަށް ވީތީ ނުވާނޭއޭ ބުނެ އޭނާ ހުއްޓާ ނުލާކަން ވީޑިއޯ އިން ދައްކުވައިދެއެވެ. އެއަށް ފަހު ފެންނަނީ އަދި މާ ތަފާތު މަންޒަރެކެވެ. އެމްޓީސީސީ ބޯޓު ޔާޑުގައި ވާޝިޔާ މަސައްކަތް ކުރާ މަންޒަރެެވެ. އެތަނުގައި އުޅުމުގެ ތެރޭގައި ވާޝިޔާއާއެކު މަސައްކަތް ކުރާ މުވައްޒަފަކު ވާޝިޔާއަށް ދައުވަތު ދިނީ އަންހެން ކުދިން އެކަމެއްގެ ތެރޭގައި އެހާ ބޮޑަށް ޝާމިލުވެ ނޫޅޭ ކަމަކަށެވެ. ކަނޑު އަޑީގެ ވެލްޑިން ކޯހެއްގައި ބައިވެރި ވުމަށެވެ.\nއަހަރެމެންގެ ރީތި ރާއްޖޭގެ ކަނޑުއަޑީގެ މަންޒަރުތައް އެ ވީޑިއޯގައި ދައްކުވައިދޭ އިރު ފުޅި އަޅައިގެން ކަނޑުއަޑީގައި ވާޝިޔާ ވެލްޑިން ކުރަން އުޅުނު މަންޒަރު ދައްކުވައިދެއެވެ. އެއީ އެފަދަ ދާއިރާއަކުން ކުރިއަށް ދާން ބޭނުންވެފައި ހުރި އަންހެން ކުއްޖަކަށް ނަމަ ނަމޫނާ މަންޒަރުތަކެކެވެ. އެކަން ވެސް އަންހެން ކުއްޖަކަަށް ވިޔަސް ވާނޭކަން ވާޝިޔާ ހާމަ ކޮށްދިނެވެ.\nއެއަށްފަހު ދެން ފެންނަނީ ވާޝިޔާ އެމްޓީސީސީގެ ބިން ހިއްކުމާއި ބަނދަރު ހެދުމުގެ މަސައްކަތް ތަކުގައި ޝާމިލުވެ އުޅޭ މަންޒަރެވެ. ސުޕަވައިޒަރެއްގެ ގޮތުގައި އޭނާގެ ދަށުން މަސައްކަތް ކުރާ މުވައްޒަފުންގެ މަސައްކަތްތައް ޒިންމާދާރު ކަމާއެކު ބަލަހައްޓާ ތަނެވެ. އަދި އެއަށްފަހު ވާޝިޔާ މަސައްކަތް ކުރާ ތަން ދައްކުވައިދެނީ ރަށެއްގެ ނަރުދަމާ ހެދުމުގެ ތެރެއިންނެވެ.\nއެތަނުގެ މަސައްކަތް ކުރިއަށް ދާ ގޮތާ ބެހޭ ގޮތުން އޭނާ ޓީވީއަކަށް އިންޓަވިއުއެއް ދޭ މަންޒަރު އެ ވީޑިއޯގައި ދައްކުވައިދެއެވެ. އެއަށްފަހު ފެންނަނީ ވީޑިއޯގައި އަންނަ އެންމެ އަސަރުގަދަ މަންޒަރުތަކެވެ. ވާޝިޔާ ކުރި މަސައްކަތުން ރޯދައަށް އޭނާ ގެއަށް އެއްޗެހި ފޮނުވާ މަންޒަރެވެ. އެ އުފާވެރި ޚަބަރު ފޯނުން ގުޅައި ކޮއްކޮއަށް ދޭ މަންޒަރެވެ. ފިހާރައިގެ މުވައްޒަފުން ގެއަށް ކާޑުގެ ބާވަތްތައް ވެއްދުމުން ވާޝިޔާގެ މަންމަގެ މޫނުމައްޗަށް ގެނުވީ ހިނިތުންވުމެވެ.\nއެއަށްފަހު ވާޝިޔާއަށް އޭނާގެ ކޮއްކޮ ވީޑިއޯ ކޯލެއް ކުރެއެވެ. އޭނާގެ މައިންބަފައިން ގޭގެ ސޯފާގައި ފަޚުރުވެރިކަމާއެކު ތިބީ ވާޝިޔާ ޓީވީއަށް ދިން އިންޓަވިއު ބަލާށެވެ. އެވަގުތު އޭނާގެ ބައްޕަ ގިސްލާ ރޮމުން ދިޔައިރު ވާޝިޔާގެ މަންމަގެ ލޮލުން ވެސް ފާއްދާލީ އުފާވެރިކަމާއި ފަޚުރުވެރިކަމުގެ ކަރުނައެވެ. އެ މަންޒަރު ބެލުން އޭނާއަށް ފަސޭހަ ކަމަކަށް ނުވިއެވެ.\nއަމިއްލަ މަސައްކަތާމެދު ވާޝިޔާ ފަޚުރުވެރި ވިއެވެ. އުފަލުން ގޮސް އޭނާއަށް ވެސް ރޮވުނީއެވެ. އޭނާ އެ ސާބިތު ކޮށްދިނީ އަންހެން ކުދިންނަށް ވެސް ވާނޭ ކަމެވެ. އަންހެން ކުދިންނަށް\nވެސް ކުރެވޭނެ ކަމެވެ. އާއިލާގެ ހަރަދުތައް ބެލެހެއްޓޭނެ ކަމެވެ. އަންހެން ކުއްޖަކަށް ވީމާ ކުރެވޭނީ ކައުންޓަރު ފަހަތުގައި އިނދެގެން އަދާ ކުރާ ވަޒީފާއެއް އެކަނި ނޫން ކަމެވެ.\nމައިންބަފައިން ފަޚުރުވެރިވާ ދަރިއަކަށް ކޮންމެ ކުއްޖަކަށް ވެސް ވެވިދާނެކަމުގެ ޔަގީން ކަމުގައި “ރައްޔިތުންގެ ދަރީންނަށް” އެމްޓީސީސީން އެ ހުޅުވާލީ ތަނަވަސް ދޮރެކެވެ. އަންހެން ކުދީން ތިބެން ޖެހޭނީ ހަމައެކަނި ކައުންޓަރުތަކުގައި ނޫން ކަމާއި ހިންމަތާއި މިންނަތުން މާ މަތީ މަގާމުތަކެއް ހާސިލް ކުރެވިދާނެކަން ދައްކުވައިދެމުން ވާޝިޔާގެ އެކްޓިން ވެސް ބުނެދިނީ ވާހަކަތަކެކެވެ. ރައްޔިތުންގެ ކުންފުނީން ރައްޔިތުންނަށް ދިން ފުރުސަތު އާންމުންގެ ހިތްތަކާ އެ ކުޅެލީ އަންހެން ދަރިއެއްގެ މޮޅު އެކްޓުންނެވެ. އަންހެނުންނަށް ވާނެއެވެ.\nއެމްޓީސީސީ މައިންބަފައިން ދަރިން\nތީއަސްލެއްވެސް ނޫނެއްނު. އަދި ވީޑިޔޯ ބެލުމުން ހީބިހި ނަގަންޖެހޭ ވަރު ކަމެއް ފާހަގަ ނުކުރެވޭ.\nޢެކްޓްކޮށްފަ ކޮންމެ ކަމެއްވެސް ކުރެވިދާނެ ކަމަކާ ދިމާވީމަ އިގޭނީ ވާަނެކަން\nތީ އޭ މައްސަލަ އަކީ. އަންހެން ކުދިން ކަންކަމުގަ ބާރުވެރިކުރަން އެެއްބަޔަކު މަސައްކަތް ކުރާއިރު އަނެއްބަޔަކު އަދިވެސް ކުރީ ޒަމާނުގެ ފީކަޅާ ވިސްނުމުގަ. މި ވީޑިއޯ ބަލައިގެންވެސް އަމިއްލައަށް މިފަދަ މަސައްކަތް ތަކައިގެން ކުރިއަށް ދާނެ އަންހެން ކުދިންވެސް އުޅޭނެ.\nއަމިއްލަ އަށް މި ކަމާމެދު ވިސްނާލުން މުހިންމު.\nވަރަށްވެސް ފުރިހަމަ ވީޑިއޯ ކޮޅެއް، ހިއްފަޅައިގެން ގޮއްސިހަމަ. ވީޑިއޯގެ އެންމެހާ ބައިވެރިން އަދި ތައްޔާރުކުރި ފަރާތަށް އައްސަރ ބަހާއި ސާބަސް. ހާއްސަކޮން ސްކްރިޕްޓް އަދިކޮންސެޕްޓް ތައްޔާރު ކުރި ފަރާތް/ފަރާތްތަކަށް. ބްރާވޯ\nތިޔާ 250 މުވައްޒަފުން ނުވެސް ނަގާ\nލޮބުވެތި އިސްލާމްދީނުގައި އެ އަންގަވަނީ އަންހެނުން ގޭގައި މަޑު ކުރަން، އެއާ ދެކޮޅު ހަދަން އަހަރެމެން މީ ކޮން ބައެއް؟\nމައިންބަފައިންގެ މައްޗަށް ގިނަގިނައިން މިދުޢާ ކުރައްވާ!\nހޯރަފުށި، ހިންނަވަރު، ތިނަދޫގެ މަގުތައް ޒަމާނީ ފެންވަރަށް ތަރައްޤީ ކުރަނީ\nމީމު އެއަރޕޯޓްގެ އަމަލީ މަސައްކަތް ފަށައިފި\nފަސް ރަށެއްގެ ގޮނޑުދޮށް ހިމާޔަތް ކުރުމަށް އެމްޓީސީސީއާ ހަވާލުކޮށްފި\nމާލެއިން ޓެސްޓު ކުރާ ކޮންމެ5މީހަކުން3މީހަކު ކޮވިޑަށް ފައްސިވޭ\nޚާއްސަ ފިޔަވަޅުތަކާއެކު މި އަހަރުގެ ޙައްޖުގެ އަޅުކަން އޮންނާނެ


5 ތަބްލީޤު ޖަމާޢަތް - Maktaba Salafiyyah Maldives - Connecting you to the Major Scholars of the Ummah\nސަލަފީންނާއި ދިމާލަށް "ޖާމީން" "މަދްޚަލީން" ކިޔަނީ އެބައިމީހުންﷲ ގެ ރަސޫލާ ﷺ ގެ ސުންނަތުގައި ޤާއިމްވެ ދެމިތިބުމުގެ ސަބަބުންތޯ އެވެ؟ - الإِمَامُ العَلَّامَة الشَّيْخُ رَبِيْع بن هَادِيْ حفظه الله\t 23 މެއި, 2016\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 1756\nޕާޓީތައް ހަދައި ޕާޓީ އަށް ނިސްބަތްވުމަކީ ކޮށްގެންވާނެ ކަމެއް ނޫނެވެ. - الإِمَامُ العَلَّامة سَماحة الشَّيخُ عَبْدُ العَزِيز بن بَاز رحمه الله\t 24 ނޮވެމްބަރ, 2015\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 2026\nދަޢުވަތު ދިނުމުގައި ސަލަފީންގެ އެންމެ އިސް މައުޟޫ އަކީ ތައުޙީދެވެ. އިޚުވާނީންގެ މައުޟޫއަކީ ވެރިކަމާއި ސިޔާސަތެވެ. އަދި ޤައުމު ހަލަބޮލި ކުރުމެވެ. - الشَّيْخ العلامة محمد بن عُمر بازمول حَفِظِه الله\t 10 އޭޕްރީލް, 2015\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 2566\nއިޚްވާނުލް މުސްލިމީން އަދި ތަބްލީޤީ ޖަމާޢަތަކީ ހަލާކުވެގެންވާ 72 ފިރުޤާގެ ތެރެއިންވާ ބިދުޢަވެރި ދެ ފިރުޤާ - الشَّيْخُ الإِمَامُ عَبدُ العَزِيْز بن عَبد الله بن بَاز رحمه الله\t 29 މާރޗް, 2015\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 1709\nސިޔާސީ ޕާޓީ ހެދުމުގެ ނުރައްކާ، އިސްލާމް ދީނުގައި ސިޔާސީ ޕާޓި ހެދުމެއް ނެތް - الإِمَامُ العَلَّامة سَماحة الشَّيخُ عَبْدُ العَزِيز بن بَاز رحمه الله7މާރޗް, 2015\t ލިޔެ ތައްޔާރުކުރީ: أُسْتَاذ أبو أنس محمد حسن حفظه الله\t ބެއްލެވީ: 2260\nއޮންލައިން ކިޔުންތެރިން: 54


Malaysia ge boduvazeeruge dhekanbalun furaavadaigenfi | Mihaaru\nމެލޭޝިއާގެ ބޮޑުވަޒީރު ނަޖީބު ރައްޒާގް ރާއްޖެ އަށް ކުރެއްވި ރަސްމީ ދަތުރުފުޅަށް ފަހު މިއަދު ފުރާވަޑައިގަތުމުގެ ކުރިން ސަލާމް ކުރައްވަނީ.---ފޮޓޯ: ރައީސް އޮފީސް\nރައީސް އަބްދުﷲ ޔާމީންގެ ދެކަނބަލުންގެ ދައުވަތަކަށް މެލޭޝިއާގެ ބޮޑުވަޒީރުގެ ދެކަނބަލުން ރާއްޖެއަށް ކުރެއްވި ދެ ދުވަހުގެ ރަސްމީ ދަތުރުފުޅުގައި ވަނީ ދެ ގައުމުން އެއްބާރުލުން ދިނުމާ ގުޅޭ ހަތަރު އެއްބަސްވުމެއްގައި ސޮއިކުރައްވައި ރަސްމީ ވާހަކަތައް ބާއްވައިފަ އެވެ.\nރައީސް އޮފީހުގައި މިއަދު ހެނދުނު ބޭއްވި ރަސްމިއްޔާތެއްގައި، ރާއްޖެ އާއި މެލޭޝިއާއާ ދެމެދު ސޮއިކުރީ، އެ ގައުމުގައި ރާއްޖޭގެ ކަލްޗަރަލް ސެންޓަރެއް ގާއިމު ކުރުމަށާއި ސިއްހީ ދާއިރާ އިން މީހުން ތަމްރީން ކުރުމާއި ވަސީލަތްތައް ހޯދައި ދިނުމާއި އަލިފާން ނިއްވުމާ ބެހޭ ތަމްރީން ދިނުން އަދި މަތީ ތައުލީމްގެ ފުރުސަތު ހޯދައި ދިނުމާ ގުޅޭ ގުޅޭ އެއްބަސްވުމެއްގަ އެވެ.\nނަޖީބުގެ ދެކަނބަލުންގެ ޝަރަފުގައި ރައީސް ޔާމީންގެ ދެކަނބަލުން ވަނީ މިއަދު މެންދުރު ދަރުބާރުގޭގައި ޖާފަތެއް ވެސް ދެއްވައިފަ އެވެ. އަދި ބޮޑުވަޒީރުގެ އަނބިކަނބަލުން ވަނީ ހުޅުމާލޭގައި ހުންނަ، ކުޑަކުދިންގެ މަރުކަޒު، ފިޔަވައްޗަށް ވެސް ޒިޔާރަތް ކުރައްވައި އެތަން ބައްލަވާލައްވައިފަ އެވެ.\nމެލޭޝިއާގެ ބޮޑުވަޒީރަށް ވެލާނާ އިންޓަނޭޝަނަލް އެއާޕޯޓުން އަލްވަދާއު ދެންނެވީ ރާއްޖޭގެ ފޮރިން މިނިސްޓަރު ޑރ. މުހައްމަދު އާސިމާއި ހޯމް މިނިސްޓަރު އަޒްލީން އަހުމަދެވެ.\nރާއްޖެ-މެލޭޝިއާ މެލޭޝިއާ ނަޖީބު ރައްޒާގް ރައީސް އަބްދުﷲ ޔާމީން\nހުޅުމާލެއިން މާލެ އައި ފެރީތައް ކަނޑުމަތިކޮށްފަ... ވަރަށް ދެރަ ނިކަމެތި ރައްޔިތުންނަށް ހެދިގޮތް.


H.Dh Atholhun Dengue jehigen 117 case report kohfaivey:HPA\nކުޅުދުއްފުށީގައި އެކުލަވާލައިފައިވާ ޑެންގީ ޓާސްކް ފޯސް:ކޭއޯ ފޮޓޯ\nމިއަހަރުގެ މިހާތަނަށް ޑެންގީހުން ޖެހިގެން ހދ އަތޮޅުން 117 ކޭސް ރިޕޯޓްކުރެވިފައިވާކަމަށް ހެލްތް ޕްރޮޓެކްޝަން އެޖެންސީ(އެޗްޕީއޭ) އިން ހާމަކޮށްފި އެވެ.\nއެޗްޕީއޭ އިން ކޭއޯއާ ހިއްސާކުރި ތަފާސް ހިސާބުތަކުން ދައްކާގޮތުގައި މިއަހަރުގެ މިހާތަނަށް ހދ އަތޮޅުން 117 މީހަކަށް ޑެންގީހުން ޖެހިގެން ރިޕޯޓްކޮށްފައިވާކަމަށެވެ.\nޑެންގީ ކޭސްތައް މިއަހަރު ހދ އަތޮޅުން ފެނިފައިވަނީ ކުޅުދުއްފުއްޓާއި ހަނިމާދޫ އާއި ވައިކަރަދޫ، ހިރިމަރަދޫ އަދި ނޮޅިވަރަމުންނެވެ. އެންމެ ހަލުވިކަމާއެކު ޑެންގީހުން ހދ އަތޮޅުގައި ފެތުރެމުންދަނީ ކުޅުދުއްފުއްޓާއި ހަނިމާދޫގައި އެވެ. އެގޮތުން މިއަހަރުގެ މިއަދާ ހަމައަށް ބަލާއިރު ކުޅުދުއްފުށިން ޑެންގީހުމުގެ 74 ކޭސް ރިޕޯޓްކޮށްފައިވާއިރު ހަނިމާދޫ ރިޕޯޓްކޮށްފައިވަނީ 37 ކޭސް އެވެ.\nވައިކަރަދޫން މިއަހަރު ދެ މީހަކަށް ޑެންގީހުން ޖެހިގެން ރިޕޯޓްކުރިއިރު ނޮޅިވަރަމުން ތިން މީހަކަށް އަދި ހިރިމަރަދޫއިން އެކަކު ވަނީ ރިޕޯޓްކޮށްފަ އެވެ.\nހދ އަތޮޅުން ހަލުވިކަމާއެކު ޑެންގީހުން ފެތުރެނީ ކުޅުދުއްފުއްޓާއި ހަނިމާދޫގަ!\nހދ އަތޮޅުގައި އެންމެ ހަލުވިކަމާއެކު ޑެންގީހުން ފެތުރެމުންދާ ކުޅުދުއްފުއްޓަށް ބަލާއިރު މާރޗުމަހު 34 މީހަކަށް ޑެންގީ ޖެހުނުއިރު އެޕްރީލްމަހުގެ މިހާތަނަށް 27 މީހަކަށް ޑެންގީ ޖެހިގެންވަނީ ރިޕޯޓްކޮށްފަ އެވެ. ހަނިމާދޫއަށް ބަލާއިރު މާރޗުމަހު ޑެންގީގެ 8 ކޭސް ރިޕޯޓްކުރިއިރު އެޕްރީލްމަހުގެ މިހާތަނަށް އެއަދަދު ވަނީ ދެގުނައަށްވުރެ އިތުރުވެފަ އެވެ. އެގޮތުން އެފްރީލްމަހުގެ މިއަދާ ހަމައަށް ޑެންގީ ޖެހިގެން 20 މީހަކު ވަނީ ހަނިމާދޫން ރިޕޯޓްކޮށްފަ އެވެ.


Rajje In Gengulhey "Ehme Furathama India" Siyaasathah Modi Ge Thaureefu - Vaguthu\nރާއްޖެ އިން ގެންގުޅޭ "އެންމެ ފުރަތަމަ އިންޑިއާ" ސިޔާސަތަށް މޯދީގެ ތައުރީފް\n10 މަސް ކުރިން ( ސެޕްޓެމްބަރު 4, 2019 )\nރާއްޖެ އިން "އެންމެ ފުރަތަމަ އިންޑިއާ" ނުވަތަ "އިންޑިއާ ފަސްޓް ޕޮލިސީ" ތަންފީޒު ކުރަން ނިންމުމާއި އެކު އެކަމަށް އިންޑިއާގެ ބޮޑުވަޒީރު ނަރެންދްރަ މޯދީ ރާއްޖޭގެ ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހަށް ޝުކުރު އަދާ ކޮށްފިއެވެ.\nމޯދީ މިކަމަށް ޝުކުރު އަދާ ކުރައްވާކަން ހާމަ ކޮށްފައި ވަނީ މިހާރު ރާއްޖެ ވަޑައިގެން އުޅުއްވާ އިންޑިއާގެ މިނިސްޓާރ އޮފް އެކްސްޓާނަލް އެފެއާސް، ޑރ.ޖައިޝަންކަރު ރައީސް ސޯލިހު އާއި މިއަދު ބައްދަލުކުރައްވުމަށް ފަހު ކުރެއްވި ޓްވީޓެއްގައެވެ.\nއިންޑިއާގެ ހާރިޖީ ވަޒީރު ޑރ.ޖައިޝަންކަރާއި ރައީސް ސޯލިހު\nރައީސް އާއި ބައްދަލު ކުރެއްވުމަށް ފަހު ޑރ. ޖައިޝަންކަރު ކުރެއްވި ޓްވީޓުގައި ވަނީ އެންމެ ފުރަތަމަ އިންޑިއާ ސިޔާސަތު ތަންފީޒު ކުރައްވާ ކަމަށްޓަކައި އެ ގައުމުގެ ބޮޑުވަޒީރު މޯދީގެ ޝުކުރާއި ތައުރީފު ރައީސް ސޯލިހަށް އަރިސް ކުރެއްވި ކަމަށެވެ. އަދި އެ ގައުމުގެ ފަރާތުން ރާއްޖެއަށް އެއްބާރުލުން ލިބޭނެ ކަމުގެ ޔަޤީންކަން ރައީސް ސޯލިހަށް ދެއްވި ކަމަށެވެ. މީގެ އިތުރުން، އިންޑިއަން އޯޝަން ކޮންފަރެންސްގެ އިންތިޒާމުތަކަށް ވެސް ރައީސް ސޯލިހަށް ޝުކުރު ދެންނެވި ކަމަށް ޑރ.ޖައިޝަންކަރުގެ ޓްވީޓުގައި ވެއެވެ.\nރައީސް ސޯލިހުގެ ވެރިކަމަށް އަރައި ވަޑައިގަތުމުގެ ކުރިންވެސް އިންޑިއާ އާއި ކުރިން އޮތް ގުޅުން ބަދަހި ކުރަން ނިންމަވާފައި ވާއިރު އެންމެ ފުރަތަމަ އިންޑިއާ ސިޔާސަތަކީ ހާރިޖީ ކަންކަމުގައި ރާއްޖެ އިން އަބަދުވެސް އެންމެ ފުރަތަމަ އިންޑިއާ އަށް އިސްކަމެއް ދޭ ސިޔާސަތެކެވެ.\nސެޕްޓެމްބަރު 4, 2019 16:57\nޢެންމެ ފުރަތަމަ ގައުމު. ޢިންޑިއާ އެއް ނޫން.\nސެޕްޓެމްބަރު 4, 2019 17:13\nރާއްޖެއިން އަމަލުކުރަން ފަށާފައިމިވާ ފަސްޓް "އިންޑިއާ"\nޕޮލިސީއަކީ ރާއްޖޭގެ ސިޔާދަތާއި އިސްތިޤްލާލަށް އޭގެ\nނުރައްކާ އޮތްކަމެކެވެ ރާއްޖޭގައި ހަމަނުޖެހުމެއް ހިނގަން\nމެދުވެރިވާ ކޮންމެފަހަރަކު މިފަހަކަށްއައިސް އިންޑިއާއިން\nދަނީ ރާއްޖެއަށް ބިރުދައްކަމުންނެވެ މިފަދަ ބިރުދެއްކުން\nތަކަކީ ނަފްސާނީ ގޮތުންނާއި މާއްދީގޮތުން ދިވެހިންނަށް\nބޮޑެތި ގެއްލުންތައް ކުރިމަތިކުރުވާ ކަންކަމެވެ\nއެހެންވީމާ ރާއްޖެއަށް އެހީތެރިވެދޭ ގައުމުތަކާއި އެކު ގުޅުން\nސެޕްޓެމްބަރު 4, 2019 18:41\nސެޕްޓެމްބަރު 4, 2019 19:03\nތައުރީފު ނުކޮށް ކީއްކުރާނީ ރާއްޖެވަނީ އިންޑިއާއަށް 400 މިލިއަންޑޮލަރަށް ވިއްކާލާފަ ވިއްޔާ ދެންތައުރީފު ނުކޮށްދޫކޮށްލާނީ މޮޔައެއްދޯ. އަހަރުންވެސް އެއްޗެއް އަގުހެޔޮކޯށް ވިއްކާލީމަ ލިބޭފަރާތުން ޝުކުރުއަދާކޮށް ތައުރީފުކުރޭ.\nސެޕްޓެމްބަރު 4, 2019 19:05\nއެންމެ ފުރަތަމަ ޤައުމު މިހިރަ ބީތާވެފަހުރި ކިނބުލާ. އެންމެ ފުރަތަމަ އިންޑިއާ ޕޮލިސީ ހިންގަން ކަލޭ އިންޑިއާއަށްދޭ. ފައިބާށޭ...ފައިބާށޭ....\nސެޕްޓެމްބަރު 4, 2019 19:09\nއިންޑިއާގެ ބާރާއި ނުފޫޒު މިވަނީ މުޅި ދިވެހިރާއްޖޭގެ އިޤްތިސޯދުގައި ވަކިހިއްޕާލައިފަ، މިއީ މިގައުމުގެ މިނިވަންކަމާއި އިސްތިޤްލާލަށް ހުރި ނުރައްކަލެއް.\nސެޕްޓެމްބަރު 4, 2019 19:56\nޕްލޭނެއް ހަދަން ނޭގޭބަޔަކު ވެރިކަަމަށް އެރުނީމާ ދެން ތެޅެންޖެހޭނީ އެހެންނެއްނު، ތެލަނގަައެއް ކަތިކައްޗާ ދާހެން ރާއްޖެމިދަނީ، އަނެއްކާ އަނެއް ސާމަރާދޫނި ރާއްޖެއަށް ބިސްނޭޅިއްޔާވާނީ\nސެޕްޓެމްބަރު 4, 2019 20:08\nއެމްޑީޕީގެ ބޮޑުން ތިބީ ހިންދީ މޯދީމެނަށް ރަގަޅަށް ވެސް ވިކިއަޅުވެތިވެފައި. އަދި މިގައުމުގެ ރައްޔިތުންވެސް އެހިންދީންގެ އަޅުވެތިކޮއްފި އަދި ކުރަމުންދަނީވެސް. މިއީ ސިޔާސީ ކަމަކަށް ނުހަދާ ތަންކޮޅެއް ސީރިއަސްކޮއް ވިސްނަންވެއްޖެ ކަމެއް މިހާރު.\nސެޕްޓެމްބަރު 4, 2019 20:38\nއިންޝާﷲ ދެން އޮތީ ސޯލިހުބެއަށް އެންމެ4އަހަރު މުސްލިމުން ކައިލާ މޯދީ ގުންޑާ އިންޑިޔާ އަކާ އަހަރުމެން އެއްގަލަކަށް ނާރާނަން ،\nސެޕްޓެމްބަރު 4, 2019 21:52\nގައުމު އިނދަޖެހެނީ މާގިނަދުވަހެއްނުވެ ސަރުކާރުވެއްޓިދާނެ އޭގެފަހުގައި ކިނބޫއިންޑިއާއަށް ގައުމު ވިއްކާލިގޮތުގެ ޝަރީއަތް ލައިވުކޮށް ދައްކަމުންގެންދާނަން މިކޮމެންޓު ރާއްޖޭގެ ގައުމީ ކުތުބުހާނާގައި ރައްކާކޮށްފަ ބަހައްޓައިދޭތި ވައްސަލާމް..\nސެޕްޓެމްބަރު 4, 2019 22:44\nގައުމެއްގެ ވެރިން އަމިއްލަ އެދުން ބޮޑުވެ އިންޑިޔާގެ އަޅުވެތިކަމަށް އަމިއްލަޔަށް ދިޔަ ގައުމުެއް މި ނޫނީ ނޯންނާނެ.\nސެޕްޓެމްބަރު 4, 2019 23:01\nބޯގަމާރުންނަކަށް ނޭގޭނެ އަމިއްލަ ވިސްނުމަށް ޤައުމު ހިންގާކަށް، އެހެންވީމާ ދެންޖެހޭނީ އިންޑިޔާ ބުނާހާކަމެއް ކުރާކަށް ނޫންތޯ، މޯދީގެެ މެސެޖް ވަރަށް ސާފު، ރައްޔިތުން ވަރަށް ހޭލާ ތިބޭތި\nސެޕްޓެމްބަރު 4, 2019 23:47\nއެހެންވީމާ.. އިންޑިއާ މީހުންނަށް ބަހާފަ ބާކީ ވެއްޖެ ޔާ ދޯ ފްލެޓް ގަނޑެއް ވެސް ދިވެއްސަކަށް ލިބޭނީ..


vnews - Champions League: Ronaldo ge2landun PSG ge mahchah Real kurihoadhaifi\nޗެމްޕިއަންސް ލީގު: ރޮނާލްޑޯގެ ދެ ލަނޑުން ޕީއެސްޖީގެ މައްޗަށް ރެއާލް ކުރިހޯދައިފި\nރެެއާލް އަދި ޕީއެސްޖީ ބައްދަލުކުރި މެޗުގެ ތެރެއިން - ފޯޓޯ: ޓުވިޓާ\nޔުއެފާ ޗެމްޕިއަންސް ލީގުގެ ގަދަ 16 ގައި ކްރިސްޓިއާނޯ ރޮނާލްޑޯ ކާމިޔާބުކުރި ދެ ލަނޑުން ޕެރިސް ސެއިންޓް ޖާމަން (ޕީއެސްޖީ( ގެ މައްޗަށް ރެއާލް މެޑްރިޑް ކުރިހޯދައިފިއެވެ.\nބުދަ ދުވަހުގެ ރޭ ކުޅުނު މި މެޗު ޕީއެސްޖީއާ ވާދަކޮށް ރެއާލް އިން މެޗު ކާމިޔާބުކުރީ 1-3 ގެ ނަތީޖާއަކުންނެވެ.\nރެއާލް ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅުނީ އެޓީމުންނެވެ. އެގޮތުން ޕީއެސްޖީގެ ހާފަށް ބާރުބޮޑުކޮށް ރެއާލް އިން ވަނީ ލަނޑު ޖެހުމަށް ގިނަ ފުރުސަތު ހޯދާފައެވެ.\nއެހެންނަމަވެސް ރެއާލް އިން ރަނގަޅަށް ކުޅެމުން ދަނިކޮށް 33 ވަނަ މިނެޓުގައި ޕީއެސްޖީން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އެޑްރިއަން ރަބިއޮޓްއެވެ.\nމި ލަނޑާއެކު ރެއާލް އިން ވަނީ އެޓީމުގެ ކުޅުން އިތުރަށް ވަރުގަދަކޮށްފައެވެ. އެގޮތުން ފުރަތަމަ ހާފް ނިމުމުގެ ކުރިން އެޓީމުން ވަނީ މެޗުގެ ނަތީޖާ ހަމަހަމަކޮށްފައެވެ. މި ލަނޑު އެޓީމަށް ލިބުނު ޕެނަލްޓީއަކުން ކާމިޔާބުކޮށްދިނީ ރޮނާލްޑޯއެވެ.\nމި ލަނޑާއެކު އޭނާ ވެގެން ގޮސްފައިވަނީ ޗެމްޕިއަންސް ލީގުގެ ހަތް މެޗެއްގައި ލަނޑު ޖެހި ފުރަތަމަ ކުޅުންތެރިޔާއަށްވެފައެވެ. އަދި މިއީ އޭނާ ޗެމްޕިއަންސް ލީގުގައި ރެއާލް އަށް ކާމިޔާބުކޮށްދިން 100 ވަނަ ލަނޑެވެ.\nދެވަނަ ހާފް ފެށިގެން ޕީއެސްޖީން ވަނީ އެޓީމުގެ ކުޅުން ރަނގަޅުކޮށްފައެވެ. އެގޮތުން އެޓީމުން ވަނީ ރެއާލްގެ ހާފަށް ބޯޅަތައް އިތުރުކޮށް އެޓޭކްތައް ގިނަކޮށްފައެވެ.\nއެހެންނަމަވެސް ޕިއެސްޖީން ރަނގަޅަށް ކުޅެމުން ދަނިކޮށް 83 ވަނަ މިނެޓުގައި ރޮނާލްޑޯ ވަނީ ރެއާލް އަށް މެޗުގައި ފުރަތަމަ ފަހަރަށް ލީޑު ނަގައިދީފައެވެ. އޭގެ ތިން މިނެޓު ފަހުން ރެއާލް އަށް ލީޑު ފުޅާކޮށްދިނީ ބަދަލު ކުޅުންތެރިޔާ މާކޯ އެސެންސިއޯގެ އެހީތެރިކަމާއެކު މާސެލޯއެވެ.\nމި ދެޓީމު ބައްދަލުކުރާ ދެވަނަ ލެގު މެޗު އޮންނާނީ އަންނަ މާޗު މަހުގެ ހަތްވަނަ ދުވަހު ޕީއެސްޖީ ދަނޑުގައެވެ.


Covid-19: Mumbai Ge Disco Thakaai Raabo Thanthan Bandhukoffi! - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 20 ގަޑިއިރު ކުރިން\nކޮވިޑް-19:މުމްބާއީގެ ޑިސްކޯތަކާއި ރާބޯ ތަންތަން ބަންދުކޮށްފި\n11 މަސް ކުރިން ( މާޗް 17, 2020 )\nއަވައްޓެރި އިންޑިއާގައި އެންމެ ގިނަ ބަޔަކު ވަޒަންވެރިވެގެން އުޅޭ އެންމެ ބާރުބޮޑު އެއް ސިޓީ ކަމަށްވާ މުމްބާއީގެ ރައްޔިތުން ކޮވިޑް-19 ވައިރަހުން ރައްކާތެރި ކުރުމުގެ ގޮތުން ގިނަ ބަޔަކު އާއްމުކޮށް ގޮސް އުޅޭ ޑިސްކޯތަކާއި، ރާބޯ ތަންތަން ބަންދުކުރަން ސަރަހައްދީ ސަރުކާރުން ނިންމައިފިއެވެ.\nމުމްބާއީގެ މަހާރަޝްތްރާ ސްޓޭޓުގެ ސަރުކާރުން މީގެ ކުރިން ވަނީ އެ ސަރަޙައްދުގައި ހުންނަ ބޮޑެތި މޯލްތައް ވެސް ބަންދުކުރުމަށް ނިންމާފައެވެ. މީގެ އިތުރުން އެ ސަރަޙައްދުގެ ސަރުކާރުން ވަނީ ކޮވިޑް-19 ބަލިމީހުން ދެނެގަތުމުގެ ގޮތުން ކޮންމެ ދުވަހަކު 1،000 މީހުންގެ ސާމްޕަލް ނެގުމަށް ވެސް ނިންމާފައެވެ.\nއަވައްޓެރި އިންޑިއާގައި ކޮވިޑް-19 ހަލުވިކަމާއެކު ފެތުރެމުންދާއިރު، މިއަދުގެ މިހާތަނަށްވެސް މަހާރަޝްތްރާއިން އިތުރު 38 މީހަކު ކޮވިޑް-19 އަށް ފައްސިވެފައިވާއިރު، ޖުމްލަ މުޅި އިންޑިއާ އިން މިހާތަނަށް ވަނީ 115 މީހަކު މި ވައިރަހަށް ފައްސިވެފައެވެ.\nއިންޑިއާގެ އުމުރުން ދުވަސްވީ ދެ ރައްޔިތަކު ވަނީ މި ވައިރަސް ޖެހިގެން މިހާތަނަށް މަރުވެފައެވެ. އެގޮތުން އެންމެ ފުރަތަމަ މަރުވެފައިވަނީ ސައުދީ އަރަބިއްޔާ އަށް ގޮސްފައި އެނބުރި އިންޑިއާ އަށް އައި 77 އަހަރުގެ ފިރިހެނެކެވެ. އޭގެ ފަހުން ވެރިރަށް ދިއްލީ އިން މަރުވެގެން ރިޕޯޓު ކޮށްފައިވަނީ 68 އަހަރުގެ އަންހެނެކެވެ.\nމި ނުރައްކާތެރި ދަނޑިވަޅުގައި ކޮވިޑް-19، ކޮރޯނާ ވައިރަސް ބަލިމަޑުކަމުން އިންޑިއާގެ ރައްޔިތުން ސަލާމަތް ކުރުމަށްޓަކައި އެޤައުމުގެ ސިއްޙީ ފަރާތްތަކުން ކުރަމުންދާ ބުރަ މަސައްކަތްތަކަށް ބޮޑުވަޒީރު، ނަރެންދުރަ މޯދީ ވަނީ ވަރަށް ބޮޑަށް ތަޢުރީފް ކުރައްވައި ވާހަކަ ދައްކަވާފައެވެ.\n"އަހަރެމެންގެ ޑޮކްޓަރުންނާއި، ނަރުހުންނާއި، ހޮސްޕިޓަލްތަކުގައި ތިބޭ ސިއްޙީ ޙިދުމަތްދޭ އެހެނިހެން ފަރާތްތަކުން ދަނީ މި ބަލިމަޑުކަމާ ހަނގުރާމަ ކުރުމަށް ބޮޑެތި ޤުރުބާނީތަކެއް ވަމުން، އެމީހުން އެތިބީ މީހުންނަށް އެހީތެރިވާން؛ އަހަރެމެން އަބަދުވެސް އެމީހުންގެ އަގު ވަޒަން ކުރާނަން." އިންޑިއާގައި ކޮރޯނާ ވައިރަހުގެ ހާލަތު އޮތް ގޮތާއި ބެހޭގޮތުން ރައްޔިތުންނާއި ހޯމަ ދުވަހު މުޚާތަބު ކުރައްވައި ދެއްކެވި ވާހަކައިގައި މޯދީ ވިދާޅުވިއެވެ.\nމިލަންދޫއަށް އަރާ ފޭބުން މަނާ ކޮށްފި\n11 މިނެޓް ކުރިން\nކޮވިޑް ޖެހިގެން މަރުވާ މުސްލިމުން ވަޅުލާން ސްރީލަންކާ އިން ނިންމައިފި\nމާލެ ފުރަބަންދުކުރިޔަސް މާދަމާ މަގުތަކަށް ނިކުންނާނަން - އިދިކޮޅު\nމާޗް 17, 2020 09:43


Hagguthah rakkaatheri kodhdheyn muassasaa thah vanee nukulhedhifai: MDP | Mihaaru\nލޯކަލް ކައުންސިލް އިންތިހާބު ފަސްކޮށްފައިވާ މައްސަލައިގައި އިދިކޮޅު އިއްތިހާދުން ރޭ ހުޅުމީދޫގައި ބޭއްވި ޖަލްސާ ފުލުހުން ރޫޅާލަނީ.-- ފޮޓޯ: މުހައްމަދު ޝަރުހާން/ މިހާރު\nހައްގުތައް ރައްކާތެރިކޮށްދޭން މުއައްސާތައް ވަނީ ނުކުޅެދިފައި: އެމްޑީޕީ\n17 ޑިސެމްބަރ 2016 - 13:02 12 comments\nލޯކަލް ކައުންސިލް އިންތިހާބު ފަސްކޮށްފައިވާ މައްސަލައިގައި އިދިކޮޅު އިއްތިހާދުން ރޭ އައްޑޫގެ ހުޅުމީދޫގައި ބޭއްވި ޖަލްސާ އަށް ފުލުހުން ހުރަސް އެޅުން ކުށްވެރިކޮށް އެމްޑީޕީން ނެރުނު ބަޔާނެެއްގައި ބުނީ ރޭގެ ޖަލްސާ ބޭއްވުމަށް ހޯލެއް ހޯދުމަށް އެދި ހުށަހަޅާފައި ވިޔަސް ހޯލް ލިބިފައި ނުވާ ކަމަށެވެ. އެހެންވެ، ސުލްހަވެރި ސިޔާސީ ހަރަކާތްތައް ހިންގުމަށް ލިބިފައިވާ ހައްގުގެ ދަށުން މަގުމަތީގައި ޖަލްސާ ބޭއްވުމަށް ސްޓޭޖެއް ތައްޔާރު ކުރި ކަމަށާއި އެކަމަކު ފުލުހުން އިއްޔެ ހަވީރު ގޮސް އެ ސްޓޭޖް ރޫޅާލާފައިވާ ކަމަށް ބުންޏެވެ.\nއެމްޑީޕީން ބުނީ ސްޓޭޖް ރޫޅާލުމުން މަގުމަތީގައި ޖަލްސާ ކުރިއަށް ގެންދަނިކޮށް ރަޔަޓް ގިޔަރުގައި ތިބި ގިނަ އަދަދެއްގެ ފުލުހުން ގޮސް، ޕޯޑިއަމް އާއި މަގުގެ އެއްފަރާތުގައި ޖަހާފައި ހުރި ގޮނޑިތައް ގެންގޮސްފައިވާ ކަމަށެވެ. އަދި ބުނީ އެ ޖަލްސާގައި ބައިވެރިވި އެކަކު ހައްޔަރުކޮށްފައިވާ ކަމަށެވެ.\n"ލޯކަލް ކައުންސިލްތަކުގެ އިންތިހާބަށް އެމްޔޫއޯ އިން ފުރިހަމަ އަށް ތައްޔާރުވެ، ކެންޑިޑޭޓުން އައްޔަނުކޮށް ކެމްޕޭން ފަށާފައިވާ އިރު، ސަރުކާރު ހިންގާ ޕީޕީއެމްގެ މެޝްތަޝާރުގެ ފެކްޝަނަށް އެ އިންތިހާބަށް ތައްޔާރުވެފައި ނުވުމުގެ ސަބަބުން އިލެކްޝަން ކޮމިޝަނާއި ކޯޓުތައް މެދުވެރިވެގެން ގާނޫނާ ހިލާފަށް އެ އިންތިހާބު ލަސްކޮށް، އިދިކޮޅު ފަރާތްތަކުން ހިންގާ ކެމްޕޭނުތަކަށް މިފަދަ ހުރަސް އަޅަމުން ދިއުމަކީ ސަރުކާރުން ހިންގާ ވަރަށް ދަށު ދަރަޖައިގެ އަމަލެކެވެ،" ބަޔާނުުގައިވެ އެވެ.\nއެމްޑީޕީން ބުނި ގޮތުގައި މި ކަންކަން ހިންގަމުން ދަނީ މިނިވަން މުއައްސަސާތަކުން ބަލަން ތިއްބަ އެވެ. ސިޔާސީ އިދިކޮޅު ފަރާތްތަކާއި ރައްޔިތުންގެ ހައްގުތައް ރައްކާތެރިކޮށްދިނުމަށް އެ ފަރާތްތަކުން ނުކުޅެދިފައިވުމުން ހާމަވަނީ ރާއްޖޭގެ ޑިމޮކްރަސީ އާއި މިނިވަންކަން ވަޅުޖެހެމުން ދާކަން ކަމަށް އެ ޕާޓީން ބުންޏެވެ.\n"ނަމަވެސް ޑިމޮކްރަސީ އާއި މިނިވަންކަމުގެ ހައްގުގެ ދިފާއުގައި މި ޕާޓީ ސާބިތުކަމާ އެކު ދެމި އޮންނާނޭ ކަމުގެ ޔަގީންކަން ދިވެހި ރައްޔިތުންނަށް އަރުވަމެވެ،" ބަޔާނުގައިވެ އެވެ.\nއިތުރު ލިޔުންތައް އެމްޑީޕީ ސ. ހުޅުމީދޫ މޯލްޑިވްސް ޔުނައިޓެޑް އޮޕޮޒިޝަން


Mourinho mahsala eh ingereysi FA in balan fashaifi\nކުޅިވަރު - ހޯސޭ މޮރީނިއޯ\nމޮރީނިއޯގެ މައްސަލައެއް އިނގިރޭސި އެފްއޭ އިން ބަލަން ފަށައިފި\nމޮރީނިއޯ އާ މެދު ފިޔަވަޅު އެޅުން ގާތް\nކ. މާލެ9އޮކްޓޯބަރ 2018 | އަންގާރަ 18:03 1,819\nޔުނައިޓެޑްގެ ކޯޗު މޮރީނިއޯ - ގެޓީ އިމޭޖާސް\nމެންޗެސްޓަރ ޔުނައިޓެޑުން ނިއުކާސަލްއާ ދެކޮޅަށް ކުޅުނު މެޗުގައި އެ ކްލަބުގެ ކޯޗު ހޯސޭ މޮރީނިއޯ ފަރާތުން ފެނުނު ކުޅިވަރުގެ ރޫޙާ ޚިލާފު ކަންތައްތަކެއްގެ މައްސަލަ އިނގިރޭސި އެފްއޭ އިން ބަލަން ފަށައިފިއެވެ.\nރިޕޯޓްތައް ބުނާ ގޮތުން އިނގިރޭސި އެފްއޭ އިން ބަލަމުން އަންނަނީ އެ މެޗުގައި މޮރީނިއޯ ޓަޗްލައިންގައި ހުރެ ދެއްކި ވާހަކަތަކެއްގެ މައްސަލައެވެ.\nނިއުކާސަލް އަތުން 2-3 މޮޅުވި މެޗަށް ފަހު، ދަނޑުން ފައިބަމުން މޮރީނިއޯ ވަނީ ޕޯޗުގީޒް ބަހުން ވާހަކަތަކެއް ދައްކާފައެވެ. މި މައްސަލަ މިހާރު ވަނީ އެފްއޭ އިން ފަށާފައެވެ.\nރިޕޯޓްތައް ބުނާ ގޮތުން މޮރީނިއޯ ގޯސް އެއްޗެއް ބުނެފައިވާކަން ސާބިތުވެއްޖެ ނަމަ ބެންޗުގައި ނުހުރެވޭ ގޮތަށް އޭނާ އަށް އަދަބެއް އަތުވެދާނެއެވެ.\nއެ މެޗުން ޔުނައިޓެޑް މޮޅުވިއިރު އެއީ ހަތަރު މެޗަށް ފަހު ޔުނައިޓެޑުން ހޯދި ފުރަތަމަ މޮޅުކަން ފާހަގަކޮށްލެވެއެވެ. ޔުނައިޓެޑް މިހާރު އޮތީ 13 ޕޮއިންޓާ އެކު ލީގުގެ އަށް ވަނައިގައެވެ.\nބައެއް ރިޕޯޓްތައް ބުނާ ގޮތުން މޮރީނިއޯގެ ފަރާތުން އެފަދަ އަމަލެއް ފެނިފައި ވަނީ އެ މެޗަށް ނުކުތްއިރު، އޭނާއަށް އޮތް ޕްރެޝަރުގެ ބޮޑުކަމުންނެވެ.\nއެ މެޗުގައި ޔުނައިޓެޑުން ކޮންމެ ނަތީޖާއެއް ނެރުނަސް މޮރީނިއޯ މަގާމުން ދުރުކުރާނެ ކަމަށް އޮތީ ބެލިވިފައެވެ. ސަބަބެއް ކަމަށް ރިޕޯޓްތަކުގައި ވަނީ ޔުނައިޓެޑުގެ ބޯޑު މެމްބަރުންގެ އިތުބާރު މޮރީނިއޯ އަށް ގެއްލުމެވެ.\nކާމިޔާބު ކޯޗު އެލެކްސް ފާގަސަން 2013 ވަނަ އަހަރު ރިޓަޔާކުރުމުން ހަވާލުވި ޑޭވިޑް މޮއިސް އާއި އޭގެ ފަހުން ހަވާލުވި ލުއިސް ވެން ހާލް ފަދައިން މޮރީނިއޯ އަށް ވެސް ޔުނައިޓެޑްގެ ކުރީގެ ފެންވަރަށް އެޓީމު ގެންދެވިފައެއް ނުވެއެވެ.\nމޮރީނިއޯ އަށް ފަހަކަށް އައިސް ދިމާވި އެންމެ ބޮޑު މައްސަލައަކީ ޓީމުގެ އެންމެ މުހިއްމު ކުޅުންތެރިޔާ ޕައުލް ޕޮގްބާއާ މައްސަލަ ޖެހުމެވެ.\nޔުނައިޓެޑާއި މޮރީނިއޯ ހަވާލުވެ ދުނިޔޭގެ ރެކޯޑް މުގުރާލައި 105 މިލިއަން ޔޫރޯ އަށް ގެނައި ޕޮގްބާއަކީ އެ ކުޅުންތެރިއެއްގެ ފަރާތުން ޔުނައިޓެޑުގެ ސަޕޯޓަރުން ގިނަ އުއްމީދުތަކެއް ކުރި ކުޅުންތެރިއެކެވެ.


Shareeyai nimendhen fulus meehaa bandhu\nޝަރީއަތް ނިމެންދެން ފުލުސް މީހާ ބަންދު\nފުލުސް މީހާ ހައްޔަރުކުރަން ގޮވާލާ އައްޑޫގައި މުޒާހަރާ ކުރަނީ\nއައްޑޫ ސިޓީގައި ކުޑަކުއްޖަކަށް ޖިންސީ ގޯނާކުރި ކަމަށް ތުހުމަތު ކޮށް ހައްޔަރުކުރި ފުލުސް މީހާ ޝަރީއަތް ނިމެންދެން ބަންދުގައި ބެހެއްޓުމަށް ކޯޓުން އަމުރުކޮށްފި އެވެ.\nފުލުސް މީހާ ހައްޔަރުކޮށްފައިވަނީ 16 އަހަރުގެ އަންހެން ކުއްޖަކަށް ޖިންސީ ގޯނާ ކުރުމުގެ ތުހުމަތުގައެވެ. ފުލުހުންގެ މީޑިއާ އިން ބުނީ ރޭ 11:09 ގައި އެ މީހާ ހައްޔަރުކޮށްފައިވާ ކަމަށެވެ. އެއީ އުމުރުން 34 އަހަރުގެ ފިރިހެނެކެވެ. އެމީހާ އަކީ ފުލުހެއްކަންވެސް ކަށަވަރުކޮށް ދިނެވެ.\nއެމީހާގެ ބަންދާމެދު ގޮތް ނިންމަން ހާޒިރުކުރުމުން ކޯޓުން ވަނީ ޝަރީއަތް ނިމެންދެން ބަންދުގައި ބެހެއްޓުމަށް އަމުރުކޮށްފައެވެ.\nކުޑަކުއްޖާއަށް ޖިންސީ ގޯނާ ކުރުމުގެ ތުހުމަތާއި ގުޅިގެން ރޭ އައްޑޫގައި ވަނީ މުޒާހަރާވެސް ކޮށްފައެވެ. އެއީ އެ ފުލުސް މީހާއަށް ހިމާޔަތް ދީގެން ގެންގުޅޭ ކަމަށް ތުހުމަތުކޮށެވެ.\nމުޒާހަރާ ކުރި މީހުން ހުއްޓުވަން ފުލުހުން ވަނީ ބާރުގެ ބޭނުންވެސް ކޮށްފައެވެ. ފުލުހުން ބުނީ އައްޑޫ ސިޓީގައި ކުރި އިހުތިޖާޖުގައި ފުލުހުންގެ ދަޢުރު އަދާކުރުމަށް ހުރަސްއަޅަން މަސައްކަތްކުރުމާ ގުޅިގެން ފުލުހުން ވަނީ ބާރުގެ ބޭނުންކޮށްފައި ކަމަަށެވެ. އެގޮތުން އެތަނުގައި އެއްވެ ތިބި މީހުން ދުރަށް ޖެއްސުމުގެ ގޮތުން ފުލުހުން ޕެޕަރ ސްޕްރޭ ބޭނުންކޮށްފައިވާ ކަމަަށެވެ.\nފުލުހުން މިހެން ބުނި ނަމަވެސް ހާލަތާއި ނުބައްދަލު ބާރުގެ ބޭނުން ކޮށްފައިވާ ކަމަށް އިހުތިޖާޖުގެ ބައިވެރިން ބުނެއެވެ. އަދި އެ މީހުންނާ ދެކޮޅަށް މުގުރު ބޭނުންކޮށް ބައެއް މީހުންނަށް މުގުރުން ހަމަލާދީފައިވާ ކަމަށެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ\nފަނަރަ ކުއްޖަކު ރޭޕްކުރި ކަމަށް ބުނާ މައްސަލައެއް\nބިރުދައްކައި ބެހުނު މައްސަލައެއްގައި ފުލުހަކަށް ދައުވާ\nޖުނައިދަށް ތުހުމަތުކުރާ މައްސަލަ ބަލަނީ\nޖިންސީ ގޯނާ: އިދާރާތައް ހާޒިރުކުރި ކޮމިޓީ ސިއްރު


Kaadehdhoo Airport athuli mahssala: Bandaara Naibu dhahkkavaa vaahaka thaakun thaaku nujehey: Qasim - One Online\nވިލާ ކުންފުނީގެ ވެރިޔާ ގާސިމް: އެކުންފުނި އަތުން ކާޑެއްދޫ އެއާޕޯޓު އަތުލި މައްސަލަ މިހާރު އޮތީ ސުޕްރީމް ކޯޓުގައި -- ވަން ފައިލް ފޮޓޯ: މުހައްމަދު އައުޒަމް\nކާޑެއްދޫ އެއާޕޯޓު އަތުލި މައްސަލަ: ބަންޑާރަ ނައިބު ދައްކަވާ ވާހަކަ ތާކުންތާކު ނުޖެހޭ: ގާސިމް\nވިލާ ކުންފުނި އަތުން ގދ. ކާޑެއްދޫ އެއާޕޯޓު އަތުލާފައިވަނީ މިދިޔަ ސަރުކާރުގެ އަނިޔާވެރިކަމާ ދެކޮޅަށް ނިކުތުމުން ކަން ދައުލަތަށް މިހާރު ކަނޑައެޅިގެން އެނގުނު ނަމަވެސް ކުރީ ސަރުކާރުގެ އެ ނިންމުން ދިފާއު ކުރާތީ ހިތާމަ ކުރާ ކަމަށް ވިލާގެ ޗެއާމަން އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެ އެވެ.\nފަންސާސް އަހަރަށް ވިލާ ޝިޕިން އެންޑް ޓްރޭޑިން ކުންފުންޏަށް ދީފައި އޮތް ގދ. ކާޑެއްދޫ އެއާޕޯޓު، އެ ކުންފުނީގެ އަތުން އަތުލީ 2017 ވަނަ އަހަރު އެވެ. އެ މައްސަލާގައި 2018 ވަނަ އަހަރު ސިވިލް ކޯޓުން ކުރި ހުކުމްގައި ބުނެފައިވަނީ އެއާޕޯޓް އަތުލާފައިވަނީ އެއްބަސްވުމާ ހިލާފަށް ކަމަށެވެ. އަދި 2019 ވަނަ އަހަރު ހައި ކޯޓުން ވެސް ވަނީ އެ ހުކުމަށް ތާއިދު ކޮށްފަ އެވެ.\nއެ މައްސަލަ ދައުލަތުން ސުޕްރީމް ކޯޓުގައި ވަނީ އިސްތިއުނާފު ކޮށްފަ އެވެ. އެ މައްސަލައިގައި ސުޕްރީމް ކޯޓުގައި އިއްޔެ ބޭއްވި އަޑުއެހުމުގައި ގާސިމް ވަނީ އޭނާގެ ކުންފުންޏަށް އެއާޕޯޓު ދިނުމަށް ދައުލަތުން ދެކޮޅު ހަދަމުންދާތީ އެކަމާ ނުރުހުން ފާޅުކުރައްވައި ހިތާމަ ކުރައްވާ ކަމަށް ވިދާޅުވެފަ އެވެ.\n"އަޅުގަނޑު މިއަދު ވަރަށް ހައިރާންވޭ ސަރުކާރުގެ އިސްކޮށް ތިބި ދައުލަތުގެ ބަންޑާރަ ނައިބުގެ ފަރާތްޕުޅުން ދައުވާ ކުރާއިރު އެބޭފުޅުންނަށް ވެސް ރަނގަޅަށް ސާފުކޮށް އެނގިވަޑައިގެން ތިއްބަވައި މި ކަމުގައި އިސްތިއުނާފު ކުރުމުގެ މަރުހަލާގައި މިވަރަށް މި ބަހުސް ކުރައްވާއިރު ކަނޑައެޅިގެން ފާޅުގައި އެނގިއޮތް ކަމެއްގައި ދުވާލުގެ މެންދުރުގެ އިރުގެ އަލިހެން އެނގެން އޮތް ކަމެއްގައި މިބޭފުޅުން ދެކޮޅު ނުޖެހޭ ވާހަކަ ދައްކަވާތީ އަޅުގަނޑު ހިތާމަކުރަން ދެރަވަން،" ގާސިމް ވިދާޅުވި އެވެ.\nއެ ކަމަކީ ވިލާއިން އެގްރީމަންޓާ ހިލާފުވެގެން ކޮށްފައި އޮތް ކަމެއް ނޫންކަން ފާހަގަކުރައްވައި ގާސިމް ވިދާޅުވީ އެކަމާ ކިތަންމެ ވަރަކަށް ހިތާމަކޮށް ދެރަވި ނަމަވެސް ކުރާނެ ކަމެއް ނެތް ކަމަށެވެ.\nވިލާ އަތުން އެއާޕޯޓު އަތުލުމަކީ މިދިޔަ ސަރުކާރުން އޭނާއަށް ދީފައިވާ ބޮޑު އަނިޔާއެއް ކަމަށް ގާސިމް ފާހަގަކުރެއްވި އެވެ. އަދި ވިދާޅުވީ އެ އަނިޔާ ދިނުމަށް މެދުވެރިވި ސަބަބަކީ އެ ދުވަސްވަރު ދައުލަތުގެ ފައިސާއާއި ކޮރަޕްޝަނާއި އަދި އަނިޔާވެރިވުން އިންތިހާ ދަރަޖައަށް ގޮސްފައިވާތީ އެވާހަކަ އޭނާ ދެއްކެވުން ކަމަށެވެ.\n"ދައުލަތުގެ ފަރާތުން ބަންޑާރަ ނައިބު އެ ވިދާޅުވާ ވިދާޅުވުން ތާކުން ތާކު ނުޖެހޭ ކަމަށް އަޅުގަނޑު ވަރަށް ސާފުކޮށް މި ދަންނަވަނީ. އަޅުގަނޑު ވަރަށް ހައިރާންވެ ލަދުވެތިވެސް ވެއްޖެ އެބޭފުޅުން އެފަދަ ވާހަކައެއް ދައްކަވާތީ،" މާމިގިލީ ދާއިރާގެ މެންބަރު ކަން ވެސް ކުރައްވާ ގާސިމް ވިދާޅުވި އެވެ.\nއެ މައްސަލަ ބައްލަވާ ސުޕްރީމް ކޯޓުގެ ބެންޗުގައި ހިމެނިވަޑައިގަންނަވަނީ ފަނޑިޔާރު ހުސްނުއް ސުއޫދުގެ އިތުރުން ފަނޑިޔާރު މަހާޒު އަލީ ޒާހިރު އަދި އައިޝާ ޝުޖޫން މުހައްމަދު އެވެ. އިއްޔެގެ އަޑުއެހުން ނިންމާލިއިރު ދެ ފަރާތުން ދައްކަން ހުރި ވާހަކަތައް އަދި ނިމިފައެއް ނުވެއެވެ. އެހެން ކަމުން ދެން އޮންނަ އަޑުއެހުމެއްގައި ދެ ފަރާތަށް ވާހަކަ ދެއްކުމަށް ފުރުސަތު ދެއްވާނެ ކަން ރިޔާސަތުގައި އިންނެވި ފަނޑިޔާރު ސުއޫދު ވިދާޅުވި އެވެ.\nގުޅޭ ޓެގު ގާސިމް އިބްރާހިމް ސުޕްރީމް ކޯޓް ވިލާ އެއާ ރީޖަނަލް އެއާޕޯޓްސް ކޮމްޕެނީ\nރިޔާސީ އިންތިހާބު ނުބާއްވައި ރައީސުލްޖުމްހޫރިއްޔާ، މަޖިލީހުން ކަނޑައަޅަން ނަޝީދު، ރައީސަށް ހުށަހަޅުއްވައިފި\nނައިފަރު ގެއެއް ކަރަންޓީނު ކުރީ އުސޫލާ ހިލާފަށް ކަމަށްބުނެ ބަދަލު ހޯދަން ކޯޓަށް ދަނީ\nނައިފަރުން އިތުރު އަށް މީހަކު ޕޮޒިޓިވްވެ، ޖުމުލަ 250 އަށް\nސަގާފީ ތަރިކައަކީ ކުރިމަގު ބިނާކުރުމަށް ލިބިފައިވާ އަގުނުކުރެވޭ ފަދަ ނިއުމަތެއް: ރައީސް\nބޮޑުވަޒީރަށް ވެވަޑައިގަންނަވަން ބޭނުންފުޅުވާކަމަށް ނަޝީދު، ރައީސަށް ދަންނަވައިފި


Mask alhan hadhaan koh dhinumun kuri aniyaa in hiyy falhiagen goassi – Iru\nގިނަ ޤައުމުތަކެއްގައި ފުރަބަންދު ލުއިކޮށް އޮފީތަށް ހުޅުވާލާފައިވާއިރު މާސްކު އެޅުމާއި ސޯޝަލް ޑިސްޓެންސްއަށް ސަމާލުކަށް ދިނުމަށް ވަނީ ގޮވާލާފައެވެ.\nއެހެން ނަމަވެސް އޮފީހުގައި އެކުގައި މަސައްކަތްކުރާ އަންހެނަކު އޭނާއާއި އެކު މަސައްކަތްކުރާ ފިރިހެނަކަށް މާސްކު އެޅުމަށް ހަނދާންކޮއްދިނީތީ ކަމަށްބުނެ އެތަށް އަނިޔާއެއް ކުރާ ވީޑިއޯއެއް މިވަނީ އާއްމުވެފައެވެ.\nސީސީޓީވީ ކެމެރާ މެދުވެރިކޮށް ނެގިފައިވާ މި ވީޑިއޯގައި ހަށިގަނޑުން ވަރުގަދަ ފިރިހެނަކު އަންހެންމީހާ އިށީދެ އިންނަ ގޮނޑިއާއި އެކު ދަމާ ބިންމައްޗަށް ވައްޓާލައެވެ. ބިއްމަތީގައި ބާއްވައިގެން އެކި އެކި އާލާތްތަކުން ހަމަލާދޭ މަންޒަރު ފެނެއެވެ. މޭޒުމަތީގައި ހުންނަ ބަރު ފަދަ ތަކެތިންނާއި ހަލާކުވެފައި އޮތް ގޮނޑީގެ ބައިތަކުންނެވެ. އެކަން ހުއްޓުވުމަށްޓާކައި އެހެން މުވައްޒަފުން މަސައްކަތްކުރާ މަންޒަރުވެސް ފެނިގެންދެއެވެ.\nމިކަން ހިގާފައިވަނީ ސައުތު އިންޑިއާގެ ނެލޯރޭ ސިޓީގައެވެ. އޫޝާރާނީ ނަމަކަށްކިޔާ މި އަންހެން މީހާއަށް ސީރިއަސް އަނިޔާތަކެއްވެ ފަރުވާދެމުންދާކަމަށް އިންޑިއާގެ ނޫހެއްކަމަށްވާ ޑެއިލީ މެއިލްއިން މައުލޫމާތު ލިބެއެވެ.\nއެ އަމަލު ހިންގި ފިރިހެން މީހާ ރާއޮ ވަނީ މިހާރު ފުލުހުންގެ ބެލުމުގެ ދަށުގައިކަމަށް މައުލޫމާތު ލިބެއެވެ. އަދި މިފަދަ މައްސަލަތަށް ވަރަށް އިސްކަމެއް ދީގެން ބަލާނެކަން ނެރޯލޭގެ ޕޮލިހުން ކޮއްފައިވާ ޓްވީޓެއްގައިވަނީ ހާމަ ކޮއްފައެވެ.


PPM ge enmen ekakah jalsaa hoama dhuvahu | Mihaaru\nއަބްދުއްރަހީމް ޕީޕީއެމްގެ ނޫސްވެރިންގެ ބައްދަލުވުމެއްގައި: އަންނަ ހޯމަ ދުވަހު ބާއްވާ ޖަލްސާގައި ޕީޕީއެމްގެ "ރަސްމީ ސައިޒު" ދައްކާލާނެ ކަމަށް ވަނީ ބުނެފައި -- މިހާރު ފައިލް ފޮޓޯ\nޕީޕީއެމްގެ "އެންމެން އެކަކަށް" ޖަލްސާ އަންނަ ހޯމަ ދުވަހު\n10 ސެޕްޓެމްބަރ 2018 - 20:22 68 comments\nމިދިޔަ ހުކުރު ދުވަހުގެ ރޭ ވެސް މާލެ އަދި ވިލިމާލޭ އާންމުންނަށް ހާއްސަކޮށް ޕީޕީއެމުން ވަނީ ޖަލްސާއެއް ބާއްވައިފައި ވަނިކޮށެވެ. އިތުރު ޖަލްސާއެއް ޕީޕީއެމުން މާލޭގައި ބާއްވަން ނިންމާފައި މި ވަނީ މިދިޔަ ހޮނިހިރު ދުވަހު އިދިކޮޅު އިއްތިހާދުން މާލޭގައި ބޮޑު ޖަލްސާއެއް ބާއްވައިފަ ވަނިކޮށެވެ.\nPPM ge kh’aassa Rally “Enmen Ekakah”\n17 September (Hoama dhuvahuge rey)Male’gai...\n— Abdul Raheem Abdulla (@Banafsaa) September 10, 2018\nޕީޕީއެމްގެ ޖަލްސާއެއް އަންނަ ހޯމަ ދުވަހު ބާއްވާނެ ކަމަށް އިއުލާން ކުރައްވާފައި ވަނީ އެ ޕާޓީގެ ޑެޕިއުޓީ ލީޑަރު އަބްދުއްރަހީމް އަބްދުﷲ އެވެ.\nއަބްދުއްރަހީމްގެ ކޮމެންޓެއް މި ވަގުތު ލިބޭ ގޮތް ވަނީ ނުވެފަ އެވެ.\nމިދިޔަ އާދީއްތަ ދުވަހު ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްގެ ޕާލިމެންޓްރީ ގްރޫޕްގެ ލީޑަރު އަހުމަދު ނިހާން ވިދާޅުވީ ޕީޕީއެމްގެ "އަސްލު ސައިޒާއި ނަމްބަރާއި އަދަދާއި ކުލަ އާއި ކޮލިޓީ ދައްކާލާނެ" ޖަލްސާއެއް ކުރިއަށް އޮތް ހަފުތާއެއްހާ ދުވަސް ތެރޭގައި ބާއްވާނެ ކަމަށެވެ.\n"ރޭގައި އެމްޑީޕީން ބޭއްވި ޖަލްސާގެ އަދަދު ހަމަވެގެން ބަޔަކު ލޮލަށް ނިދި ނައިސްގެން އުޅޭ މަންޒަރު އެބަ ފެނޭ ސޯޝަލް މީޑިއާގައި. އަޅުގަނޑުމެން އެއްވެސް އެއްޗެއް ދަންނަވާކަށް ނެތިން. ވަރަށް ރަނގަޅަށް ހިތްހަމަ ޖައްސާލައިގެން ތިއްބަވާ. އަޅުގަނޑުމެން ރަސްމީ ޖަލްސާ ދެއްކީމާ ދެން އެ ހިސާބުން އެ ބޭފުޅުން މަޑުކޮށްލަން ފުރުސަތު ލިބޭނީ. އެހެން ކަމެއް ނޯންނާނެ،" ނިހާން ވިދާޅުވި އެވެ.\nމީގެ އިތުރުން އެ ޖަލްސާގައި ވަރަށް ގިނަ އަދަދެއްގެ ޒުވާނުން ބައިވެރިވާނެ ކަމަށް ވެސް އޭނާ ވަނީ ވިދާޅުވެފަ އެވެ.\n"ޚާއްސަކޮށް އެ ޖަލްސާގެ އިންސައްތައިގަ ދިވެހި ޒުވާނުންގެ 60 އިންސައްތަ، 70 އިންސައްތައާ ހަމައަށް ޒުވާނުން ތިބި ތަން އިރާދަކުރެއްވިއްޔާ އެ ބޭފުޅުންނަށް ފެނިގެންދާނެ. އަދި އަތޮޅު ތެރެއިން މީހުންނަށް ގެންނަން ޖެހިއްޖެއްޔާ މީހުން ގެނެވޭނީ ކޮން ބަޔަކަށް ކަން ވެސް ދައްކާލާނަން. އަތޮޅުތަކުން ގެންނަން ނިންމި ވާހަކައެއް ނޫން މި ދަންނަވަނީ،" ނިހާން ވިދާޅުވި އެވެ.\nގިނަ ދުވަސްތަކެއް ފަހުން ބޭއްވި އިދިކޮޅު ކޯލިޝަންގެ ޖަލްސާގައި ގިނަ އަދަދެއްގެ ބަޔަކު ބައިވެރިވެފައިވާއިރު، މިއީ ވޭތުވެދިޔަ ތިން އަހަރުގެ ތެރޭގައި ބޭއްވި އެންމެ ބޮޑު ޖަލްސާ އެވެ. އެ ޖަލްސާއަށް ފަހު، އިދިކޮޅު ފަރާތްތަކަށް އިތުރު ފުރުސަތެއް ދޭން ސަރުކާރަށް ނުކެރޭނެ ކަމަށް އިދިކޮޅު ފަރާތްތަކުން މިހާރު ދަނީ ބުނަމުންނެވެ.\nއިތުރު ލިޔުންތައް ސިޔާސީ ޕާޓީ އިދިކޮޅު ފަރާތްތައް ޕީޕީއެމް ޕީޕީއެމް ކެމްޕޭން އިދިކޮޅު އިއްތިހާދު


Raajje in Virahah Mihaathanah Test kuri Enmmen Negative – Iru\nރާއްޖެއިން ވައިރަހަށް މިހާތަނަށް ޓެސްޓްކުރި އެންމެން ނެގެޓިވް\nލަހޫ·7މާރިޗު 2020\nކޮރޯނާވައިރަހަށް މިހާތަނަށް ރާއްޖެއިން ޓެސްޓުކުރި އެންމެންވެސް ނެގެޓިވް ވެފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nހުކުރު ދުވަހުގެރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ޓުއަރިޒަމް މިނިސްޓަރު އަލީ ވަހީދު ވިދާޅުވި އައިސޮލޭޝަން ފެސިލިޓީގައި މިވަގުތު ހަ މީހުން އެބަތިބި ކަމަށެވެ. އަދި މީގެ ތެރޭގައި2ދިވެހިން ހިމެނޭ ކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ2ދިވެހިންގެ ތެރޭގައި ހިމެނެނީ އަންހެނަކާއި ކުޑަކުއްޖެއް ކަމަށާއި، ދެން ތިބީ ވ. ތިނަދޫއިން ކޮވިޑް-19 އަށް ޝައްކުކުރެވިގެން ގެނައި އިޓަލީވިލާތުގެ3ފަތުރުވެރިންނާއި ޅ. ކުރެއްދޫ ރިސޯޓުގެ މަސައްކަތްކުރާ ޑޮކްޓަރު ކަމަށެވެ.\nއަލީ ވަހީދު ދިރިއުޅޭ އެޑްރެސް ނޭނގޭތީ ޝަރީއަތް ކުރިޔަށް ނުގެންދެވުނު\nމި އެންމެންގެ ޓެސްޓްތަކުގެ ނަތީޖާތައް މިއަދު ލިބޭނެ ކަމަށާއި، ޓެސްޓް ނަތީޖާތަކަށް ބެލުމަށްފަހު ދެން އަޅަންޖެހޭ ފިޔަވަޅުތައް އަޅާނެ ކަމަށް މިނިސްޓަރު ވިދާޅުވިއެވެ. ނަމަވެސް މިހާތަނަށް ހެދި ހުރިހާ ޓެސްޓެއްގެ ނަތީޖާތައް ވެސް ނެގެޓިވް ކަމަށް ދައްކާފައިވާ ކަމަށް އޭނާ ވިދާޅުވިއެވެ.


SunOnline: BML ithuru bayakah motorized wheelchair dhenee\nބީއެމްއެލް އިން އިތުރު ބަޔަކަށް މޮޓަރައިޒްޑް ވީލްޗެއާ ދެނީ\nބީއެމްއެލް އިން މޮޓަރައިޒްޓް ވީލްޗެއާ ހަދިޔާ ކުރުން -- ފޮޓޯ: ބީއެމްއެލް\nރާއްޖޭގެ އެކި ކަންކޮޅުތަކުގައި ދިރިއުޅޭ، ހިނގާ ބިނގާވެ އުޅުމުގެ ނުކުޅެދުންތެރިކަން ހުންނަ މީހުންނަށް އިތުރު 65 މޮޓޮރައިޒްޑް ވީލް ޗެއާ ހަދިޔާ ކުރުމަށް ބޭންކް އޮފް މޯލްޑިވްސް އިން ނިންމައިފިއެވެ.\nބޭންކުން ބުނީ ވީލް ޗެއާ ހަދިޔާ ކުރުމަށް 2017 ވަނަ އަހަރު ފެށި ޕްރޮގްރާމުގެ އަމާޒަކީ ރާއްޖޭގެ އެކިކަންކޮޅުތަކުގައި އުޅޭ ހިނގާ ބިނގާވެ އުޅުމަށް ދަތިވެފައިވާ އަދި އަމިއްލައަށް މިފަދަ ވީލްޗެއާ ބޭނުން ކުރެވޭނެ ކޮންމެ މީހަކަށް ވީލްޗެއާ އެއް ހަދިޔާ ކުރުން ކަމަށެވެ.\nމި ޕްރޮގްރާމުގެ ދަށުން މިހާތަނަށް 100 އަށް ވުރެ ގިނަ ވީލްޗެއާ ހަދިޔާ ކޮށްފައިވާ ކަމަށް ބޭންކުން ބުންޏެވެ.\nވީލް ޗެއާ ހަދިޔާކުރުމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔާ ވިދާޅުވީ އެފަދަ ހާއްސަ މޮޓޮރައިޒްޑް ވީލްޗެއާ ހަދިޔާކޮށް، އެތައް އާންމު ފަރުދުންގެ ދިރިއުޅުމަށް ހެޔޮ ބަދަލެއް ގެނައުމަށް އެހީތެރިވެވޭކަމީ ލިބޭ އުފަލެއް ކަމަށެވެ.\n"އަަޅުގަނޑުމެންގެ އަމާޒަކީ ވީހާވެސް ގިނަ މިފަދަ މީހުންނަށް ވީލްޗެއާ ހަދިޔާކޮށް، އެފަރާތްތަކުގެ އާންމު ދިރިއުޅުމުގެ ކަންކަން ފުރިހަމަ ކުރުމަށް ފުރުސަތު ހޯދައިދިނުން. މިފަދަ ދަތި އުދަނގޫ ދަނޑިވަޅެއްގައިވެސް ވީލްޗެއާ ހަދިޔާ ކުރުމަށް އަޅުގަނޑުމެންގެ މުވައްޒަފުން ކުރަމުންދާ ބުރަ މަސައްކަތްތައް ފާހަގަކޮށް ޝުކުރު އަދާކުރަން." ޓިމް ވިދާޅުވިއެވެ.\nބީއެމްއެލް އިން ބުނީ އެ ބޭންކުގެ އަމާޒަކީ މިއަހަރު ތެރޭގައި 39 ރަށަކަށް 65 މޮޓޮރައިޒްޑް ވީލް ޗެއާ ހަދިޔާކުރުން ކަމަށެވެ.\nމި 65 ވީލްޗެއާ އާއެކު ރާއްޖޭގެ އެކިކަންކޮޅުތަކުގައި އުޅޭ، ހިނގާބިނގާވެ އުޅުމަށް ދަތިވެފައިވާ 140 އަށް ވުރެ ގިނަ ފަރުދުންނަށް އެހީތެރިކަން ފޯރުކޮށްދެވޭނެ ކަމަށް ބޭންކުން ބުންޏެވެ.


Match gai thafaathu dhekky hurihaa kulhuntherin, genai badhalu thakeh nun: Suzain - vNews.mv\nޕްރެސް ކޮންފަރެންސްގެ ތެރެއިން ރާއްޖޭގެ ކޯޗް އަލީ ސުޒެއިން- ފޮޓޯ:- އަލީ ޖުމާން ފުވާދު / ވީނިއުސް\nމެޗުގައި ތަފާތު ދެއްކީ ޓީމުގެ ހުރިހާ ކުޅުންތެރިން، ގެނައި ބަދަލުތަކެއް ނޫން: ސުޒެއިން\nއައްފާން މުހައްމަދު 08 October 2021, 03:38\nސާފް ޗެމްޕިއަންޝިޕުގައި ރާއްޖެއިން ބަންގްލަދޭޝްގެ މައްޗަށް ކުރިހޯދި މެޗުގައި ތަފާތަކަށްވީ ގެނައި ބަދަލުތަކެއް ނޫން ކަމަށާއި، އެތަފާތު ދެއްކީ ޓީމުގެ ހުރިހާ ކުޅުންތެރިންކަމަށް ގައުމީ ޓީމުގެ ކޯޗް، އަލީ ސުޒެއިން ވިދާޅުވެއްޖެއެވެ.\nމެޗަށްފަހު ނޫސްވެރިންނާއި ބައްދަލުކުރައްވާ ވާހަކަދައްކަވަމުން ސުޒެއިން ވިދާޅުވީ މެޗުގައި ދިވެހި ޓީމުން ދެއްކި މޮޅު ކުޅުމާއި ހޯދި ކާމިޔާބީގެ ފަހަތުގައި ވަނީ ކުޅުންތެރިންގެ މޯޓިވޭޝަން އާއި ކުރި މަސައްކަތް ކަމަށެވެ. އަދި ގެނައި ބަދަލުތަކަކީ ކުޅުންތެރިއެއްގެ ކުޅުން ދަށްވެގެން ނޫންކަމަށާއި އެނޫން ގޮތެއް ނެތިގެން ކަމަށްވެސް ސުޒެއިން ވިދާޅުވިއެވެ.\n"މި މެޗުގަ ބަދަލްތަކަކުން ނޫން ތަފާތު ފެނުނީއެއް. ތަފާތު ފެނުނީ ދިވެހި ކޮންމެ ކުޅުންތެރިއެއްގެ މޯޓިވޭޝަން އާއި އެމީހުންގެ މަސައްކަތް. ބަދަލުތައް ގެނައީ އިންޖަރީވެގެން، މަޖުބޫރުވެގެން ކުރި ބަދަލުތަކެއް އެއީ. ފުރަތަމަ ހާފުގައި ބަދަލުތައް ނާންނައިރުގަވެސް ބޭނުންވި ގޭމު ކުޅުނު އެހެންނަމަވެސް ސްކޯ ނުކުރެވިގެން ދިޔައީ. އެހެންނަމަވެސް ވިއްސަކަށް ތިރީހަކަށް މިނެޓު ކުޅެފަވާ ކުޅުންތެރިއަކީ ފްރެޝް ކޮށް ދަނޑަށް އަރާ ކުޅުންތެރިއަކާ އެހުންނަ ތަފާތު ފެނިގެން އެދިޔައީ".\nމީގެއިތުރުން ސުޒެއިން ވަނީ ހުސެއިން ނިހާން (ނިހާޓު)ގެ ފަރާތުން މެޗުގައި ފެނުނު މޮޅު ކުޅުމަށް ތައުރީފުކޮށްފައެވެ.\n"ފާހަގަކޮށްލަން ޖެހޭ ނިހާނުގެ ފަރާތުން އެ ފެނުނު ތަފާތު ކުޅުން. އެއީ އޭނަގެ ފަރާތުން އެކުޅުން ބޭނުންވެގެން ޓްރެއިނިންގަ އޭނަ ބަދަލުކޮށްފަ އެޔަށް ވޯކް ކުރީ. ހާއްސަކޮށް އެޓޭކިންގަ އޭނަ މުހިންމު ރޯލެއް އަދާކުރާގޮތަށް މެދަށް ލައިގެން އޭނަ މި ކުޅުނީ. އެހެންވީމަ އޭގެ ފައިދާ މެޗުގަ ވަރަށް ރަނގަޅަށް ފެނުނު".\nސުޒެއިންގެ ތައުރީފު ނިހާޓު އަށް ލިބުނުއިރު މެޗުގައި ރާއްޖެއިން ޖެހި ފުރަތަމަ ލަނޑަކީ އޭނާގެ އެސިސްޓަކުން ހަމްޒާ މުހަންމަދު (ހަމްޕު) ކާމިޔާބު ކޮށްދިން ލަނޑެކެވެ. ރާއްޖެއަށް ލީޑު ނަގައިދިން ލަނޑަކީ އޭރިއާ ތެރެއިން ނިހާޓް ބޮލުން ޖައްސާލި ބޯޅައެއް ހަމްޕު ވަނީ އޯވާހެޑް ކިކަކުން ބޯޅަ ގޯލުގެ ތެރެއަށް ވައްދާލައިގެން ކާމިޔާބުކުރި ހިތްގައިމު ލަނޑެކެވެ.\nމެޗުން މޮޅުވެ ރާއްޖެއިން މުބާރާތުގެ ފައިނަލުގެ އުންމީދެއް ހޯދިއިރު ދެން ރާއްޖެ ނުކުންނާނީ ތާވަލުގެ ފުލުގައި އޮތް ސްރީ ލަންކާ އާއި ދެކޮޅަށެވެ. 10 ވަނަ ދުވަހުގެ ހަވީރު ކުޅޭ މިމެޗަކީ ރާއްޖެއިން މުބާރާތުގައި ކުޅޭނެ ތިންވަނަ މެޗެވެ.\nއަލީ ސުޒޭން ގައުމީ ޓީމް ރާއްޖެ ސާފް ޗެމްޕިއަންޝިޕް ކުޅިވަރު


ހީވޭ ކަލާވާހެން-14 – Esfiya\n” މިސްޓަރ ޑަބްލިޔު.. ބޯޑިންގް ކްލޯޒް ކުރަން އުޅޭތީ އެކަން އަންގާލަދޭން މިއައީ..” ޕީއޭގެ ވާހަކައާއެކު ދިޔާން ބޯ ޖަހާލިއެވެ. ދެވަނަ ސިކުންތުގައި ކައިރީގައި ތިބި ލިލިއަން އާއި މާޔާއަށް ބަލައިލަމުން ހިނިިތުންވެލަމުން ދަނީ ކަމުގައި ހާމަކުރިއެވެ. އެއަށްފަހު ލިލިއަންގެ ވާތްފަރާތުން ކުރިއަށް ހިނގައިގަންނަމުން ދިޔާން ލިލިއަންގެ ބޮލުގައި ސިކުންތަަކަށް އަތް ބާއްވާލިއެވެ. އޭނާ ފަސްދީފައި ދިޔަ ދިޔާން އަށް ބަލަހައްޓައިގެން ހުރި ލިލިއަން އަށް އަމިއްލަ ބޮލުގައި އަތް ޖައްސާލެވުނެވެ. އެ ކުޑަ ކުޑަ ހަރަކާތް އޭނާއަށް އެހާ ހާއްސަވި ގޮތަކާމެދު އަމިއްލަ ހިތުގައި ސުވާލު އުފެދުނެވެ.\n“އެހެމް..” މާޔާ ކަރުކެހިލުމާއެކު ލިލިއަން އަށް ސިހިފާ ބަލައިލެވުނެވެ.\n” މިހާ އަވަހަށް ޚިޔާލީ ފޮލާ ކައްކަން ފެށީތަ..؟” މާޔާ ލިލިއަން ލަދުގަންނަވާލުމުގެ ނިޔަތުގައި ސަމާސާ ކުރަން ފެށިއެވެ.\n” ދެން މާޔާވެސް..” ލިލިއަން ދެބޮމަ ގޮށްޖަހާލަމުން ރުޅި އަންނަކަމަށް ދެއްކެން މަސައްކަތް ކުރިއެވެ.\nމާޔާ އެވަރުންވެސް ދޫނުދޭން ލިލިއަން އާ ދިމާކުރަން އެތަކެއް ވާހަކައެއް ދެއްކިއެވެ. ދެމީހުން ހިނގާފައި އައިސް ލިލިއަންގެ ގެއާ އަރާ ހަމަވުމާއެކު މާޔާވެސް ލިލިއަން އަށް ހަނާ އަޅާލަމުން އޭނާގެ ގެއަށް ދިޔުމަށް މިސްރާބު ޖެހިއެވެ.\nދިޔާން އައްޑޫއަށް ދެވުނުކަން އަންގާލުމަށް ލިލިއަން އަށް މެސެޖެއް ކުރިއެވެ. މެސެޖު ލިބުމާއެކު ލިލިއަންގެ ތުންފަތުގައި ރީތި ހިނިތުންވުމެއް ދުވެލިއެވެ. ރޭގަނޑު ގުޅާނަން ކަމަށް ދިޔާން ބުނުމާއެކު ލިލިއަން އަށް އިންތިޒާރު ކުރެވުނީ އެވަޤުތަކަށެވެ.\n“އެނގޭތަ..؟ ދެންމެ މަޤުމަތިން ދަނިކޮށް ފެނުން ބައިވަރު ލިލީ މާ ގަސްތަކެއް… މިހާރު ލިލީ މަލެއް ފެންނަ އިރަށް ލިލިއަން މަތިން ހަނދާން ވަނީ.. ލިލިއަން.. ލިލީ.. ކީއްވެތަ ލިލިއަންގެ ނަންވެސް އެހާ ގުޅެނީ..؟ އެއްވެސް މީހެއް ކުރުކޮށް ލިލީ ކިޔާ އުޅޭތަ. .؟” ރޭގަނޑު ގުޅައިގެން ދެއްކި ވާހަކައެއްގެ ތެރެއިން ދިޔާން ބުނެލުމާއެކު ލިލިއަން ވިސްނާލިއެވެ. މިހާތަނަށް އެންމެންވެސް އޭނާއަށް ކުރުކޮށް ކިޔާ އުޅެނީ ލިން އެވެ. އެނަން ދިޔާން ނޫން މީހެއްގެ ހިތަށް މީގެ ކުރިން ނުވެސް ވަންނަ ފަދައެވެ.\n” އެހެންވެއްޖިއްޔާ.. އަހަރެން އޯކޭތަ އެނަން ކިޔަސް..؟ ” ދިޔާން ސުވާލު ކޮށްލިއެވެ. ލިލިއަން އެއްބަސްވީ އޭނާއަށް އެނަން ރީތިވެފައި ހަމައެކަނި ދިޔާން އޭނާއަށް ކިޔަން ހާއްސަނަމަކަށް އެނަން ވާނެތީވެސް މެއެވެ.\n” ދިޔާން އަށް އެހެން މީހުން ކުރުކޮށް ކިޔަނީ ކީކޭ..؟” ލިލިއަންވެސް ދިޔާން އާ ބެހޭގޮތުން އިތުރަށް އޮޅުން ފިލުވަން ބޭނުންވިއެވެ. އޭނާއަށް ދިޔާން އާ ބެހޭގޮތުން އެނގޭ މާގިނަ އެއްޗެއް ނެތްކަން ލިލިއަން އަށް ވިސްނުނެވެ.\n” ކިހިނެއްވީ..؟ ލިލީ ވެސް އަހަންނަށް ނިކް ނޭމެއް ދޭން ބޭނުންވީތަ..؟” ދިޔާން ސަމާސާ ރާގަކަށް ބުނެލިއެވެ. ލިލިއަންގެ މޫނު ލަދުން ރަތްވެގެން ދިޔައެވެ. އެތަން ފެންނަން ކުރިމަތީގައި ދިޔާން ނެތްކަން ނަސީބެކެވެ. ފުރަތަމަ ފަހަރަށް އޭނާއާ ލިލީގެ ނަމުން މުޚާތަބު ކުރުމުން ލިލިއަން އަށް ކުރެވުނީ ތަފާތު އިޙްސާސެކެވެ.\n” ކޯލް މީ ޔާން..” އިރުކޮޅެއްގެ ހަމަހިމޭންކަމަކަށްފަހު ދިޔާން ބުނެލިއެވެ. ލިލިއަން އެންމެ ރަނގަޅު ކަމުގައި ބުނަމުން އެނަން ހިތުން ކިޔާލިއެވެ.\nއައްޑޫއިން އައި އިރު ދިޔާން ހުރީ ރޯގާ ވައްތަރު ވެފައެވެ. ރޭގަނޑު ނިދާލަނިކޮށް ރަނގަޅުވާނެކަމަށް ބަލާ މާ ބޮޑު ފަރުވާލެއް ނެތި ދިޔާން ނިދަން އޮށޯތީ ލިލިއަން އަށް ބާއްޖަވެރި ރޭގަނޑަކަށް އެދުމަށްފަހުއެވެ.\nދިޔާން ހީކުރި ގޮތާއި ޚިލާފަށް ޖެހިގެން އައި ދުވަހު އޭނާގެ ހާލު މާ ދަށެވެ. ހުން އައިސްފައި ހުރިއިރު ކާއެއްޗެއްގައިވެސް އެއްވެސް ރަހައެއް ނުލައެވެ.\n” ޑޮކްޓަރަށް ދައްކަންވީނު..” ލިލިއަން ފޯނުން ވާހަކަ ދައްކަމުން ދިޔައީ ދިޔާން އާއެވެ. އިއްޔެއަށްވުރެ މިއަދު ދިޔާންގެ ހާލު ގޯސްކަން އެނގުމުން އޭނާ ކަންބޮޑުވިއެވެ.\n” މާދަމާއަށް ރަނގަޅު ނުވެއްޖިއްޔާ ދާނަން..” ދިޔާން ހާމަކުރިއެވެ.\n” މިހާރު އެއްޗެއް ކައިފިން..؟ ބޭސްކަންތަ އެބަ ބަރާބަރަށް..” ދިޔާން ޑޮކްޓަރަށް ދައްކާފަދަ ޚިޔާލެއް ނުކުރުމުން ލިލިއަން އެހިއެވެ.\n” ބޭސް ކައިފިން.. އެކަމަކު ކާ އެއްޗެއް ކާހިތެއް ނުވެ.. އޯޑަރ ކޮށްގެން ގެނައި އެއްޗެހިވެސް ނުކެވުން..” ދިޔާން ބުންޏެވެ.\n” ދިޔާން.. ކާހިތްވާ ވަކި އެއްޗެއް އެބަހުރިތަ..؟” ލިލިއަން ސުވާލު ކޮށްލިވެ.\n” މްމްމް.. އެކައްޗެއްވެސް އަނެއްހެން ކާހިތެއް ނުވެ.. އެކަމަކު ހޫނުކޮށް ސޫޕް ކަހަލަ އެއްޗެއް ފަހަރެއްގަ ރަނގަޅު ވެދާނެ.. އެކަމަކު މިތާ މެނޫގަ ނުހުރެ އެކަހަލަ އެއްޗެއް..” ދިޔާން ވިސްނާލަމުން ހާމަކުރިއެވެ.\n” އަހަރެން ސޫޕް ކައްކައިގެން ގެން ގެންގޮސްދިނަސް އެންމެ ރަނގަޅުތަ..؟” ލިލިއަން އަވަސް އަވަހަށް ސުވާލު ކޮށްލީ ނުކައި ގިނައިރު ހުރެއްޖެނަމަ ދިޔާންގެ ހާލު އިތުރަށް ދައްވާނެކަން އެނގޭތީއެވެ.\n” ލިލީ އަށް އުނދަގޫ ނުވަންޏާ އޯކޭ..” ދިޔާން ބުނުމާއެކު ލިލިއަން އެކަމަށް އަވަސް ވެގަތެވެ. ގެސްޓް ހައުސް އަށް ދަމުން ގުޅާނަން ކަމަށް ބުނެ ލިލިއަން ފޯނު ބޭއްވިއެވެ.\nދޮރުގައި ޓަކި ޖަހާލުމާއެކު ދިޔާން ކަންނެތް ފިޔަވަޅުތަކުގައި އައިސް ދޮރު ހުޅުވާލިއެވެ. ދޮރު ކުރިމަތީގައި ހުރި ލިލިއަން އަށް ހިނިތުންވެލަމުން އެތެރެއަށް ވަނުމަށް ޖާގަދިނުމަށްފަހު އެއްފަރާތަކަށް ޖެހިލިއެވެ. ކޮޓަރިއަށް ވަންނަން ނުވަންނަން ހުރި ލިލިއަންގެ މޫނުމަތީގައި ވަނީ ފަސްޖެހުމެވެ. ހިފަހައްޓައިގެން ހުރި ކޮތަޅުގެ އަތްގަނޑުގައި ހިފާ ބާރުކޮށްލީ ނަފްސު ހަމަޔަކަށް އެޅުވުމަށް މަސައްކަތް ކުރަމުންނެވެ.\n” އަހަރެން ލިލީ ކައެއް ނުލާނަމޭ..” ލިލިއަންގެ ފަސްޖެހުން ފެނި ހިނިއަންނަ ގޮތްވި ދިޔާން ބުނެލިއެވެ.\nލިލިއަން ދިޔާން ހީލުމުން ދެލޯ އަޅާލިއެވެ. ކޮތަޅު ހިފައިގެން އެތެރެއަށް ވަދެ ކޮފީ މޭޒު މަތީ އެ ބެހެއްޓިއެވެ.\nދިޔާން ކިނބިއްސެއް އަޅާލުމާއެކު ލިލިއަންގެ ސަމާލުކަން އެކަމަަށް ދެވުނެވެ. ޓިޝޫއެއް ނަގަމުން ނޭފަތް ފޮޅާލި ދިޔާންގެ ނޭފަތް ކުޑަކޮށް ރަތްވެފައިވާއިރު ދެލޮލުންވެސް ވަރުބަލިކަން ފާޅުވަމުން ދިޔައެވެ.\nސޯފާގައި އިށީންނަމުން ކޮތަޅުން ނެގި މަތި ޖެހި ތައްޓާއި ސަމްސާ ލިލިއަން ދިޔާން އަށް ދިއްކޮށްލިއެވެ.\n” ތެންކިޔު..” ދިޔާން ލޯބިވެތި ނަޒަރެއް ލިލިއަން އާ ހިތްސާ ކުރަމުން ލިލިއަންގެ ކައިރީ ސޯފާގައި އިށީނދެ ސޫޕު ތަށިން އެތި ފޮދެއް ބޯލިއެވެ.\n” ވަރަށް މީރު…” ދިޔާން ލިލިއަންގެ ކެއްކުމަށް ތަޢުރީފު ކޮށްލިއެވެ.\n“އެކަމަކު ބުނީމެންނު ކާއެއްޗެއްގެ އެއްވެސް ރަހައެއް ނުދެޔޭ..” ލިލިއަން ޔަޤީން ކޮށްލުމުގެ ގޮތުން އަހާލިއެވެ.\n” ރަހަ ނުދިނަސް މީރުކަން އިނގެޔޭ..” ދިޔާން ޔަޤީން ކަމާއެކު ޖަވާބު ދިނެވެ.\n” އެ ކިހިނެތް..؟” ލިލިއަން ބޮމަ އަރުވާލަމުން ސުވާލު ކޮށްލިއެވެ.\n” އެއީ ލިލީ ހެދި އެއްޗަކަށް ވީމައެންނު..” ލިލިއަންގެ ކޮލުގައި ހިފާ ދަމާލަމުން ދިޔާން ހިނިތުންވެލިއެވެ.\nދިޔާންގެ ޖަވާބާއެކު ލިލިއަން ދެފަރާތަށް ބޯހޫރުވާލަމުން ލޯ މައްޗަށް ހިންގާލިއެވެ.\nލިލިއަންގެ ހަރަކާތްތައް ބަލަން އިން ދިޔާންގެ ގާތަށް ހިނިއަންނަގޮތްވިއެވެ. އެހެނަސް ހީލި ތަނާ ކޮށި އަރައިގެން ކެއްސަން ފެށިއެވެ. ލިިލިއަން އަވަސް އަވަހަށް ފެންފުޅީގެ މަތި ނަގާ ދިޔާން އަށް ދިއްކޮށްލިއެވެ.\nލިލިއަންގެ މޫނުމަތީގައިވީ ހާސްކަން ފެނުމުން ދިޔާންގެ ނަޒަރު ފިނިވެގެން ދިޔައެވެ. އޭނާ ލިލިއަން ދެކެ ލޯބިވާ ފަދައިން ލިލިއަންވެސް އޭނާ ބޭނުންވާކަން އެނގުމުން އެހިތަށް ބުނަން ނޭނގޭ އުފާވެރިކަމެއް ލިބިގެން ދިޔައެވެ. ލިލިއަން އާއެކު ހޭދަ ކުރެވޭ ކޮންމެ ހިނދުކޮޅެއް އޭނާ އަށް ސިފަވަމުން ދިޔައީ ހުވަފެނެއްގެ ގޮތުގައެވެ. ދުނިޔޭގެ ނާއިންސާފާއި ބަދުނަސީބުން ރައްކާތެރިވެފައިވާ ފުރިހަމަ ހިޔާވަހިކަމެެއްގެ ގޮތުގައެވެ.\nކެއްސުންވަރި ދިޔުމާއެކު ދިޔާން އަނެއްކާވެސް ކެއުމައިގެން ކުރިއަށް ދާން ފެށިއެވެ.\n” އަންނާނަން ފަހުން ތަށިތައް ބަލާ..” ލިލިއަން ސޯފާއިން ތެދުވަމުން ބުނެލިއެވެ. އެހެނަސް ލިލިއަން އަށް ރަނގަޅަށް ކޮޅަށް ނުތެދުވެވެނީސް ދިޔާން ލިލިއަންގެ އަތުގައި ހިފެއްޓިއެވެ. ލިލިއަންގެ ސިހުން އެކުލެވޭ ބެލުން ފެނުމުން ދިޔާން މަޑު މަޑުން ލިލިއަންގެ އަތުން އަތް ދޫކޮށްލަމުން ވާހަކަ ދެއްކިއެވެ.\n” ބި.. ޒީތަ މިގަޑީގަ..؟” ދިޔާންގެ ސުވާލާއެކު ލިލިއަން ވިސްނާލަމުން ދެފަރާތަށް ބޯ ހޫރުވާލިއެވެ.\n“އެހެންވިއްޔާ އަހަރެން ކައި ނިމެންދެން މަޑު ކުރެވޭނެތަ..؟” ދިޔާންގެ އާދޭހުގެ ބެލުން އަމާޒުވުމާއެކު ލިލިއަން އަށް ނޫނެކޭ ބުނާކަށް ނުކެރުނެވެ. މަޑު މަޑުން ސޯފާގައި އިށީނުމާއެކު ދިޔާން ހިނިތުންވެލަމުން އަނެއްކާވެސް ލިލިއަންގެ ކޮލުގައި ހިފާލިއެވެ. ލިލިއަން ދެލޯ އަޅާލުމާއެކު ދިޔާން އަވަހަށް އަތް ދަމައިގަންނަމުން ކަމެއްނުވާކަމަށް ހަދާ ކެއުމައިގެން މަޝްއޫލުވިއެވެ.\nބަލިވިފަހުން ނުކެވޭހާ ގިނައިން ފުރަތަމަ ފަހަރަށް ދިޔާން އަށް ލިލިއަން ގެނައި ސޫޕް ތަށިން ކެވުނެވެ. ގާތްގަނޑަކަށް ހުސްވަން ކައިރިވެފައިވާ ތަށި ބަހައްޓަމުން ދިޔާން ބޭސް ކާލިއެވެ.\n“އަދިވެސް ހުން އެބަހުރިތަ..؟” ލިލިއަން ސުވާލު ކުރަމުން ބޭއިޙްތިޔާރުގައި ދިޔާންގެ ނިތްކުރީގައި އަތް ޖައްސާލެވުނެވެ. މަޑު ހޫނުކަމެއް އިޙްސާސް ކުރެވުނު ލިލިއަން ދިޔާންގެ މޫނަށް ބަލާއލިއެވެ. ދިޔާންގެ ތޫނު ނަޒަރު އަމާޒުވެފައިވީ މޫނު ނުހަނު ކައިރިން ފެނުމުން ކުރެވުނު ކަންތައް ލިލިއަން އަށް ރެެޔަކާ ލިއެވެ. އިތުރު ހަރަކާތެއް ގެންނަން ތެޅިފޮޅިގަތް ލިލިއަން އަށް ސިހުން ގެނުވީ ދިޔާން އަރިވެލުމަށްފަހު އޭނާގެ އުނގުގައި ބޯ އަޅާލަމުން ސޯފާގައި ދެފައި ދަމާލުމުންނެވެ.\n“ދި…ޔާން..” ލިލިއަން އަށް އަޅަ އަޅައިގަންނަމުން ބުނެވުނެވެ.\n” އިޓްސް ޔާން..” ތެދުވުމުގެ ޚިޔާލެއް ނެތި ދިޔާންގެ މޫނު ލިލިއަންގެ ގަޔާ ދިމާއިން ފޮރުވާލިއެވެ.\nލިލިއަން އަށް ވިސްނުނީ ދެނެވެ. އޭނާ ދިޔާން އަށް ކިޔާނެ ނަމަކާމެދު ސުވާލު ކުރުމަށްފަހުވެސް އެނަމުން އަދި އެއްފަހަރުވެސް ދިޔާން އާ މުޙާތަބު ނުކުރެވޭކަން ވިސްނުނެވެ.\n“ޔާން….” ލިލިއަން ފަސްޖެހުމާއެކު އަނެއްކާވެސް ގޮވާލިއެވެ.\n” ކުޑަ އިރުކޮޅަކަށް.. ޕްލީސް..” ދެލޯ މަރާލައިގެން އޮވެ ދިޔާން އަނބުރާ އޭނާގެ މޫނު އުއްޑުން ބާއްވާލިއެވެ. ލިލިއަން އިތުރަކަށް ދެކޮޅެއް ނަހަދައެވެ. ހަދަންވީ ގޮތެެއް ނޭނގި ލިލިއަން ދެއަތް މެއާލާ ބޮނޑިކޮށްލައިގެން އިނެވެ. އިރުކޮޅެއް ފަހުންވެސް ދިޔާންގެ ހަރަކާތެއް ނުވުމުން ލިލިއަން ރަނގަޅަށް ދިޔާންގެ މޫނަށް ބަލައިލީ ދިޔާންއަށް ނިދުނީތޯ ޔަޤީން ކޮށްލުމަށެވެ.\nނިތްކުރިއަށް ވެރިފައިވާ އިސްތަށިތަކާއެކު ދެލޯ މެރިފައި އޮތް ދިޔާންގެ މޫނަށް ކަޅި ޖަހާނުލާ ބަލަން ލިލިއަން އަށް އިނދެވުނެވެ. ދެލޯމަރައިގެން އޮތް އިރު ދިޔާންގެ މޫނުގައިވީ އިތުރު މަޢުސޫމުކަމާއި ރީތިކަން ލިލިއަންގެ ހިތުގައި ފެވެމުން ދިޔައެވެ. މަޑު މަޑުން ދިޔާންގެ މޫނާ ދިމާއަށް އަތް ގެންދެވުނު ލިލިއަން ވަކި ހިސާބަކުން ފަސްޖެހެވުނެވެ. އޭނާ އަތްލައިފި ނަމަ ދިޔާން އަށް އުނދަގޫވާނެ ބާއޭ ލިލިއަންގެ ހިތަށް އެރިއެވެ. އެހެނަސް އެ ފިކުރު އޭނާގެ ހިތުން ފިލައިގެން ދިޔައީ ދިޔާންގެ ލޮލުން އޭނާއަށް އަބަދުމެ ފެންނަ ކުލުނާއި ލޯތްބެވެ.\nނުހަނު ބަލައިގެން ލިލިއަން ދިޔާންގެ އިސްތަށިގަނޑުގައި އަތް ހިންގާލިއެެވެ. ދިޔާންގެ މޫނުގައި އަތްޖައްސާލެވުނު ވަޤުތު ލިލިއަންގެ އަރު ބެދޭގޮތްވިއެވެ. އޭނާގެ އުނގުގައި ބޯ އަޅައިގެން އެ އިޮތް ޒުވާނާ އޭނާއަށް މުހިއްމުވެފައިވާ މިންވަރު ލިލިއަން އަށް އަންދާޒާ ކޮށްލެވުނީ ދެނެވެ. އިޙްތިޔާރަކާ ނުލާ އޭނާގެ ހިތް އަމިއްލަ އަތުން ބީވެ ދިޔާން އަށް ހިބައިން ހަދިޔާ ކުރެވިއްޖެއެވެ. ދުވަހެއްގެ ކޮޅުންވެސް އޭނާ އަށް ދިޔާން ގެއްލިއްޖެނަމަ ވާނެގޮތް ހިތަށް އަރުވާލެވުމާއެކު ލިލިއަންގެ ދެލޯ ފެންކަޅިވެގެން ދިޔައެެވެ.\nނުވިސްނާ އިންދައި ލިލިއަންގެ ލޮލުން ވެއްޓުނު ކަރުނަ ތިކި ޖެހުނީ ދިޔާންގެ ކޯތާފަތުގައެވެ. އެސްފިޔަތައް ތަޅުވާލަމުން އުނދަގޫ ގޮތަކަަށް ދެލޯ ހުޅުވާލި ދިޔާންއާ ބައްދަލުކުރީ ލިލިއަންގެ ކަރުނަވީ ދެލޮލެވެ. ނިދިފިލައިގެން ގޮސް ފުންމައިގެން ދިޔާން އަށް ސޯފާއިން ތެދުވެވުނެވެ.\n” ކިހިނެއްވީ..؟ ތަނަކަށް ތަދުވީތަ.. ފަޔަށް ތަދުވީތަ..؟ ” ދިޔާން ހާސްކަމާއެކު ސުވާލު ކުރިއިރު ވިސްނަންވީ ގޮތެއް އޭނާއަކަށް ނޭނގުނެވެ. ދިޔާން އޮށޯވެ އޮތުމުން ލިލިއަންގެ ފަޔަަށް ތަދުވީކަމުގައި ހީކުރެވުނީ އެހެންވެއެވެ.\nލިލިއަން ދެފަރާތަށް ބޯ ހޫރުވާލުމުން ދިޔާންގެ ނުތަނަވަސްކަންވީ އިތުރެވެ.\n” ދެން.. ކީއްވެ..؟ ލިލީ ނުބުނަންޏަކާ އަހަންނަކަށް ނޭނގޭނެ ހަދާނެ ގޮތެއް..” ދިޔާން ލިލިއަންގެ މޫނުގައި ދެއަތުން ހިފަހައްޓާލަމުން ނުތަނަވަސް ކަމާއެކު ބުނެލިއެވެ.\n” ޔާން.. އަހަރެން ދޫކޮށްނުލައްޗޭ.. އަހަރެން މަތިން ފޫހިވިޔަސް …” ލިލިއަންގެ އަޑު ބެދޭ ގޮތްވިއެވެ. އޭނާ އެދުނު އެދުމަކީ އެއްވެސް އޮށްޓަރެއްނެތް ކަމަކަށްވިޔަސް އޭނާއަށް ދެން ދިޔާން އާ ނުލާ ނޫޅެވޭނެއެވެ.\n” ލިލީ.. ބަލާބަ މިދިމާ..” އިސްޖަހައިގެން އިން ލިލިއަންގެ މޫނު އުފުލާލަމުން އޭނާއާ ދިމާއަށް ބެލުމަށް ދިޔާން އެދުނެވެ.\n” އަހަރެން ދުވަހަކުވެސް އިރާދަކުރެއްވިއްޔާ ލިލީ މަތިން ފޫއްސެއްނުވާނެއޭ.. ލިލީ ހީކުރީތަ އަހަރެން ވާ ލޯތްބަކީ ދެތިން ދުވަހަށް ވާ އެެއްޗެކޭ..”\n” އަދި އެއްކަންތައް.. ޑޯންޓް ޑީގްރޭޑް ޔޯ ސެލްފް ލައިކް ދެޓް.. ލިލީއަށް އެކަށީގެންވަނީ ލިލީ އަށް ލޯބިދީ އަޅާލާ މީހެެއް.. އެހެންވީމަ އެގޮތަށް ޢަމަލު ނުކުރެވޭ އެއްވެސް މީހެއް ކައިރީ ދޫކޮށްނުލުމަށް އެދި އާދޭސް ކުރާނެ ކަމެއް ނެތް.. ޔޫ ޑިޒަރވް މޯ ދެން ދެޓް ޑަރލިންގް..” ލިލިއަންގެ ކަރުނަތައް ލޯބިން ފޮހެލަ ދެމުން ލިލިއަންގެ ރަތްވެފައިވާ ކޯތާފަތުގައި ދިޔާން ފިރުމާލިއެވެ.\n” ހިނގާ.. އަހަރެން ލިލީ ގެެއަށް ލައިދޭނަން.. މިހާރު މާ ލަސްވެެއްޖެ..” ލިލިއަން ހަމަޔަކަށް އެޅުމުން ދިޔާން ލިލިއަންގެ އަތުގައި ހިފާ ސޯފާއިން ކޮށްޅަށް ނެގިއެވެ.\n” ޔާން ބަލި އިރު އޯކޭވާނެ ނުދިޔަސް.. އަހަންނަށް އެކަނި ދެވޭނެ..” ލިލިއަން އޭނާގެ ހޭވިފައިވާ އިސްތަށިގަނޑު ރީތިކޮށްލަމުން ދިޔާން އާ ނަޒަރު ސީދާ ކުރުމެއްނެތި ބުނެލިއެވެ. އެގޮތަށް ދިޔާންގެ ކުރިމަތީ ރޮވުމުން ލިލިއަން ހުރީ ލަދުގަނެފައެވެ.\n” އަހަރެން ނުހިނގޭހާ ބައްޔެއް ނޫނޭ.. ލިލީ ގެނައި ސޫޕް ތަށި ބުއި ފަހުން މިހާރު ވަރަށް ބޮޑަށް ގައިގަ ވަރު ޖެހިއްޖެ.. އެހެންނޫނަސް ރޭގަނޑު އެކަނި ލިލީ ގެެއަށް ފޮނުވާފަ އަހަންނަކަށް ހަމަޖެހިގެން ނުހުރެވޭނެ..” ދިޔާން ލިލިއަން ގެނައި ކޮތަޅުގައި ހިފަމުން ބުނެލިއެވެ. އޭނާ އެކަން ފާޅު ނުކުރި ކަމުގައިވިއަސް ލިލިއަން އުޅެމުން އަންނަ މާހައުލުގެ އަސްލު އެނގުނު ފަހުން އޭނާއަށް ލިލިއަންގެ ރައްކާތެރިކަމާމެދު ނުވިސްނޭ ދުވަހެއް ނުދެއެވެ. މިވަޤުތުން ވަޤުތަށްވެސް ލިލިއަން އެ މާހައުލުން އެހެން ތާކަށް ގެންދަން ދިޔާން ބޭނުންވެއެވެ. އެހެނަސް އަދި އޭނާއަކަށް ލިލިއަންގެ ދިރިއުޅުން ބަދަލު ކުރެވޭކަށް ނެތެވެ.\nލިލިއަންގެ ގޭގެ ކުރިމައްޗަށް އާދެވުމާއެކު ދިޔާން ލިލިއަންގެ އަތަށް ކޮތަޅު ދިއްކޮށްލިއެވެ. ލިލިއަން ބާއްޖަވެރި ރޭގަނޑަކަށް އެދެމުން އަވަހަށް އެތެރެއަށް ވަންނަން ހިނގައިގަތެވެ. އަދިވެސް އޭނާއަށް ދިޔާން އާ ހަތަރު ކަޅި ހަމަކުރަން އުނދަގޫކަމަކަށް ވިއެވެ.\n” ލިލީ..” ގޭތެރެއަށް ވަންނަން ދޮރުގެ ތަޅުގައި ހިފަހައްޓާލި ލިލިއަން އަށް ދިޔާންގެ އަޑު އިވިގެން ދިޔައެވެ. ފަހަތަށް އެނބުރެން އުޅުނު ވަޤުތު ދިޔާން އައިސް ފުރަގަހުން ލިލިއަންގެ ގައިގާ ބައްދާލިއެވެ. ދެލޯ ބޮޑުވެގެން ދިޔަ ލިލިއަންއަށް ހަރަކާތެއް ކޮށްލަން ހަނދާން ނެތި ގަނޑުވެފައި ހުރެވުނެވެ.\n“އައި ލަވް ޔޫ… އަހަރެން އަބަދުވެސް ލިލީ ދެކެ ލޯބިވާަނަންކަން ހަނދާން ކުރައްޗޭ.. ސޯ ޑޯންޓް އެވަރ ކްރައި ލައިކް ދެޓް..” ލިލިއަންގެ ބޭރުފުށުން ފެންނަ ހިތްހަރު ކަމަކީ ލިލިއަން ދައްކާލާ ދަޅައެއްކަން ދިޔާން އަށް އެނގެއެވެ. އެހެންމީހުންނާ ދެމެދު ލިލިއަން ބަހައްޓާ ދުރުކަމަކީވެސް އޭނާގެ ހިތަށްލިބިދާނެ އަނިޔާއާއި ބޭއިންސާފުން ރައްކާތެރިވުމަށް ލިލިއަން ރާނާ ފާރެއްކަން ދިޔާން އަށް އެނގެއެވެ. އެ ނާޒުކު ހިތަށް އޭނާގެ ފަރާތުން އަނިޔާއެއް ނުދިނުމަށް އަމިއްލަ ނަފްސަށް ދިޔާން ވަޢުދުވީ އެހެންވެއެވެ.\nދިޔާން ދައްކަމުން ދިޔަ ވާހަކަ އަޑު އަހަން ހުރި ލިލިއަންގެ ހިތަށް ފުން އަސަރެއް ކުރިއެވެ. އެއިން ކޮންމެ ޖުމްލައަކާއެކު އޭނާގެ ހިތަށް ބުނެދޭންނޭނގޭ ހިތްހަމަ ޖެހުމެއް ލިިބިގެން ދިޔައެވެ. ދިޔާން ބުނި ބަހަށް ލިލިއަން ބޯ ޖަހާލިއެވެ. އެއާއެކު ދިޔާން ލިލިއަންގެ ގައިން އަތްދޫކޮށްލަމުން ގޭ ދޮރު ހުޅުވާލަދިނެވެ.\n” ގުޑް ނައިޓް..” ދިޔާން ލޯތްބާއެކު ބުނެލިއެވެ. ލިލިއަންވެސް ހަމައެފަދައިން ބުނެލަމުން ގޭ ތެރެއަށް ވަނެވެ.\nHow u doing my dear\nTalking about the stry ,its amajin hama best\nMihaaru adhi heevey vakin reethihen , veh noice hisaabeh gaa mihaaru mioleny\nIm really Happy lin and yaan guluneemaa.\nReally lokkong forward for the next part ngeyy sis\nbe safe and tvgc\nHeiii dear! Im good Al’hamdhulillah.. how are u doing? Awwn thank u so much. V ufaavejje story kamudhiyaeema.. next part IA will try to upload at the weekend.. u toobsafe and tvgc.. lym☺❤\nލޯބި November 24, 2013


Dhivehi dhathuruveringe medhugai emme magboolu2gaumakee India aai Lanka - AO News Dhivehi dhathuruveringe medhugai emme magboolu2gaumakee India aai Lanka\nދަތުރުވެރިންތަކެއް ވެލާނާ އިންޓަނޭޝަނަލް އެއާޕޯޓުގައި: ފޮޓޯ ވަން އޮންލައިން\nދިވެހި ދަތުރުވެރިންގެ މެދުގައި އެންމެ މަގުބޫލު ދެ ގައުމަކީ އިންޑިއާ އާއިލަންކާ\nމިދިޔަ ހަތަރު އަހަރު ދުވަހުގެ ތެރޭގައި ދިވެހި ދަތުރުވެރިންގެ މެދުގައި އެންމެ މަގުބޫލު ދެ ގައުމަކީ،އިންޑިއާ އަދި ސްރީ ލަންކާ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އާންމުކުރި ސާވޭ ރިޕޯޓުން ދައްކައިފިއެވެ.\nދިވެހިން ރާއްޖެ އިން ބޭރުގައި ކުރާ ހޭދައާ ގުޅޭ ގޮތުން 2015 ވަނަ އަހަރުން ފެށިގެން 2018 ވަނަ އަހަރާ ހަމައަށް ކުރި ސާވޭތަކުން ދައްކާ ގޮތުގައި ޗުއްޓީ ހޭދަކުރުމަށް ދަތުރުކުރާ ދިވެހިން ރާއްޖެ އިން ބޭރުގައި ހޭދަކޮށްފައި ވަނީ އެވްރެޖްކޮށް 12 ދުވަހުގެ މުއްދަތެކެވެ. ވަކިވަކި ގައުމުތަކުގައި ހޭދަކުރި މުއްދަތަށް ބަލާއިރު، އިންޑިއާ އަށް ދަތުރުކުރި ދިވެހިން އެ ގައުމުގައި ހޭދަކުރި މުއްދަތު 2017 ވަނަ އަހަރު އެވެރޭޖްކޮށް 18 ދުވަހަށް އިތުރުވި ކަމުގައިވީ ނަމަވެސް 2018 ވަނަ އަހަރު މި އަދަދު ވަނީ ކުރީ އަހަރުތަކެކޭ ވެސް އެއްފަދައިން އެވެރެޖްކޮށް 14 ދުވަހަށް ތިރިވެފަ އެވެ. މީގެ އިތުރުން، ސްރީ ލަންކާ އަށް 2018 ވަނަ އަހަރު ދަތުރުކުރި ދިވެހިން އެ ގައުމުގައި އެވެރެޖްކޮށް 12 ދުވަސް ހޭދަކުރިއިރު، މިއީ ފާއިތުވި އަހަރުތަކާ އަޅާބަލާއިރު އިތުރުވުމެކެވެ.\nސާވޭ ރިޕޯޓް ދައްކާ ގޮތުން 2015 ވަނަ އަހަރު ރާއްޖެ އިން ބޭރަށް ދަތުރުކުރި ދިވެހިންގެ ތެރެއިން 27 ޕަސެންޓް މީހުން ޗުއްޓީ ހޭދަކުރުމަށް ދަތުރުކުރިއިރު، މިދިޔަ 2018 ވަނަ އަހަރު މި އަދަދު ވަނީ 41 ޕަސެންޓަށް އިތުރުވެފަ އެވެ.\nޗުއްޓީ ހޭދަކުރުމަށް ގޮސް ދިވެހިން ހޭދަ ކުރާ މިންވަރު ވެސް މި ވޭތުވެދިޔަ ހަތަރު އަހަރުގެ ތެރޭގައި ވަނީ އިތުރުވެފަ އެވެ. އެގޮތުން، 2015 ވަނަ އަހަރު އެވްރެޖް ގޮތެއްގައި ޗުއްޓީ ހޭދަކުރުމަށް ބޭރަށް ދާ ދިވެއްސަކު ބޮލަކަށް 780 ޑޮލަރު ހޭދަކުރި ނަމަވެސް 2018 ވަނަ އަހަރު މި އަދަދު ވަނީ 890 ޑޮލަރަށް އިތުރުވެފަ އެވެ.\nމި ސާވޭ އަކީ ރާއްޖޭގެ ބެލެންސް އޮފް ޕޭމަންޓްސް ތައްޔާރުކުރުމަށް ބޭނުންވާ ތަފާސްހިސާބު ހަރުދަނާ ކުރުމުގެ ގޮތުން، 2011 ވަނަ އަހަރުން ފެށިގެން ކޮންމެ އަހަރަކު ވެސް މަރުކަޒީ ބޭންކުން ކުރަމުންގެންދާ ސާވޭ އެކެވެ.\nރިޒާވް ދަށްވެފައިވަނީ ސަރުކާރުން ދައްކަންޖެހޭ 100 މިލިއަން ޑޮލަރު ދެއްކުމުން\n50 އާއި ސަތޭކައިގެ ވަގު ޑޮލަރުގެ ނޫޓުތަކެއް ދައުރުވަމުން އެބަދޭ\nއެމްއެމްއޭ ބޯޑަށް ޖަނާ އާއި ކެޕްޓަން އިހުސާން ހަމަޖައްސައިފި


Emme hafthaa akun Luthufee muskulhivejjeh, mivee kihine?\nއެންމެ ހަފްތާއަކުން ލުތުފީ މުސްކުޅިވެއްޖެ، މިވީ ކިހިނެއް!\n-4months ago4- އިނާޒް މޫސާ\nރާއްޖެ ދުށް އެންމެ ބޮޑު ބާޣީ ހ. ހާޖަރާގޭ އަބްދުﷲ ލުތުފީ މިމަހުގެ9ވަނަ ދުވަހުގެރޭ މާލެ ގެނައި އިރު ހުރި ޒުވާންކަން އެންމެ ހަފްތާއަކުން ގެއްލި، ވަަރަށް ބޮޑަށް މުސްކުޅިވެއްޖެއެވެ.\n3 ނޮވެންބަރު 1988 ގައި ދިވެހިރާއްޖެ އަށް ދިން އުދުވާނީ ހަމަލާގައި 19 ދިވެހިން ޝަހީދުކޮށްލުމުގެ މޭސްތިރިޔާ އުމުރަށް ޖަލަށްލާފައި ވަނިކޮށް ބޭސްފަރުވާއަށް ކަމަށްބުނެ ކުރީގެ ރައީސް މުހައްމަދު ނަޝީދުގެ ވެރިކަމުގައި 16 ޖެނުއަރީ 2010 ގައި އޭނާ ރާއްޖެއިން ބޭރަށް ފޮނުވާލިއެވެ.\nއެދުވަހުން ސުރެ ލުތުފީ އުޅުނީ ސްރީލަންކާގައި ފިލައިގެންނެވެ. 8 އަހަރު ވަންދެން ލަންކާގައި ފިލައިގެން އުޅެނިކޮށް އެގައުމުގައި ދިން ބޮން ގޮއްވުމުގެ ހަލަމާއަށްފަހު ގަވައިދާ ހިލާފަށް އުޅޭ ބިދޭސީން އަތުލައިގަތުމުގެ މަސައްކަތް ފުލުހުން ފެށުމާއެކު ލުތުފީ ގަންނާކުރައްވާ ބިރުން ހިމާޔަތް ހޯދަން ގޮސްވަނީ އެގައުމުގައި ހުރި ދިވެހި އެމްބަސީއަށެވެ. އޭގެ ފަހުން ދެ މަސް ވަންދެން އެނާ ދިވެހި އެމްބަސީގައި އޭނާ ފޮރުވައިގެން ގެންގުޅުނެވެ. އެންމެ ފަހުން ލުތުފީ ރާއްޖެ ގެނައިީ އޭނާ ފޮރުވައިގެން އެމްބަސީގައި ގެންގޫޅޭކަން ކުރީގެ ހޯމް މިނިސްޓަރު އުމަަރު ނަސީރު ފަޅާއަރުވާލުމުން ރައްޔިތުންގެ ފަރާތުން ސަރުކާރަށް ކުރިމަތަި ކުރުވި ފިއްތުންތަކަށް ކެތް ނުކުރެވިގެންނެވެ.\nނަމަވެސް ގައުމުން ބޭރުގައި ފިލައިގެން އުޅޭ ކުށްވެރިން ރާއްޖެ ގެނައުމާއި އިންޓަޕޯލު މެދުވެރިކޮށް ހޯދަން އިއުލާންކޮށްފައިވާ ލުތުފީ ރާއްޖެ ގެނައުމާއި ހާސް ތަފާތެވެ. ލުތުފީ ރާއްޖެ ގެނައި އިރު ހުރީ ޓީޝާޓަކާއި ޖީންސެއް ލައިގެން، ބޮލުގައި ތޮތްޕެއް އަޅައި އަދި ލޮލުގައި އަވި އަނެއް އަޅައިގެންނެވެ. ބުރަކަށީގައި ދަބަހެއް އަޅުވައިގެން ވެލާނާ އިންޓަނޭޝަނަލް އެއާޕޯޓު ތެރޭގައި ހިނގާލާފައި ދިޔައިރު ލުތުފީ ހުރީ ވަރަށް ހިނި އައިސްފައެވެ. މޫނުމަތިން އެއްވެސް ހާސްކަމެއް ނެތެވެ. އެއާޕޯޓް ތެރެއިން ލުތުފީ ނުކުތުމުން އޭނާ ހުރި ގޮތް ފެނި ރައްޔިތުން ލޭ ހޫނުވެ ކެކި އަރައިގެން ދިޔަ މަންޒަރު ފެނުނެވެ. ދިވެހިން ހީކުރީ ލުތުފީ ފެންނައިރު ހުންނާނީ އަތުގައި ބިޑިއަޅުފާފަ ކަމަށެވެ. އެއީ ކުށްވެރިންނާ މެދު ސަރުކާރުން އަބަދުވެސް އަމަލުކުރާ ގޮތްކަމަށްވީތީއެވެ.\nހީކުރި ގޮތާ މުޅިން ތަފާތެވެ. ވަރަށް ސްމާޓްވެފައި ދެ ފަރާތުގައި ފުލުހުން ތިބެގެން ގޮސް ފުލުހުންގެ ވެހިކަލަށް އަރަން ދިޔައިރު މުޅި ސަރަހައްދުން ގުގުމާލީ ''ބާޣީ ޖަލަށް ގެންދޭ'' ގޮވާ އަޑެވެ. އެވަގުތު މޫނުމަތީގައި ހުރި އޮފްދާރުކަން ގެއްލެން ފެށިއެވެ.\nލުތުފީ ރާއްޖެ ގެނައި ނަމަވެސް އެއީ ލުތުފީ ކަމާ މެދު ގިނަބައެއްގެ ހިތުގައި ޝައްކު އުފެދުނެވެ. ހާއްސަކޮށް އިދިކޮޅު ޕީޕީއެމްއިން އެކަން ފާހަގަކުރަން ފެށިއެވެ. މީގެ 30 އަހަރު ކުރިން ހިންގި އުދުވާނުގައި ލުތުފީ ހުރި ގޮތާއި އެރޭ ލުތުފީ ފެނުން އިރު ހުރި ގޮތް ވަރަށްވެސް ތަފާތެވެ. އަނެއްކޮޅުން ލުތުފީ މާފުށީ ޖަލުގައި ހުއްޓައި އިއްޔެ ޑޮކްޓަރަށް ދައްކަން ގެނައިއިރު ހުރި ގޮތްވެސް އެހާމެ ތަފާތެވެ. ކުއްލި އަކަށް އެންމެ ހަފްތާއަކުން ލުތުފީ މުސްކުޅިވެ އޭނާގެ އަސްލު ސޫރަ ފެނުނީއެވެ.\nޑޮކްޓަރަށް ގެންދިޔައިރު ހުރީ އަތުގައި ބިޑިވެސް އަޅުވާފައެވެ. ގައިދީންގެ ހެދުންވެސް ލައްވާފައެވެ. ކުރިން މޫނުމަތިން ފެނުނު އުފާވެރިކަމުގެ ބަދަލުގައި ފެނިގެން ދިޔައީ މާޔޫސްކަމެވެ. އެއީ ހަމަ އެރޭ ރާއްޖެ ގެނައި ލުތުފީ ހެއްޔެވެ. ގެނައި އިރު ޒުވާންކޮށް ފެނި ބަހުސް ކުރެވުނު ފަދައިން އެންމެ ހަފްތާއަކުން އެހާ ބޮޑަށް މުސްކުޅިވި ގޮތާމެދު އަނެއްކާވެސް މިވަނީ ބަހުސް ކުރެވެން ފަށާފައެވެ.\nކޮބާ ލުތުފީ ރީތިވެގެން މޮޔަވެގެން އުޅުނު އަންހެންވެރިން. ތޮށިގަނޑު ބޭލީމަ އަސްލު ފެނިއްޖެތަ.\nއެބަ ރަނގަޅުވޭ. ލުތުފީގެ ސައިޒް މިފެނުނީ\nސަޅި އިނގޭ. ވޮއިސް ކުދިންވެސް ވަރަށް ހިތްވަރު ކުރޭ އެބަ އިނގޭ. ތިކުރާ މަސައްކަތަށް ސާބަސް.\nއެންމެ ހަފްތާއަކުން ލުތުފީ މުސްކުޅިވެއްޖެ، މިވީ ކިހިނެއް!44 months ago\nދުނިޔޭގެ އެދުންވެރިކަން އިސްކުރާ ބަޔަކަށް ވެރިކަން ލިބިއްޖިއްޔާ އެންމެ ފުރަތަމަ ކޮކަޑިލާނީ ތައުލީމަށެވެ05 months ago\nއަހަރެމެންގެ ޖަޒީރާ ރައީސަކީ ކާކުހެއްޔެވެ؟ 1 10 months ago\nމައިނޯރިޓީ ދީންތަކުގެ ހައްގުގައި ބަސްފުޅެއް ވިދާޅުނުވުމަކީ ނަޝީދު ލަދުވެތިވާންޖެހޭ ޕެޓްރިޝިޔާ019 hours ago


SunOnline: Moodhu Madhiri: Zoona ge mulhi hayaaiy feenumah\nމޫދު މަދިރި: ޒޫނާގެ މުޅި ހަޔާތް ފީނުމަށް\nމިޙްނާ ނާސިހު 09 May 2019, 12:49\nމޫދު ކުޅިވަރުގެ ދާއިރާއަކީ މިއަދު އަހަރެމެންގެ ތެރޭގައި ވަރަށް ބޮޑަށް ފުޅާވެ ކުރިއަރަމުން އަންނަ ދާއިރާއެކެވެ. ގިނަ ޒުވާނުންތަކެއްގެ ޝައުގުވެރިކަން މި ދާއިރާއަށް ލިބެމުުން އަންނައިރު، މިއީ ރާއްޖެއަށް ބޮޑެތި ކާމިޔާބީތަކެއްވެސް ހޯދައިދެމުން އަންނަ ކާމިޔާބު ދާއިރާއެއްވެސް މެއެވެ.\nމޫދު މަދިރި، މިއީ މި ރަމަޟާން މަހު 'ސަން' އިން މޫދު ކުޅިވަރުތަކުގައި ހަރަކާތްތެރިވަމުން އަންނަ ފަރާތްތަކަށް ހާއްސަކޮށްގެން ގެނެސްދޭ ސެގްމަންޓެކެވެ. ތަފާތު އެކިއެކި މޫދު ކުޅިވަރުތަކުގައި ހަރަކާތްތެރިވަމުން އަންނަ ފަރާތްތައް ހަފްތާއަކު އެއްފަހަރު ފީޗާރ ކުރެވިގެން ދާއިރު، މަގްސަދަކީ މި ދާއިރާއަށް ވީހާވެސް ގިނަ ފަރާތްތަކެއް ހޭލުންތެރިކޮށް މޫދު ކުޅިވަރުތައް ކުޅޭ ޒުވާނުންނަށް ތަރުހީބުދީ ވީހާވެސް ގިނަބަޔަކު މިދާއިރާއަށް ނެރުމަށް ހިތްވަރުދިނުމެވެ.\n'މޫދު މަދިރި' ގެ ފުރަތަމަ މެހެމާނަކީ 'މޫދު ބުޅާ ޑައިވް ސެންޓާ"ގެ ފައުންޑާ އަދި އޯނަރު ކަމުގައިވާ ޒޫނާ ނަސީމް އެވެ. އޭނާކުރި ފުރަތަމަ ޑައިވްއާއި އެކު ޑައިވިންއަށް ލޯބި ޖެހުނު އިރު، މިއަދު އޭނާއަކީ ރާއްޖޭގެ އެންމެ ފުރަތަމަ އަންހެން ޕަޑި ކޯސް ޑައިރެކްޓާވެސް މެއެވެ.\nއެއްވެސް ވަރަކަށް ދިވެހި އަންހެނުން ހަރަކާތްތެރި ނުވާ ދާއިރާއެއްގައި މުޅީން އަލަށް މަސައްކަތްކުރަން ފަށައި މިއަދު އެ މަސައްކަތް ބޮޑު ވިޔަފާރިއަކަށްވެ ކާމިޔާބު ކަމާއި އެކީ މެދުނުކެނޑި މި ދާއިރާގައި ދެމިހުރުމުގެ ފަހަތުގައިވަނީ ކޮން ކަމެއް ބާވައެވެ؟ މޫދުގައި އެހާގިނަ ވަގުތު ހޭދަކުރަމުން އާންމު ދިރިއުޅުން އޭނާ މެނޭޖް ކުރަނީ ކިހިނެއްބާވައެވެ؟ މިއީ ހަމަ ކޮންމެ މީހަކަށްވެސް ކުރެވިދާނެ ކަމެއް ބާވައެވެ؟\nމި ހުރިހާ ސުވާލުތަކެއްގެ ޖަވާބާއި އަދި އިތުރު އެތައް ވާހަކައެއް ޒޫނާ މިވަނީ ކިޔާދީފައެވެ. ލަސްނުކޮށް ވީޑިއޯ ބަލާލާށެވެ. ޔަގީނުންވެސް ޑައިވިންއާ ދޭތެރޭ ދެކޭގޮތް ބަދަލު ކޮށްލާނެ އެވެ.\nހަފްތާ ބަންދުގައި ގޭގައި ތިބެގެން މިކަން ޓްރައިކޮށްލަބަލަ!\n"ޚުދާ ހާފިޒް"ގެ ތީމް ލަވަ ނެރެފި\nއެކްޓަރު އަފްތާބަށް އަންހެން ކުއްޖެއް ލިބިއްޖެ


ޕްރިމިއާ ލީގުގެ މެޗެއް ބަލާލުމުގެ ފުރުސަތު ލިބޭ ހާއްސަ ޕްރޮމޯޝަނެއް ކޮކަކޯލާ އިން ފަށައިފި\nJanuary 12, 2019 18:13:01\nއިނގިރޭސި ޕްރީމިއާ ލީގުގެ މެޗްތައް ބަލައިލަން ދެވޭނެ ފުރުސަތު ލިބޭ، މުޅިން އައު ޕްރޮމޯޝަނެއް ކޮކަކޯލާ އިން އިއުލާނު ކޮށްފިއެވެ.\nމާރޗު މަހުގެ 14 ވަނަ ދުވަހުގެ ނިޔަލަށް އަލަށް ފެށި މި ޕްރޮމޯޝަން ކުރިއަށްދާއިރު، ޕްރޮމޯޝަނުގައި ބައިވެރިވުމަށް، ރަން ކުލައިގެ މަތިގަނޑު ޖެހި ކޮކަކޯލާ ފުޅީގެ މަތިގަނޑުގައިވާ އަދަދު 2626 އަކަށް އެސްއެމްއެސް ކުރާނީއެވެ.\nރާއްޖޭގެ ގައުމީ ޓީމުގެ ގޯލް ކީޕަރު އިމްރާން މުހައްމަދާއި ކޮކާކޯލާގެ ރާއްޖޭގެ ގޮފީގެ ޖެނަރަލް މެނޭޖަރު މިލިންދު ދެރަސާރީ، މި ރަސްމިއްޔާތު ޝަރަފްވެރި ކޮށްދެއްވި އިރު އެ ދެބޭފުޅުން ވަނީ ކުޑަ ފުޓުބޯޅަ މެޗެއް ވެސް ކުޅެފައެވެ.\n" ރާއްޖޭގެ ރައްޔިތުންނަކީ ފުޓުބޯޅައިގެ ތެރޭގައި ދިރިއުޅޭ ބައެއް، ފިރިހެނަކަސް އަންހެނަކަސް ތަފާތެއް ނެތް، އެންމެންވެސް ފުޓުބޯޅައަށް ވަރަށް ޝައުގުވެރިވޭ" މިލިންދު ދެރަސާރީގެ ވާހަކައިގައި ފާހަގަ ކޮށްލިއެވެ.\nމި ޕްރޮމޯޝަންގެ ގުރުއަތުލުން ޕީއެސްއެމް އިން، ކޮންމެ ރެއެެއްގެ 19:50 ގައި ދައްކާނެއެވެ. އެންމެ ފުރަތަމަ ގުރުއަތުލުން އޮންނާނީ 30 ޖެނުއަރީ 2019 ގައެވެ.\nމި ޕްރޮމޯޝަންގެ ދަށުން އިނގިރޭސި ވިލާތަށް ގޮސް ޕްރީމިއާ ލީގުގެ މެޗެއް ބަލާލުމުގެ އިތުރުން ހިލޭ ސައިޓްސީންގެ ފުރުސަތުވެސް ހަތް ފަރާތަކަށް ލިބިގެންދާނެއެވެ. ނަސީބު ވެރިންނަށް އެކުގައި އެހެން ބައިވެރިއަކުވެސް ގެންދެވޭނެއެވެ.\nކޮކާކޯލާ ޕްރިމިއާ ލީގް


Thin Guraha Ehlainakah Araathy Bodu Binhelumeh Ge Nurahkaa - Vaguthu\nތިން ގުރަހަ އެއްލައިނަކަށް އަރާތީ ބޮޑު ބިންހެލުމެއްގެ ނުރައްކާ\n3 މަސް ކުރިން ( ފެބުރުއަރީ 7, 2019 )\nދުނިޔެ ހިމެނޭ ސުރޫދަ ނިޒާމު (ސޯލާ ސިސްޓަމް) ގެ ތިން ގުރަހައެއް އެއްލައިނަކަށް އަރާތީ މި މަހު މެދުތެރޭ ދުނިޔޭގެ އެކި ހިސާބުތަކަށް ބާރުގަދަ ބިންހެލުންތަކެއް އަތުވެދާނެ ކަމުގެ އިންޒާރު ސައިންސްވެރިން ދީފިއެވެ.\nސުރޫދަ ނިޒާމުގައި ހިމެނޭ މާސް, ޔޫރޭނަސް, ނެޕްޓިއުން އަންނަ ހަފްތާގައި އެއް ލައިނަކަށް ދިމާވެ އޭގެ ސަބަބުން އުފެދޭ ބިމަށް ދަމާ ބާރެއްގެ ސަބަބުން ދުނިޔޭގެ ބިންހެލުން އުފެދޭ ޓެކްޓޯނިކް ޕްލޭޓްތަކަށް އަސަރުކޮށް ދުނިޔޭގެ އެކި ހިސާބުތަކަށް ބާރުގަދަ ބިންހެލުންތަކެއް އަތުވެދާނެ ކަމަށް ސައިންސްވެރިން ބުނެއެވެ.\nސައިންސްވެރިން ބުނާގޮތުގައި މިހާރު އާދަޔާ ހިލާފަށް ދުނިޔޭގެ އެކި ހިސާބުތަކަށް ކުދި ބިންހެލުން އަންނަމުން ދިޔުމަކީ މީގެ އަލާމާތެއް ކަމަށެވެ. ފާއިތުވެދިޔަ ދުވަސްތަކުގެ ރެކޯޑުތަކާއި މިއަހަރުގެ ރެކޯޑުތައް އަޅައިކިޔާލާއިރު އެކަން ސާފުވެގެންދެއެވެ.\nބިންހެލުމަކީ އިންސާނުންނަށް ހުއްޓުވޭނެ ކަމެއް ނޫނެވެ. ގުރުރަތީ މިފަދަ ކާރިސާތަކަކީ އަބަދުވެސް ހިނގަ ހިނގާ ހުންނަ ކަންކަމެވެ. ކޮންމެ ދުވަހަކުވެސް ދުނިޔޭގެ ކޮންމެވެސް ހިސާބަކަށް ބިންހެލުމެއް އަންނަ އިރު މިއިން ކޮންމެ ބިހެލުމަކީ ގެއްލުން ވާ ކަހަލަ ބިންހެލުންތަކެއް ނޫނެވެ.\nދުނިޔެއަށް މިހާތަނަށް އައި އެންމެ ބާރުގަދަ ބިންހެލުން ރެކޯޑް ކުރެވިފައިވަނީ 9.5 ގެ ބާރުމިނުގައި 1960 ވަނަ އަހަރުއެވެ. ޗިލީ އަށް އައި މި ބިންހެލުމަކީ ބިންހެލުންތަށް މޮނިޓަރު ކުރަން ފެށިފަހުން ރެކޯޑް ކުރެވުނު އެންމެ ބާރުމިނެވެ.\n20 ވަނަ ގަރުނުގައި އައި އެންމެ ބާރުގަދަ ބިންހެލުން ގޮތުގައި ސިފަކުރާ މި ބިންހެލުމުގައި2މިލިއަން މީހުންގެ ގެދޮރު ގެއްލުނެވެ. އަދި މި ބިންހުމުގައު އުފެދުނު ބިޔަ ރާޅުތަކުގެ ސަބަބުން 6000 އަށްވުރެން ގިނަ މީހުން މަރުވިއިރު . ސުނާމީގެ ރާަޅުތަށް ފިލިޕީންސާއި ހަމައަށް ފޯރިއެވެ.\nސައިންސްވެރިން މީގެ އެތައް އަހަރުތަކެއް ކުރިން ވަނީ ދިރާސާތަކެއް ކުރިން ވަނީ ބިންހެލުން ދިރާސާ ކުރަން ފަށާފައެވެ. އެދިރާސީ މަސައްކަތްތަކުން ސައިންސްވެރިނަށް ހޯދުނީ ދުނިޔެއަށް ބާރުގަދަ ބޮޑު ބިންހެލުމެއް އައުން އަނެއްކާވެސް ގާތްވެފައިވާކަމެވެ.\nފެބުރުއަރީ 12, 2019 10:34\nއިންޑަނޭޝިއާއަށް 2004 އަށް އައީ 9.6ގެ ބިންހެލުމެއް..\nފެބުރުއަރީ 13, 2019 10:58\nކީވެތޯ ބައެއް ބަސްތަށް ދިވެހި ބަހުން އަދި އަނެއް ބައި ބަސްތަށް އިނގިރޭސިން ؟


Ed Sheeran engagevejje | Mihaaru\nޝީރަން އާއި ޗެރީ: ދެ މީހުން އެންގޭޖްވި ނަމަވެސް ކައިވެނި ކުރާނެ ދުވަހެއް އަދި ނޭނގޭ.\nލަވަކިޔުންތެރިޔާ އެޑް ޝީރަން ލޯބިވެރިޔާ ޗެރީއާ އެންގޭޖްވެއްޖެ\n21 ޖެނުއަރީ 2018 - 12:15 1 comment\nއިނގިރޭސިވިލާތުގެ ޒުވާން ލަވަ ކިޔުންތެރިޔާ އެޑް ޝީރަން އޭނާގެ ލޯބިވެރިޔާ ޗެރީ ސީބޯންއާ އެންގޭޖްވެއްޖެ އެވެ.\nއުމުރުން 26 އަހަރުގެ ލަވަކިޔުންތެރިޔާ ވަނީ އެކަން އިސްޓަގްރާމްގައި ވެސް ފޭނުންނާ ހިއްސާ ކޮށްފަ އެވެ. ޝީރަން އާއި ޗެރީއަކީ ވަރަށް ކުޑައިރުއްސުރެން ވެސް ދެ އެކުވެރިންނެވެ. އަދި ދެ މީހުން ކިޔެވީ ވެސް އެއް ސްކޫލެއްގަ އެވެ. ޝީރަން އާއި ޗެރީ ހިތާވެގެން އުޅޭކަން ރަސްމީކޮށް އިއުލާން ކުރީ 2015 ގެ ތެރޭގަ އެވެ.\nއާ އަހަރަކާ އެކު ދެ މީހުންގެ އެންގޭޖްމަންޓް އިއުލާން ކުރި އިރު، އެކުގައި ވެސް އުޅޭތާ ވެސް މިހާރު ދުވަސްތަކެއްވެއްޖެ އެވެ. ރިޕޯޓްތައް ބުނާ ގޮތުން ހޮކީ ކުޅުންތެރިޔާ ޗެރީ އާއި ޝީރަން ދެން މާ ލަސްތަކެއް ނުވެ ކައިވެނި ވެސްކޮށްފާނެ އެވެ.\nޝީރަން އާއި ޗެރީ ވަނީ އެންގޭޖްވެފައި.\nދާދި ފަހުން ދިން އިންޓަވިއުއްގައި ޝީރަން ބުނީ ޗެރީ އާއި އޭނާ އުޅެނީ ވަރަށް ސީރިއަސް ލޯބީގެ ގުޅުމެއްގެ ތެރޭގައި ކަމަށާއި ދެ މީހުންގެ ގުޅުން ވަރަށް ރަނގަޅު ކަމަށެވެ.\n"އަހަރެންގެ ހަޔާތުގައި މިހާރު ކަންބޮޑުވާނެ ކަމެއް ނެތް. ވަރަށް އުފަލުން ހިތްހަމަޖެހިގެން މި އުޅެނީ. ޝެރީއަކީ އަހަރެންގެ ހަޔާތުގެ ވަރަށް މުހިއްމު ބައެއް،" މިހާތަނަށް ހަތަރު އަލްބަމް ނެރެފައިވާ ލަވަކިޔުންތެރިޔާ ބުންޏެވެ. "އަހަރެމެން ދެ މީހުންގެ ގުޅުން ވަރަށް ބަދަހި."


Theluge import ithuruve eh Billion rufiyaa aa gaathah\nތެލުގެ އިމްޕޯޓް މަތިވެ އެއް ބިލިއަން ރުފިޔާއާ ގާތަށް\nއެސްޓީއޯ އިން ރާއްޖެ އަށް ތެޔޮ އެތެރެ ކުރަން ބޭނުން ކުރާ ބޯޓެއް ވީއައިއޭގައި -- ފޮޓޯ: އެމްއޭސީއެލް\nކޮވިޑް-19 އަށްފަހު އިގްތިސޯދު އަލުން އަނބުރާ ހަމަ މަގަށް އެޅެމުންދާތީ ތެޔޮ އެތެރެ ކުރުން ބޮޑުތަނުން މަތިވެ 62 މިލިއަން ޑޮލަރު، (ގާތްގަނޑަކަށް 957 މިލިއަން ރުފިޔާ) އެއް ބިލިއަން ރުފިޔާއާ ގާތްކޮށްފި އެވެ.\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ތިންވަނަ ކުއާޓަރުގެ ކްއާޓަލީ ބްލެޓިންގައިވާ ގޮތުން ކޮވިޑް-19 އަށްފަހު ރާއްޖެއަށް މުދާ އެތެރެ ކުރާވަރު ދަނީ ބޮޑު ތަނުން މަތިވަމުންނެވެ. އިމްޕޯޓު އިތުރުވާ ވަރަކަށް އިމްޕޯޓުން ލިބޭ އާމްދަނީ ވެސް ދަނީ މަތިވަމުންނެވެ.\nމި މުއްދަތުގައި އެންމެ ބޮޑަށް އިމްޕޯޓުގެ ދާއިރާ އިން މަތިވެފައި ވަނީ ކާބޯ ތަކެއްޗާއި ތެލުގެ ބާވަތްތައް އަދި ޓްރާންސްޕޯޓުގައި ބޭނުން ކުރާ އިކްއިޕްމަންޓްތަކުގެ ސްޕެއާ އެތެރެ ކުރި މިންވަރެވެ. ތެޔޮ އެތެރެކުރި މިންވަރު މިދިޔަ އަހަރުގެ މި މުއްދަތާ އަޅާބަލާނަމަ 62.2 މިލިއަން ޑޮލަރަށް އަރައި، 118 ޕަސެންޓުގެ އިތުރުވުމެއް އައިސްފައިވެ އެވެ.\nއިމްޕޯޓް އިތުރުވި ދާއިރާތައް\nތެލުގެ ބާވަތްތައް: 62.2 މިލިއަން ޑޮލަރު (118 ޕަސެންޓް)\nޓްރާންސްޕޯޓް އިމްއިޕްމަންޓް ސާމާނު: 56.7 މިލިއަން ޑޮލަރު (91 ޕަސެންޓް)\nކޮންސްޓްރަކްޝަން މެޓީރިއަލްސް: 22 މިލިއަން ޑޮލަރު (32 ޕަސެންޓް)\nމެޝިނަރީ މެނޭނިކަލް: 20.4 މިލިއަން ޑޮލަރު (70 ޕަސެންޓް)\nބައެއް ބާވަތްތަކުގެ އިމްޕޯޓް މަތިވިނަމަވެސް ކުރިން ގިނަ އަދަދަކަށް އެތެރެކުރާ ކެމިކަލް އާއި ޕްލާސްޓިކް އެތެރެކުރި މިންވަރު ވަނީ ބޮޑު ތަނުން ދަށްވެފަ އެވެ. ކެމިކަލް ސާމާނު އެތެރެކުރި މިންވަރު 40 ޕަސެންޓް ދަށްވެފައިވާއިރު، ޕްލާސްޓިކް ސާމާނުގެ އިމްޕޯޓް ވަނީ 19 ޕަސެންޓަށް ވެއްޓިފަ އެވެ.\nއެމްއެމްއޭގެ ހިސާބުތައް ދައްކާ ގޮތުން ތިންވަނަ ކުއާޓަރުގައި ރާއްޖޭގެ ޖުމްލަ އިމްޕޯޓް ވަނީ 62 ޕަސެންޓް މަތިވެފަ އެވެ. ޖުމްލަ 9.6 ބިލިއަން ރުފިޔާގެ މުދާ އެތެރެކޮށްފައިވެ އެވެ.\nއެސްޓީއޯ ތެލުގެ އަގު އިމްޕޯޓް އެކްސްޕޯޓް


ރައީސުލްޖުމްހޫރިއްޔާ، މިނިސްޓްރީ އޮފް ފޮރިން އެފެއާޒްގެ އެމްބެސެޑަރ އެޓް ލާޖްގެ މަގާމަށް ޢަބްދުލްޣަފޫރު މުޙައްމަދު އަދި ފޮރިން ސެކްރެޓެރީގެ މަގާމަށް އަޙްމަދު ލަޠީފު މިއަދު ހަމަޖައްސަވައިފި - The President's Office\n1 މޭ 2022، ރިފަރެންސް: 2022-179\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިނިސްޓްރީ އޮފް ފޮރިން އެފެއާޒްގެ އެމްބެސެޑަރ އެޓް ލާޖްގެ މަގާމަށް މއ.އަތަމާވިލާ، ޢަބްދުލްޣަފޫރު މުޙައްމަދު އަދި ފޮރިން ސެކްރެޓެރީގެ މަގާމަށް ހ. ސީވީޑް، އަޙްމަދު ލަޠީފު މިއަދު ހަމަޖައްސަވައިފިއެވެ\nޢަބްދުލްޣަފޫރު މުޙައްމަދު އެ މަޤާމަށް ހަމަޖެއްސެވީ ކުރިން ހުންނެވި މިނިސްޓްރީ އޮފް ފޮރިން އެފެއާޒްގެ ފޮރިން ސެކްރެޓެރީގެ މަގާމުން ވަކިކުރެއްވުމަށްފަހުގައެވެ. އަދި އަޙްމަދު ލަޠީފު އެމަޤާމަށް ހަމަޖެއްސެވީ ކުރިން ހުންނެވި ޖަރުމަނުވިލާތަށް ދިވެހިރާއްޖެއިން ކަނޑައަޅުއްވާފައި ހުންނަވާ ސަފީރުގެ މަގާމުން ވަކިކުރައްވާފައެވެ.


Covid-19: Neykurendhoo Rayyithunnah April Mahu Bodu Luyeh - Vaguthu\nކޮވިޑް-19: ނޭކުރެންދޫ ރައްޔިތުންނަށް އޭޕްރީލް މަހު ބޮޑު ލުޔެއް\nކޮވިޑް-19 ގެ ސަބަބަުން ރާއްޖެއަށް ކުރިމަތިބވަމުން އަންނަ ހީނަރުކަމުން އަރައިގަތުމަށް ހ.ދ. ނޭކުރެންދުގައި ކައުންސިލް އިން މި އޭޕްރީލް މަހުގެ ބައެއް ފީތަށް މަޢާފްކޮށްދީފިއެވެ.\nނޭކުރެންދޫ ކައުންސިލް ގެ ރައީސް އަލީ އާދަމް ވިދާޅުވީ ކޮވިޑް-19 އާ ގުޅިގެން ރައްޔިތުންގެ ހަރަދުތަކަށް ލުޔެއް ދިނުމުގެ ގޮތުން ކުނިއުކާލުމަށް ރަޖިސްޓްރީވެފައިވާ ގޭބިސީތަކުންނާއި ވިޔަފާރިތަކުން ނަގަމުން ގެންދާ ފީ އާއި ދަނޑު ބިންތަކުން ނަގަމުންގެންދިޔަ ފީގެ އިތުރުން ޕްރީސްކޫލު ކުދިންގެ ސްކޫލް ފީ އަދި ކައުންސިލުން ކުއްޔަށްދީފައި ހުންނަ ކެފޭގެ ފީ ކަނޑާލާފައިވާކަމަށެވެ.\nކޮވިޑް-19 ގެ ސަބަބުން ގިނަ ކުލިތަށް ކަނޑާލާފައިވާއިރު ބައެއް ތަންތަނުގެ ކުލި އަދި ފީތަކަށް ވަނީ ބަދަލުގެނެސްފައެވެ.\nއާދްމް ވިދާޅުވީ ޕްރީ ސްކޫލު ފީ ގެ ގޮތުންގައި ދަރިވަރަކަށް ނަގަމުން އަންނަނީ މަހަކު 300 ރުފިޔާ ކަމަށެވެ. އަދި ކުނި ފީގެ ގޮތުގައި ގޭބީސީތަކާއި ވިޔަފާރިތަކުން 50 ރުފިޔާ ނަގަމުންދާއިރު މުއައްސަސާތަކުން ކުނި އުކާލުމަށް 200 ރުފިޔާ ދައްކަން ޖެހޭ ކަމުގައުި އޭނާ ވިދާޅުވިއެވެ.\nއެގޮތުން ދަނޑުވެރިކަން ކުރާ ފަރާތްތަކުގެ އަތުން ދަނޑު ބިންތަކުން މަހަކު 30 ރުފިޔާ ނަގާއިރު ކުލީ ބިންތަކަކީ އަކަފޫޓަކަށް ވަކި ވަރެއް ކަނޑައެޅިފައިވާ ތަންތަން ކަމަށް އޭނާ ވިދާޅުވިއެވެ. އެގޮތުން ކައުންސިލުން ކުއްޔަށްދީފައިވާ ކެފޭއިން ނަގަމުން އައި 4000 ރުފިޔާ ވެސް ކަނޑާލާފައިވާ ކަމުގައި އޭނާ ވިދާޅުވިއެވެ.\nނޭކުރެންދޫ ރައްޔިތުންނަށް ފަސޭހަ ލުއެއް ހޯދައި ދިނުމުގެ ގޮތުން ކައުންސިލް އިން އިސްނަގައިގެން މި ދަނޑިވަޅުގައި ރައްޔިތުންނަށް މި ހުރިހާ ފީތަކެއް ވަނީ މިމަހު ކަނޑާލަން ނިންމާލާފަ އެވެ.\nކޮވިޑް-19 ގެ ސަބަބުން ދުނިޔެއަށް ކުރިމަތިވަމުން އަންނަ ހީނަރުކަމުން އަރައިގަތުމަށް ރާއްޖޭގެ ގިނަ ރައްތަކުން ރައްޔިތުންނަށް ބޮޑެތި ލުއިތަށް ދެމުންދާއިރު ދުނިޔޭގެ ގިނަ ގައުމުތަކުންވެސް ވަނީ އެ ގައުމުތަކުގެ ރައްޔިތުންނަށް ލުއި ގޮތްތަށް ހަމަޖައްސައިފީފައެވެ.\nއޭޕްރީލް 5, 2020 07:46\nއޭޕްރީލް 5, 2020 10:36\nސާބަސް ރަގަޅު ނިންމުމެއް\nއޭޕްރީލް 5, 2020 11:08\nކީއްތަވާނީ ކަރަންޓްފީގެ ވަކި ޕަސެންޓެއް ދައްކަދޭން ބުނިނަމަ ގައިމުވެސް އެއްވެސް ރައްޔިތަކު ބާކީ ނުވީސް، މިހާރު ތީގެން އެހީތެރިތިވެވެނީ ރަށުގެ މަދު ބަޔަކަށް. އަދި އެއްފަހު ވިސްނާނުން އެދެން.\nއޭޕްރީލް 6, 2020 16:52\nތިކަން ވާނީ ފެނަކަގެ ހުރި ދީލަތި ކަމަކުން ދޯ!


Raees Nasheed ai China ge safeeru badhdhalu kuravvaifi\nދިވެހި ރާއްޖެއާ ޗައިނާގެ ގުޅުން\nރައީސް ނަޝީދާއި ޗައިނާގެ ސަފީރު ބައްދަލު ކުރައްވައިފި\nރައީސް މުހައްމަދު ނަޝީދު އާއި ޗައިނާގެ ސަފީރު މަޖިލީހުގެ އިދާރާގައި މިއަދު ބައްދަލު ކުރައްވަނީ -- ފޮޓޯ: މަޖިލީސް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި ރާއްޖޭގައި ހުންނަވާ ޗައިނާގެ ސަފީރު ޒަންގް ލިއޮން މިއަދު ބައްދަލު ކުރައްވައިފި އެވެ.\nމަޖިލީހުގެ އިދާރާގައި އޮތް އެ ބައްދަލު ކުރެއްވުމަށް ފަހުގައި ސަފީރު ކުރެއްވި ޓްވީޓެއްގައި ވިދާޅުވީ، ޗައިނާގައި ހަލުވިކަމާ އެކު ފެތުރެމުންދާ ނުރައްކާތެރި ކޮވިޑް19 ވައިރަސްއާ ގުޅިގެން އެ ގައުމުން އަޅަމުންދާ ފިޔަވަޅުތަކުގެ މައުލޫމާތު ރައީސް ނަޝީދާ ހިއްސާ ކުރައްވާފައިވާނެ ކަމަށެވެ.\nޗައިނާއަށް ކުރިމަތިވެފައިވާ ހާލަތުން އަވަހަށް އަރައިގަނެވޭނެ ކަމަށް އުއްމީދު ކުރައްވާ ކަމަށް އެ ބައްދަލުވުމުގައި ރައީސް ނަޝީދު ވިދާޅުވެފައިވާ ކަމަށް ސަފީރު ކުރެއްވި ޓްވީޓްގައި ވިދާޅުވެފައިވެ އެވެ. އަދި މި ހާލަތުގައި ޗައިނާއަށް ނަޝީދު ހިތްވަރު ދެއްވާފައިވާ ކަމަށް ސަފީރުގެ ޓްވީޓްގައިވެ އެވެ.\nރައީސް ނަޝީދާއި ޗައިނާގެ ސަފީރާއި މިއަދު މަޖިލީހުގެ އިދާރާގައި ބައްދަލު ކުރެއްވިއިރު، ޗައިނާގެ ސަރުކާރަށް ދިވެހި ސަރުކާރުން ދައްކަން ޖެހޭ ލޯނާ ގުޅޭ ގޮތުން ދެ ބޭފުޅުންގެ މެދުގައި މީގެ ކުރިން ވަނީ ބޮޑެތި ބަހުސްތަކެއް ކުރައްވާފަ އެވެ. އެ ލޯނާ ގުޅޭ ގޮތުން ނަޝީދު ދައްކަވާ ވާހަކަތަކަށް ޗައިނާގެ ސަފީރު އަބަދުވެސް ރައްދު ދެއްވަ އެވެ.\nމީގެ ކުރިން ރާއްޖޭން ޗައިނާ އަށް ދައްކަން ޖެހޭ ދަރަނި 3.4 ބިލިއަން ޑޮލަރަށް އަރާ ކަމަށް ރައީސް ނަޝީދު ވިދާޅުވުމުން ސަފީރު ވަނީ އެ ކަން ދޮގު ކުރައްވާފަ އެވެ. އޭނާ ވިދާޅުވީ، ރާއްޖޭން ދައްކަން ޖެހެނީ 1.5 ބިލިއަން ޑޮލަރު ކަމަށެވެ.\nރައީސް މުހައްމަދު ނަޝީދު ޗައިނާ ދިވެހި ރާއްޖެއާ ޗައިނާގެ ގުޅުން\nއެއް ގައުމު އަނެއް ގައުމާ ޖައްސައިގެން ނޫޅެވޭނެ: ނަޝީދު\nޗައިނާގެ އިސްތިގުލާލަށް ގޮން ނުޖަހަން އެދެފި


Musaara Ah Badhal Genaumugai Lafaa Aruvaa Commission Ah Menbarun Ayyan Kohfi - Vaguthu\nމުސާރައަށް ބަދަލު ގެނައުމުގައި ލަފާ އަރުވާ ކޮމިޝަނަށް މެންބަރުން އައްޔަން ކުރައްވައިފި\nރައީސް ޞާލިހް-- ވަގުތު އިމޭޖްސް/ އިބްރާހީމް ޝާބިލް\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް "ނޭޝަނަލް ޕޭ ކޮމިޝަން" ގައި މިހާތަނަށް ތިއްބެވި ބޭފުޅުން ވަކި ކުރައްވައި، ދައުލަތުގެ މުސާރައިގެ ސިޔާސަތުގެ ޤާނޫނުގެ6ވަނަ މާއްދާގެ (ނ) ގެ ދަށުން އެ ކޮމިޝަނަށް ބޭފުޅުން އައްޔަނު ކުރައްވައިފިއެވެ.\n"ނޭޝަނަލް ޕޭ ކޮމިޝަން" އަށް މިއަދު އައްޔަން ކުރެއްވި މަރްޔަމް ނިޔާފް މުޙައްމަދު (ހެންވޭރު. ނީލަމް) ޢަފާފް އިބްރާހީމް ޢަލީދީދީ (ވިލިނގިލި. މިންނަތް) ޢަބްދުﷲ ޢަލީ (ރޯނުގެ، ހދ. ހަނިމާދޫ) ފާޠިމަތު ޝާނާ ފާރޫޤު (މާފަންނު. ލަންސިމޫގެ) އެވެ.\nމަރްޔަމް ނިޔާފް މުޙައްމަދަކީ އިނގިރޭސިވިލާތުގެ ޔުނިވަރސިޓީ އޮފް މެންޗެސްޓަރ އިން މާސްޓަރ އޮފް ސައިންސް އިން އިކޮނޮމިކްސް ހާސިލުކުރައްވާފައިވާ ބޭފުޅެކެވެ. އަދި މިހާރު ގެންދަވަނީ މެލޭޝިޔާގެ މެނެޖްމަންޓް ސައިންސް ޔުނިވަރސިޓީ އިން ބިޒްނަސް/އެޗް.އާރ ދާއިރާއިން ޕީ.އެޗް.ޑީ ފުރިހަމަ ކުރައްވަމުންނެވެ. މަރްޔަމް ނިޔާފް މުޙައްމަދު ގެންދަވަނީ މޯލްޑިވްސް ނޭޝަނަލް ޔުނިވަރސިޓީގެ ބިޒްނަސް ސްކޫލްގެ ލެކްޗަރަރއެއްގެ މަގާމު އަދާ ކުރައްވަމުންނެވެ.\nޢަފާފް އިބްރާހީމް ޢަލީދީދީ އަކީ އޮސްޓްރޭލިޔާގެ އީޑިތް ކޯވަން ޔުނިވަރސިޓީ އިން މާސްޓަރ އޮފް ބިޒްނަސް އެޑްމިނިސްޓްރޭޝަން (އިންޓަރނޭޝަނަލް) ހާސިލް ކުރައްވާފައިވާ ބޭފުޅެކެވެ.\nޢަބްދުﷲ ޢަލީ އަކީ އެމެރިކާގެ އީސްޓަރން މިޝިގަން ޔުނިވަރސިޓީ އިން މާސްޓަރ އޮފް އާޓްސް އިން އިކޮނޮމިކްސް ހާސިލް ކުރައްވާފައިވާ ބޭފުޅެކެވެ. ޢަބްދުﷲ ޢަލީ ގެންދަވަނީ އޭޝިއަން ޑިވެލޮޕްމަންޓް ބޭންކްގެ ރީޖަނަލް ކޯޕަރޭޝަން ސްޕެޝަލިސްޓްގެ މަގާމު އަދާ ކުރައްވަމުންނެވެ.\nފާޠިމަތު ޝާނާ ފާރޫޤު ގެންދަވަނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ ޑިރެކްޓަރ ޖެނެރަލްގެ މަގާމު އަދާ ކުރައްވަމުންނެވެ.\n"ނޭޝަނަލް ޕޭ ކޮމިޝަން" ގެ ނައިބު ރައީސް ކަމަށް ހަމަޖައްސަވާފައިވަނީ މަރްޔަމް ނިޔާފް މުޙައްމަދެވެ. އެކޮމިޝަންގައި ދެން ހިމެނިވަޑައިގަންނަވާނީ ފިނޭންސް މިނިސްޓަރެވެ.\nޤާނޫނު އަސާސީގައި ރާއީސުލްޖުމްހޫރިއްޔާ އާއި ރައްޔިތުންގެ މަޖިލީހުން މުސާރަ ކަނޑައަޅަން ޖެހޭނެ ކަމަށް ބަޔާން ކޮށްފައިވާ ފަރާތްތައް ފިޔަވައި، ދައުލަތުގެ އެހެނިހެން މުވައްޒަފުންގެ މުސާރަ ކަނޑައެޅުމާއި މުސާރައިގެ ކުރިއެރުން ދިނުމާއި ދައުލަތުގެ މުވައްޒަފުންގެ އުފެއްދުންތެރިކަން އިތުރުކުރުމަށް އެމީހުންނަށް ދެވިދާނެ ޢިނާޔަތްތަކާއި ވަޒީފާއިން ނުވަތަ މެންބަރުކަމުން ވަކިވެގެންދާއިރު ޢިނާޔަތްތައް ދެވޭނެ ސިޔާސަތުތަކާއި މިންގަނޑުތަކާއި ހަމަތައް ކަނޑައަޅާނީ ޕޭ ކޮމިޝަނުންނެވެ.\nރާއްޖޭގެ އެކި ސަރަޙަ އްދުތަކުގައި ދިރިއުޅުމުގެ ޚަރަދު ހުރި ނިސްބަތަށް ބަލައި، ރާއްޖޭގެ އެކި ސަރަޙައްދުތަކަށް ޢިނާޔަތްތަކުގެ ތަފާތުކުރުން ގެނެވިދާނެ ހަމަތަކާއި އުސޫލުތައް އެކުލަވާލުމުގެ ބާރު ވެސް މިކޮމިޝަނަށް ލިބިގެން ވެއެވެ.\nޕޭ ކޮމިޝަން ފުރަތަމަ އެކުލަވާލީ 2016 ވަނަ އަހަރު އެވެ.\nޖެނުއަރީ 27, 2019 23:53\nއޭއި އޭއި ކުރީގަ ހެދިހެން މުސާރަކޮޅުން އެއްބައި ފޭރިގަންނާނީކީ ނޫން.\nޖެނުއަރީ 27, 2019 23:55\nމިއޮތީ ވާ ކަމެއް. ހުރިހާ މިނިސްޓްރީތަކާ މުައައްސަސާތައް އުވާލަން ފެނޭ. ކޮމިޝަންތަކެއް ބެހެއްޓީމަ ނިމުނީނު ކޮންމެ ކަމަކަށް. ބލއެއް\nޖެނުއަރީ 28, 2019 09:13\nޖެނުއަރީ 28, 2019 09:48\nއިންސާނާއަށް އެންމެ އަސާސީ އެއްޗަކީ ރުފިޔާ ސަބަބަކީ ކާނާ، އަންނައުނު، ބޯހިޔާވަހިކަން ފޯނު މިފަދަ ޒަރޫރީ އެއްޗެހި ގަންނަން އަހަރަމެން ބޭނުންކުރާ އެއްޗަކީ ރުފިޔާ. އެހެންކަމުން ރުފިޔާ ޑިސްޓްރިބިޔު ކުރުމުގައި އެއްވެސް ތަފާތެއް ހުރެގެންނުވާނެ. ޑޮކްޓަރެކޭ ޕީއެޗްޑީ ހަދާފަހުރި މީހެކޭކިޔާފަ ލާރި ގިނައިން ދީގެންނުވާނެ. ކިޔަވަންބޭނުންމީހަކު ކިޔަވަންޖެހޭނީ ކިޔަވާހިތުން.\nޖެނުއަރީ 28, 2019 11:52\nނުކިޔަވާ ތިބޭ މީހުންގެ ވިސްނުް ހުންނާނީ ތިހެން. ކިޔަވާ މީހުން އެކަމަށް ކުރާ ހަރަދާ އެކަމަށް ހޭދަކުރާ ވަގުތާ އެކަމަށްޓަކައި ވާ ޤުރުބާނީތަކެއް އިހްސާސްއެއް ނުވާނެ. ނުކިޔަވާ މީހުންނާ ކިޔަވާގެން ތިބޭ މީހުންނާ ސެލެރީގެ ތަފާތެއް ނުވަންޔާ ކޮބާ ކިޔެވުމުގެ ބޭނުމެއް ؟\nޖެނުއަރީ 28, 2019 11:01\nޖެނުއަރީ 28, 2019 13:09\nމަޖިލީހުގެ މެމްބަރުންގެ މުސާރަ ކަނޑައެޅުން، މެމްބަރުންގެ އަތުން އަތުލަންޖެހޭ\nކޮމެޓީ ސަރުކާރު. ހިންނަވަރު ތަރައްޤީ ކޮމެޓީ. ނުވިހާ ދަރިންގެ ކަންކަމާއި ބެހޭ ކޮމެޓީ. ނަރުދަމާ އިން ބޭރުވާ ނަޖިހުގެ ކޮމެޓީ.


Star Wars ah Dhivehi kuhjjehgge hithugai oiy loabi dhahkkaidhinee karudhaas foshin hadhaafaivaa millennium falcon replica akun - One Online\nސްޓާވާސްއަށް ދިވެހިކުއްޖެއްގެ ހިތުގައި އޮތް ލޯބި ދައްކައިދިނީ ކަރުދާސް ފޮށިން ހަދާފައިވާ މެލީނިއަމް ފެލްކޮން ރެޕްލިކާއަކުން\nކަރުދާސް ފޮށި ބޭނުންކޮށްގެން ރައިހާން ހަދައިފައިވާ މެލީނިއަމް ފެލްކޮން ރެޕިލާ---- ފޮޓޯ: މީސް މީޑިއާ\nސްޓާވާސްއަކީ ދުނިޔޭގެ އެތައް ބައެއްގެ މެދުގައި މަގުބޫލުވި ފިލްމެކެވެ. އެ ފިލްމުވަނީ ދިވެހިންގެ މެދުގައިވެސް ބޮޑު މަގުބޫލުކަމެއް ހޯދައިފައެވެ. ހާއްސަކޮށް ފުރާވަރުގެ ކުދިން އެ ފިލްމަށް ހާއްސަ ލޯތްބެއް ކުރެއެވެ.\nއެގޮތުން ގިޔާސުއްދީން ސްކޫލުގެ ގްރޭޑް 10އެއްގައި ތައުލީމު ހާސިލްކުރަމުން އަންނަ އުމުރުން 15 އަހަރުގެ ރައިހާން އަލީ ނިޝާމް އަކީ ސްޓާވާސްއަށް ހާއްސަ ލޯތްބެއް ޖެހިފައިވާ ކުއްޖެކެވެ. އެ ލޯބި އޭނާ ދައްކައިދިނީ ކަރުދާސް ފޮށި ބޭނުންކޮށްގެން ހަދާފައިވާ ސްޓާވާސްގެ މެލީނިއަމް ފެލްކޮން ރެޕްލިކާއަކުންނެވެ.\nމެލީނިއަމް ފެލްކޮން ހެދުމަށް ދެ ކަރުދާސް ފޮށިގަނޑު ރައިހާން ބޭނުންކޮށްފައި ވެއެވެ. އޭގެ އިތުރުން ގްލޫ ގަންއަކާއި ސިލިކޯން ގްލޫއާ ޓޭޕްވެސް ބޭނުންކޮށްފައި ވެއެވެ.\nކޮންމެ ދުވަހަކު ދެ ގަޑިއިރު މަސައްކަތްކޮށްގެން ރައިހާނަށް މެލީނިއަމް ފެލްކޮން ހެދުމުގެ މަސައްކަތް އެއްކޮށް ފުރިހަމަ ކުރެވުނީ ދެ ހަފުތާއިންނެވެ.\nލޮކްޑައުންގެ މުއްދަތުގައި ރައިހާން ހަދާފައިވާ މެލީނިއަމް ފެލްކޮންގެ ފޮޓޯތައް މީސް މީޑިއާގައި ވައިރަލްވެފައިވާއިރު އެތައް ބަޔަކު އަންނަނީ އެ މެލީނިއަމް ފެލްކޮން ފުރިހަމަކަމަށް ބުނެ އޭނާއަށް ތައުރީފު ކުރަމުންނެވެ.\nގުޅޭ ޓެގު ލޮކްޑައުން


Yameen ge mahchah kuraa dhauvaa thah baathil: Abduraheem | Mihaaru\nޔާމީންގެ މައްޗަށް ކުރާ ދައުވާތައް ބާތިލް: އަބްދުއްރަހީމް\nއަބްދުއްރަހީމް: ޔާމީނަށް ކުރާ ދައުވާތައް ބާތިލް ކަމަށް އޭނާ ވިދާޅުވި -- ފޮޓޯ/މިހާރު\nމަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒު ކުރަމުން ގެންދަވާ ކުރީގެ ރައީސް އަބްދުﷲ ޔާމީންގެ މައްޗަށް ތުހުމަތުކޮށް، އެ މަނިކުފާނަށް ވަނީ އިތުރު ދައުވާތަކެއް އުފުލައިފަ އެވެ. އެ މައްސަލަތަކުގެ ޝަރީއަތް އަންނަ އާދިއްތަ ދުވަހުން ފަށަން ކްރިމިނަލް ކޯޓުން ވަނީ ހަމަޖައްސައިފަ އެވެ.\nއިދިކޮޅު ކޯލިޝަންގައި ހިމެނޭ ޕީއެންސީގެ ރައީސް އަބްދުއްރަހީމް ކުރެއްވި ޓްވީޓެއްގައި ވިދާޅުވީ، އެމްއެމްޕީއާރުސީގެ މައްސަލައިއާގައި ތުހުމަތު ކުރެވޭ ކުރީގެ ނައިބު ރައީސް އަހުމަދު އަދީބާއި އެ ކުންފުނީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ވަކީލަށް މިހާރު ޕްރޮސެކިއުޓާ ޖެނެރަލް ހުސައިން ޝަމީމް މަސައްކަތް ކުރައްވާފައިވާ ކަމަށެވެ. އެހެންވެ، ޝަމީމް އެ މަގާމުގައި ހުންނަވައިގެން އެމްއެމްޕީއާރުސީގެ މައްސަލާގައި ކުރާ ކޮންމެ ދައުވާއެއް ވެސް ބާތިލްވާނެ ކަމަށް އެ ޓްވީޓްގައިވެ އެވެ.\nޕީޖީ އަކަށްޝަމީމު ހުރެގެން އެމް.އެމް.ޕީ.އާރު.ސީ އާ ގުޅިގެން އުފުލައި ކޮންމެ ދައުވާއެއް ވާނީ ބާތިލް ދަޢުވާއަކަށް.ސަބަބަކީ އެމް.އެމް.ޕީ.އާރު.ސީ މަސްއަލައިގައި އަދީބާ ޒިޔަތުގެ ވަކީލަކީ ޝަމީމް.އެހެންވީމާ ރައީސް ޔާމީނުގެ މައްޗަށް އުފުލާފައިވާ ދަޢުވާތައް ވާނީ ބާތިލް ދަޢުވާ ތަކަކަށް.\n— Abdul Raheem Abdulla (@Banafsaa) August 14, 2020\nޝަމީމް ކުރިން ވިދާޅުވެފައިވަނީ އޭނާއާ މެދު މަސްލަހަތު ހިމެނޭ މައްސަލައެއްގައި މަސައްކަތް ނުކުރައްވާ ކަމަށާއި އަދީބުގެ ވަކީލެއްގެ ގޮތުން މަސައްކަތް ކުރެއްވީ ރިޔާސީ ލޯންޗުކޮޅު "ފިނިފެންމާ" ގޮއްވައިލި މައްސަލާގައި ކަމަށެވެ.\nޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރުން އެ މަނިކުފާނު ޖޫރިމަނާ ކުރަން މިދިޔަ އަހަރުގެ ނޮވެމްބަރު މަހު ކުރި ހުުކުމުގެ އިސްތިއުނާފް ޝަރީއަތް މިހާރު ދަނީ ހިނގަމުންނެވެ.\nޔާމީންގެ އިތުރުން އެ މަނިކުފާނުގެ ސަރުކާރުގައި އެންމެ ފަހުން ނައިބު ރައީސް ކަން ކުރެއްވި އަބްދުﷲ ޖިހާދާއި އޭރުގެ ފިނޭންސް މިނިސްޓަރު އަހުމަދު މުނައްވަރުގެ މައްޗަށް ދައުވާ ކުރަން ވެސް އެންޓި ކޮރަޕްޝަން ކޮމިޝަން (އޭސީސީ) އިން ވަނީ ޕްރޮސެކިއުޓާ ޖެނެރަލްގެ އޮފީހަށް ފޮނުވައިފަ އެވެ.\nކުރީގެ މެމްބަރު އަބްދުއްރަހީމް އަބްދުﷲ ރައީސް އަބްދުﷲ ޔާމީން ހުސައިން ޝަމީމް (ޕީޖީ) އެމްއެމްޕީއާރްސީގެ ކޮރަޕްޝަން ކޮރަޕްޝަން އިދިކޮޅު ފަރާތްތައް ޕީޕަލްސް ނެޝަނަލް ކޮންގްރެސް\n23 ކޮމެންޓް, 60 ރިއެކްޝަންސް\nއަބުދުއް ރަހީމް ގާޒީއަކަށްވެސް ބަދަލުވީތަ.\nކަލޭތިވަރަށް މުއްސަދިވީގޮތް ކޯޓަށް ކިޔައިދޭންޖެހޭދުވަސް ވަރަށްކައިރިވެއްޖެ\nމީނާއަކީ ދުވަސްކޮޅެއްކުރިން ދުނިޔޭގަ ހުރި އެއްމެމޮޅު ހިސާބުގެ އިލްމުވެރިޔާ، މިހާރު މީ އެއްމެ މޮޅު ފަނޑިޔާރު! ކެކެކެކެ\nމީކާކު ބާޠިލް ބާޠިލު ނޫން ކަޑައަޅަން؟\nއަދުރޭޔާ ޒާތީ ވުމައްވުރެ ރަނޅުވާނީ ޤައުމުގެ މިނިވަންކަން ހޯދަން މަސައްކައްކުރިއްޔާ.\nއަދުރޭ ކަލޭވެސް ތައްޔާރަށްހުރޭ ފްލެޓުތައް ގަންނަން ފައިސާ ހޯދިގޮތާ ތިވަރުގެ މުއްސަނދިކަމެއް ލިބުނުގޮތް ކޯޓަށް ކިޔައިދޭން\nއެޖެންޑާ19ގަ ހައްގުމިންވަރު ހޯދައިދޭން ވީހާ ވައުދު ކޮބާ؟ ސަރުކާރުން ވިޔަފާރިކުރުން ހުއްޓާލަން ބުނިންތަ؟ ހުރިހާ އިންޕޯޓް ޑިއުޓީ ކަނޑާލަން ބުނިންތަ؟ އަނބިދަރިންގެ ހިސާބުތައް ހާމަކުރަން ބުނިންތަ؟ ހުޅުމާލެއާ ގުޅީފަޅުން ގޯތިދޭން ބުނިންތަ؟ އެލް.ޖީ.އޭ އޮވާލާ އަތޮޅާ ރަށުސަރުކާރަށް ބާރުތައް ބަހާލަން ބުނިންތަ؟ އިންޓަނެޓް އަގުހެޔޮކުރަން ބުނިންތަ؟ ކޮމިޝަންތަކެއް ހަދާ ތަހުގީގުތަކެއް ހާމަކުރަން ބުނިންތަ؟ ވަޒީފާ ގެއްލުވާލިމީހުންނަށް ވަޒީފާ ދޭން ބުނިންތަ؟\nކާންޓޭ ވަލް ނާއްޓޭ\nސުޕުރިމްކޯޓަކީ މިހާރު އަދުރޭތަ؟\nއަދުރޭ! 100 މިލިޔަން ހިސާބު ގެނައިގޮތް ނުދައްކާހާހިނދަކު ތިޔަކުރާ ދައުވާ ގަބޫލެއްނުކުރެވޭނެ. ވިޔަފާރިއެއްކުރާމީހެއްނޫން. ވަޒީރުކަމާ ރައީސްކަންކޮށްގެން އެހާލާރި ޖަމާކުރުމަކީ އަރަތެއް. އަދި މިހާތަނަށް ދުނިޔޭގައި ވެފައިއޮތްގޮތެއްނޫން. އެކަމަކު ބޯހަމަޖެހޭ ހިސާބުތަކެއް ޖަހައިގެން އެދައްކައިފިއްޔާ ގަބޫލުކުރުރާންމިހުރީ ތައްޔާރަށް. އެކަމަކު ބުނަން. ބޭރުގެ ބޮޑެެތި ކުންފުނިތަކުން ދޭހަދިޔާ އެއީ ހަދިޔާއެއްނޫން. އެއީ ކޮރަޕްޝަން.